Raajje In Hayyarukohggen Gengulhey Yemen Meehaage Haalu Seriousvegen Faruvaa Dheyn Fashaifi - Vaguthu\nރާއްޖޭގައި ހައްޔަރުކޮށްގެން ގެންގުޅޭ ޔަމަން މީހާގެ ހާލު ސީރިއަސްވެއްޖެ\nދިވެހި އަންހެނަކާ ކައިވެނި ކޮށްގެން ރާއްޖޭގައި ދިރިއުޅެމުން އަންނަނިކޮށް ހައްޔަރުކުރި ޔަމަނުގެ ރައްޔިތެއް ކަމުގައިވާ ޔާސިރު ޔަހްޔާ ސާލިހް، ގެ ހާލު ސީރިއަސްވެގެން ހޮސްޕިޓަލްގައި ފަރުވާދޭން ފަށައިފިއެވެ.\nމައުލޫމާތު ލިބޭގޮތުގައި، އޭނާއަށް ފަރުވާދެމުން ދަނީ ހުޅުމާލެ ހޮސްޕިޓަލްގައެވެ. އޭނާ ހާލު ސީރިއަސްވެގެން ފަރުވާދިނުމާއި ހަމައަށް އޭނާ ހުރީ ކަރެކެޝަނަލް ސާވިސްގެ ހުޅުމާލޭ ޑިޓެންޝަން ސެންޓަރުގައެވެ.\nޔާސިރުގެ ފަރާތުން "ވަގުތު" އަށް މައުލޫމާތުދިން މީހަކު ބުނީ، ޔާސިރު ބަނޑުހައި ހޫނުކަމުގެ ހަޅުތާލު ކުރަމުންގެންދާތާ 40 ދުވަހަށްވުރެ ގިނަ ދުވަސްވެފައިވާކަމަށެވެ. މީގެ ތިންދުވަސް ކުރިން ފަށައިގެން ހުޅުމާލެ ހޮސްޕިޓަލްގައި އޭނާއަށް ފަރުވާދެމުން ދާކަމަށް މައުލޫމާތު ދިން ފަރާތުން ބުންޏެވެ.\nޑޮކްޓަރުންނާއި ހަވާލާދީ އޭނާ ބުނީ ޔާސިރު ވަރަށް އަވަހަށް އައިސީޔޫއަށް ލާން ޖެހިދާނެ ކަމަށެވެ.\nކަރެކްޝަންގެ މީޑިއާ އޮފިޝަލް "ވަގުތު"އަށް މައުލޫމާތުދެއްވަމުން ވިދާޅުވީ، ޔާސިރުއަށް މީގެ ތިން ދުވަސް ކުރިން ފަށައިގެން ހުޅުމާލެ ހޮސްޕިޓަލްގައި ފަރުވާދެމުން އަންނަ ކަމަށެވެ.\n"ދެ ތިން ދުވަސްވެއްޖެ އޭނާއަށް ފަރުވާދެމުން ގެންދާތާ، ހާލު އަނެއްހެން ދެރަވެގެނެއް ނޫން، އެހެން ނަމަވެސް އެއްވެސް ކަހަލަ ހަރުކާއެއްޗެއް ނުކައި ހުންނާތީ ވަރުދެރަވެގެން ޑޮކްޓަރު ބޭނުންވެގެން އޭނާއަށް ފަރުވާދެނީ". ކަރެކްޝަންގެ މީޑިއާ އޮފިޝަލް ވިދާޅުވިއެވެ.\nކަރެކްޝަން އިން އެހެން ވިދާޅުވި ނަމަވެސް ޔާސިރުގެ ފަރާތުން "ވަގުތު" އާއި މައުލޫމާތު ހިއްސާކުރި ފަރާތުން ބުނީ ޔާސިރުގެ ލިވާ އާއި ޔޫރިންގައި އިންފެކްޝަން އުފެދި އޭނާގެ ހާލު ވަރަށް ދެރަވެފައިވާ ކަމަށެވެ.\nޔާސިރު ޑިމާންޑް ކުރަނީ ގެއަށް ބަދަލު ކޮށްދިނުމަށް ކަމަށާއި ގެއަށް ބަދަލު ކޮށްދިނުމުން އަމިއްލައަށް ރާއްޖެ ދޫކޮށްދާން ޔާސިރު އެއްބަސްވާ ކަމަށް އޭނާ ބުންޏެވެ. ނަމަވެސް ކަރެކްޝަނަލް ސާވިސް އިން އަދިވެސް އޭނާ ދޫކޮށްލަން ބޭނުން ނުވާ ކަމަށް މައުލޫމާތު ދިން ފަރާތުން ބުންޏެވެ.\nޔާސިރު ހައްޔަރުކޮށްފައި ވަނީ 2017 ވަނަ އަހަރު ކޯޓު އަމުރެއްގެ ދަށުން އަހުމަދިއްޔާ އިންޓަނޭޝަނަލް ސުކޫލް އަދި އިސްލާމިކް ޔުނިވާސިޓީގައި ޓީޗަރެއްގެ ވަޒީފާ އަދާކުރަމުން ދަނިކޮށެވެ.\nއޭނާ ހައްޔަރުކުރީ ޑީޕޯޓް ކުރުމަށް ފަހު އިމިގްރޭޝަނާ ހަވާލު ކުރަން ކަމަށް ފުލުހުން ކުރިން ވިދާޅުވިއެވެ.\nއޮގަސްޓް 7, 2019 22:47\nޔާމީނުވެސް އިބޫވެސް މީހަކު މަރާލަނީ ސަޢުދީ ރުއްސަން!\nއޮގަސްޓް 7, 2019 23:04\nޔާސިރު އުސްތާޒަށް އަވަސް ޝިފާއަކަށް އެދެން\nއޮގަސްޓް 7, 2019 23:12\nއެއްވެސް ދަޢުވާއެއް ނުއުފުލާ މިހާ ގިނަ ދުވަސް ވީ ކީއްވެގެންތޯ؟ ހައްޔަރުކުރި ސަބަބަކީ ކޮބާތޯ؟ އިންސާނަކަށް މިވަރު ކަމެއް ވެގެންދާއިރު ސަރުކާރުން އަޅާނުލަނީ ކީއްވެެގެންތޯ؟\nތުނބުޅިއެއް ހުރެފައި ދީނަށް އުޅެންޏާ ކޮންމެހެން ވެސް ޖެހޭނެ ހައްޔަރުކުރަން\nއޮގަސްޓް 7, 2019 23:45\nއަނިޔާވެރި ޔާމިނުގެ ވެރިކަން ނިމި އޯގާތެރި ކިބޫ ވެރިކަމަށް އައީމަވެސް ތިޔަ މައްސަލައަށް ހައްލެއް ނުލިބުނުތާ. އެހެންވީމާ މޑޕ ކުދިންކޮޅުވެސް އަނިޔާވެރިޔޭ ނުކިޔާ ރައްޔިތުންގެ ފައިސާކޮޅު ކެވޭތޯ ބަލާބަލަ.\nއޮގަސްޓް 7, 2019 23:48\nހެޔޮ ވެރިކަމެއްގައި އިންސާފާއި ހަމަހަމަކަން ލިބެނީ ހަމައެކަނި ވަކި ބަޔަކަށް. ޏިކަމެތިންނަށް ދެރަ ގޮތް ަަަަަަަަަަަަަ ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ\nއޮގަސްޓް 8, 2019 00:09\nމީ ގަބޫލުކުރެވޭނެ ކަމެއް ނޫން. ހެއްކާ ގަރީނާ ހުރީއްޔާ ޝަރީއަތަށް ހުށަހަޅުއްވާ. އެއްވެސް މީހަކު ޝަރީއަތަކާއި ނުލާ މިހާ ގިނަ ދުވަހު ބަންދުގައި ބެހެއްޓުމީ ނުހަނު ބޮޑު ލާއިންސާނީ އަމަލެއް.\nއޮގަސްޓް 8, 2019 00:21\nރާއްޖެ މީހެއްނޫންވީމަ ... ބޭނުންގޮތެއް ހަދާލާަ.\nކުށެއްނެތް މީހެއްގެ މަރުގެ އިލްޒާމް އިބްރާހިމް މުޙައްމަދު ޖާހިލު ނަގަން ނެޖޭނެ މީނަ މަރުވެއްޖިއްޔާ. ސެލްފީ ނަގަ ނަގާ އަބަދަކު ނުހުރެވޭނެ. ޭ. އަހަރުމެން މި ކޭސް ވަރަށް ގާތުން ބަލަމުން މިދަނީ\nއޮގަސްޓް 8, 2019 02:11\nއަނިޔާވެރި ލާދީނީ ސަރުކާރެއްމީ. ޔާމީން އަކީ ވެސް ހަަމަ އެފަދަ ލާދީނީ މީހެއް\nއޮގަސްޓް 8, 2019 07:27\n80 ކިލޯ ހުރިމީހެއް މިހާރު ހުރީ 53 ކިލޯ. އަދިވެސް އިމިގުރޭޝަނުން ބުނާނެ ހާލު ދެރައެއް ނޫނޭ...?\nއޮގަސްޓް 8, 2019 08:04\nއެއްވެސް ދައުވާއެއް އުފުލުމެއް ނެތި މީހުންނަށް މިފަދަ އަނިޔާ ދިނުމުގައި އިސްވެ ތިބޭ މީހުން މަހުޝަރު ދުވަހުން ދުވަހަކު ސަލާމަތް ނުވާނެވަރުގެ އަނިޔާ މީހުންނަށް އެ ދެނީ. މީ ކޮން އިންސާފެއް؟ އެމެރިކާ ބޭނުންހާ ހަޑިއެއް ހާވަނީ ފާޅުގައި މީހުންނަށް އަނިޔާދިނުމުގައި.\nއޮގަސްޓް 8, 2019 08:15\nސައޫދީގެ ނުލަފާ ޝާހީ އާއިލާ އިން އަންގައިގެންދޯ.\nއޮގަސްޓް 8, 2019 08:16\nމީހަކު އނިޔާވެރިވެގެން އެމީހާ ވެރިކަމުން ބޭލީ ރައްޔިތުންނައް ޙަރާމް ކޯރުވީމަ ރައްޔިތުން ބޭލީ މިހާރު އިބޫ ވެރިކަމައް އެރީމަ ހިއްދަތހިކަން ފިލީ ކިތައްމީހުންގެ ތޯ ސިޔާސީ މީހުންގެ ލަގަބު މައްޗައް އެތުން ނޫން އެހެން ކަމެއް ނުވޭ ޔާސިރު ދޫކޮއްލުމައް އިބޫއައް ގޮވާލަން ސީރިއާއަް ދިޔަމީހުން އަނބުރާ އައީމަ އެމީހުންވެސް ތިބެނީގޭގަ ކުށެއްނެތް ޔާސިރު އޮންނަންޖެހެނީ ގޮޅީގަ މީ އިންސާފެއްނޫން އޭނާ މަރުވެއްޖެއްޔާ އިބޫ ޖެހޭނެ ޒިންމާވާން\nމުސްލިމުންނަށް ނުހަނު އަނިޔާވެރި ސަރުކާރެއް ކަމުގައި މިސަރުކާރު ވޭ. އަދި އިތުރު އިނިޔާވެރިކަން ކުރިޔަށް އޮތީ. ޔާސިރު މަރާލަން އެއްވާމަކަށް ހިފާފަ އެއޮތީ\nއޮގަސްޓް 8, 2019 10:05\nސަޢޫދީގެ ޔަހޫދީ ސިޔާސަތުގައި ޖެހި މިކުރާ ކަންތަކަށް އަނިޔާނޫން ކިޔާނެ އެއްޗެއް ބުނެދީބަލަ!\nއޮގަސްޓް 8, 2019 10:22\nއިހުމާލު ވަރަށް ބޮޑު\nއޮގަސްޓް 8, 2019 11:20\nކޮބާ ހިއުމަން ރައިޓްސް\nއޮގަސްޓް 12, 2019 18:42\nނޯ ޓްރައިލް. މުޒާހަރާއެއް ނެތް. ޖަވާބެއްނެތް. ރިޓްވީޓެއް ނެތް. އެކަމު ހިއުމަންރައިޓްސް އެބޯތޯ. މީ ދިވެއްސަކަށް ނުވީމަ؟ ާ ނިކަމެތި އާއިލާ އެއްގެ މީހަކާ ކައިވެނި ކުރީމަ؟ އަޅާލާނެއް މީހުން ނެތީތަ މިކަމާ؟\nއޮގަސްޓް 13, 2019 13:22\nޢުފުލާނެ ދައުވާއެއް ނެތް މީހަކަށް އަނިޔާ ދެނީ ކީއްވެބާ؟ އެކަން ބަލައި އިންސާފުން ކަންކުރަން ހަދާފައި ހުރި މުއައްސަސާތަކާއި އެތަންތަނާ ހަވާލުވެތިއްބެވި އެކިވަރުވަރުގެ ވެރިންތައް ކޮބައިބާ؟\nއޮގަސްޓް 13, 2019 17:35\nޑީޕޯރޓް ކުރުމަށްފަހު އިމިގްރޭޝަންއާ ހަވާލުކުރާނެ ގޮތެއް ކޮންމެވެސް ބޭފުޅަކު ވިދާޅުވެދެއްވުން އެދެން.\nސެޕްޓެމްބަރު 19, 2019 18:12\nތިޔަބޭފުޅުން ވިސްނާލަބަލަ މި ޔާސިރު ޑީޕޯޓް ކޮށްފަ އަނބުރާ ގެނެވުނުފަދައިން ، އަދީބު އިންޑިޔާގެ ޙިމާޔަތަށް އެދިފައި ފިލީމާ ދަމައިގެނެވުނު ފަދައިން، ބަގުލަދޭޝްގެ ރައްޔިތަކު ޑީޕޯޓް ކޮށްލީ މުޅިޤައުމު ކަވާލިބަޔެއްގެ ފައިސާގަނޑު ވީނުވީއެއްނޭގި ދިރުވަލި މައްސަލައެއްގެ ޙަޤީގަތް އެގޭކަން އެގިހުރި ޙާލު ވީމާ މިކަލޭގެ ގެނަސް މި މައްސަލަ ރަނގަޅަށް ބެލުމަކީ ދިވެހި ރައްޔިތުންގެ އެދުމެއް މީނާ ގެނޭ! ފައިސާގަނޑަށްވީގޮތްބަލާ ނޫނީ މިސަރުކާރުގައި ތިބިމީހުންނަކީ ވަގުންކަމުގައި ބުނެވޭނެޖާގައެބައޮތް


Aamdhanee libey enmen ves income tax dhakkan jehey: Qasim - vNews.mv\nޖުމްހޫރީ ޕާޓީގެ ލީޑަރު ގާސިމް އިބްރާހީމް ރައްޔިތުންގެ މަޖިލީހުގައި ވާހަކަދައްވަނީ --\nއިންކަމް ޓެކްސް ނަގާނަމަ، އާމްދަނީ ލިބޭ އެންމެންގެ އަތުން ނަގަންޖެހޭ: ގާސިމް\nއިންކަމް ޓެކްސްގައި އެންމެންގެ ބައިވެރިވުން އޮންނަންޖެހޭ: ގާސިމް\nޝިފްޒާ މުޞްޠަފާ Male' | 16 October 2019, 02:10\nގައުމުގެ ކޮންމެ ފަރުދަކު ވެސް އާމްދަނީ ލިބޭނަމަ، އެމީހަކަށް ލިބޭ އާމްދަނީއަކުން އިންކަމް ޓެކްސް ދައްކަންޖެހޭ ކަމަށް ޖުމްހޫރީ ޕާޓީގެ ލީޑަރު އަދި ވިލާ ގުރޫޕްގެ ބާނީ ގާސިމް އިބްރާހީމް ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ޖުމްހޫރީ ޕާޓީއަށް އައު މެންބަރުންތަކެއް ސޮއިކޮށް، ފޯމު ހަވާލުކުރުމަށް ކުނޫޒުގައި އަންގާރަ ދުވަހުގެރޭ ބޭއްވި ޖަލްސާގައެވެ.\nއިންކަމް ޓެކްސް ނެގުމަކީ ސަރުކާރުގެ ވައުދެކެވެ. އަދި އިންކަމް ޓެކްސް ނެގުމާ ގުޅޭ ބިލު ރައްޔިތުންގެ މަޖިލީހަށް ހުށަހަޅައި މިހާރު ވަނީ ފުރަތަމަ ކިޔުން އިއްވާފައެވެ.\nއިންކަމް ޓެކުހާ ގުޅޭގޮތުން ވާހަކަފުޅު ދައްކަވަމުން ރައްޔިތުންގެ މަޖިލީހުގެ މާމިގިލި ދާއިރާގެ މެންބަރު ގާސިމް އިބްރާހީމް ވިދާޅުވީ އިންކަމް ޓެކްސް ނެގުމުގައި ވެސް ހަމަހަމަކަން އޮންނަންޖެހޭނެ ކަަމަށެވެ. ގާނޫނުއަސާސީ ކުރިމަތީގައި ކޮންމެ ރައްޔިތަކީ ވެސް ހަމަހަމަ މީހެއް ކަމަށެވެ.\nރައްޔިތުންގެ މަޖިލީހުގެ މެންބަރަކު ހޮވިޔަސް، ކައުންސިލަރަކު ހޮވިޔަސް، ރައީސުލްޖުމްހޫރިއްޔާ ހޮވިޔަސް، ކޮންމެ މީހަކަށް ވެސް ލެވޭނީ އެއް ވޯޓު. ކިތަންމެ މޮޅު މީހަކަށް ވިޔަސް، މުއްސަނދި މީހަކަށް ވިޔަސް، ތައުލީމީ މީހަަކަށް ވިޔަސް، ކޮންމެ މީހަކަށް ވެސް އެއްވޯޓު. އެއީ ރައީސުލްޖުމްހޫރިއްޔާ ކަމަށް ވިޔަސް އެއް ވޯޓު. ދިވެހި އަފުރާދުންގެ ތެރޭގައި އެންމެންވެސް ގައުމަށްޓަކައި، ގައުމު ކުރިއެރުވުމަށްޓަކައި، ގައުމުގައި ތިބި ނިކަމެތިންނާއި އަދި އުޖޫރައެއް ނުލިބޭ މީހުންވެސް، މިއެންމެންގެ ވެސް ބައިވެރިވުން އޮންނަންޖެހޭނެ\nމާމިގިލީ ދާއިރާގެ މެންބަރު ގާސިމް އިބްރާހީމް\nގާސިމް ވިދާޅުވީ ގައުމަކީ އެންމެންގެ ވެސް ގައުމު ކަަމަށެވެ. އެންމެންގެ ދަރިންނަށް ވެސް ކިޔަވައިދޭންޖެހޭ ކަމަށާއި ހުރިހާ ރަށަކަށް ބޯފެނާއި ނަރުދަމާ ވެސް ފޯރުކޮށްދޭންޖެހޭ ކަމަށެވެ. އަދި ރައްޔިތުންގެ މަޖިލީހަށް އެކި ގަރާރުތައް ހުށަހެޅި، ރައްޔިތުންނަށް ކޮށްނުދެވި ހުރި ކަންކަމުގެ ވާހަކަދެކެވެމުންދާއިރު އެކަންކަން ފުއްދައިދެވޭނީ މުޖުތަމައަކީ ތަނަވަސް ބަޔަކަށް ވެގެން ކަމަށް ވިދާޅުވިއެވެ.\nގައުމުގެ ކޮންމެ ފަރުދަކު ވެސް އިންކަމް ޓެކްސް ނެގޭނަމަ، އެމީހަކަށް ލިބޭ އިންކަމަކުން އެމީހަކު ޓެކްސް ދައްކަންޖެހޭނެ. ވަކި ބަޔަކު އެއަށް އެކްސްކްލޫސިވް ކޮށްގެން ނުވަތަ ވަކި ބަޔަކު އެއިން އެކްސްކްލޫޑް ކޮށްގެން، އޭގައި ނުހިމަނާ ދާގޮތަށް ގެންދިއުމަކީ އެއީ އިންސާފެއް ނޫން. އެއީ ގައުމުގެ ފަރުދެއްގެ ހައިސިއްޔަތުން އޭނަ އަދާކުރަންޖެހޭ ވާޖިބު، އޭނަގެ މަސްއޫލިއްޔަތު އެންމެ މުއްސަނދި މީހާއެކޭ، އެންމެ ނިކަމެތި މީހާއެކޭ، އެންމެ ބާރުގަދަ މީހާއެކޭ، ރައީސުލްޖުމްހޫރިއްޔާއެކޭ ވެސް އެއްވަރު.\nވިލާ ގުރޫޕްގެ ޗެއާމަން ގާސިމް އިބްރާހީމް\nގާސިމް ވިދާޅުވީ މަދުން ލިބޭ މީހާ ދައްކަންޖެހޭނީ މަދުން ކަމަށާއި ނަމަވެސް އެއްވެސް މީހަކު އިސްތިސްނާނުވާނެހެން ބައިވެރިވުން އޮންނަންޖެހޭނެ ކަމަށެވެ. އެއީ ގައުމިއްޔަތަށްޓަކައި އަދި ގައުމު ކުރިއަށް ގެންދިއުމަށްޓަކައި އެކަން ކުރަންޖެހޭ ގޮތް ކަމަށް ގަބޫލުފުޅު ކުރައްވާ ކަމަށެވެ. ސިޔާސީ ބޭނުމަކަށްޓަކައި އެއްވެސް ބަޔަކު އޭގައި ނުހިމަނާނަމަ، އެއީ ހަމަޖެހޭ ގޮތެއް ނޫން ކަމަށެވެ.\nމިސާލަކަށް އިންކަމް ޓެކްސްއަށް 10 ޕަސެންޓް ދައްކަންޖެހިއްޖެނަމަ، މީހެއްގެ މުސާރައަކީ އެއްލައްކަ ރުފިޔާ ކަމަށް ވަންޏާ 10،000 ރުފިޔާ ދައްކަންޖެހޭނެ. 10،000 ރުފިޔާ ލިބޭ މީހެއްނަމަ، ދައްކަންޖޭހޭނީ އެއްހާސް ރުފިޔާ. އެމީހަކަށް ލިބޭ މިންވަރުން އެމީހަކު ދައްކަންޖެހޭނެ. ފަސްހާސް ރުފިޔާ ލިބޭ މީހާ ދައްކަންޖެހޭނީ ފަސްސަތޭކަ. އެހެންވީމަ އެނިސްބަތް އެގޮތަށް އޮންނަންޖެހޭނެ.\nވިލާ ގުރޫޕްގެ ބާނީ ގާސިމް އިބްރާހީމް ވިދާޅުވީ ވިޔަފާރިވެރިންގެ އަތުން ބިޒްނަސް ޕްރޮފިޓް ޓެކްސް ނަގަމުންދާ ކަމަށާއި އަދި ޖީއެސްޓީއާއި ޓީޖީއެސްޓީ ވެސް ނަގަމުންދާ ކަމަށެވެ. ނަމަވެސް ޖީއެސްޓީއާއި ޓީޖީއެސްޓީ ނަގާއިރު، ވަކި ފަންތިއެއްގެ ވަކި މީހަކަށް ތަފާތެއް ނޯންނަ ކަމަށާއި އެންމެންވެސް ދައްކަންޖެހެނީ އެއްހަމައަކުން ކަމަށެވެ.\nރައްޔިތުންނަށް ބޭނުންވާ ޚިދުމަތްތައް ދިނުމަށް ގައުމަށް އާމްދަނީ ލިބޭނެ މަގު ހޯދަންޖެހޭ ކަމަށާއި އެކަން ކުރުމުގައި ވަކި ބަޔަކު އޭގެ ތެރޭގައި ނުހިމެނޭ ގޮތަށް އިންކަމް ޓެކްސް އައިސްގެން ނުވާނެ ކަމަށް ގާސިމް ވިދާޅުވިއެވެ. އެމަނިކުފާނު ވިދާޅުވީ އެމީހަކު ކުރި މަސައްކަތަކުން އެމީހަކަށް ލިބުނު އެއްޗަކުން ޓެކްސް ދައްކަންޖެހޭ ކަމަށާއި ސަބަބަކީ އެއިން އެމީހަކާއި އެމީހެއްގެ އާއިލާއަށް ވެސް ޚިދުމަތްތައް ފޯރުކޮށްދޭނެތީ ކަމަށެވެ.\nއިންކަމް ޓެކްސް ނެގުމާ ގުޅޭގޮތުން ފިނޭންސް މިނިސްޓްރީން ބުނެފައިވަނީ އަންނަ އަހަރު ރާއްޖޭގައި އިންކަމް ޓެކްސް ނަގަން ފަށާނެ ކަމަށެވެ. ސަރުކާރުން ހުށަހެޅި ބިލުގައިވާ ގޮތުން އިންކަމް ޓެކްސް ނަގާނީ މުސާރައަށް މަހަކު 40،000 ރުފިޔާ ނުވަތަ އަހަރަކު 480،000 ރުފިޔާ އަށްވުރެ މަތިން އާމްދަނީ ލިބޭ ފަރާތްތަކުގެ އަތުންނެވެ. ނަމަވެސް އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ރާއްޖޭގައި އިންކަމް ޓެކްސް ނަގާ ސީލިންގެއްގެ ގޮތުގައި ލަފާ ދީފައިވަނީ 10،833ރ. އެވެ.\nޓެކްސް ނެގުމަށް ސަރުކާރުން ހުށަހަޅާފައިވާ ގޮތަށް ބަލާއިރު، އާމްދަނީގެ ގޮތުގައި 40،000 އަށް ވުރެ ދަށުން ލިބޭ ފަރާތްތަކުގެ އަތުން ޓެކުހެއް ނުނަގާނެއެވެ. އާމްދަނީގެ ގޮތުގައި 40،000 އާއި 60،000 އާ ދެމެދުގެ އާމްދަނީއެއް ލިބޭ ފަރާތްތަކުގެ އަތުން ނަގާނީ އާމްދަނީގެ 8 އިންސައްތައެވެ. އަދި 60،000 އާއި 100،000 އާ ދެމެދުގެ އާމްދަނީީ ލިބޭ ފަރާތްތަކުން ޓެކުހުގެ ގޮތުގައި ދައްކަން ޖެހޭނީ އާމްދަނީގެ 10 އިންސައްތައެވެ. 100،000 އަށްވުރެ ގިނައިން އާމްދަނީ ލިބޭ ފަރާތްތައް ޓެކުހުގެ ގޮތުގައި ދައްކަންޖެހޭނީ އާމްދަނީގެ 15 އިންސައްތަ ކަމަށް ވަނީ ކަނޑައަޅާފައެވެ.\nފިނޭންސް މިނިސްޓްރީން ބުނީ އިންކަމް ޓެކްސް ނަގާނެ އާމްދަނީގެ އަދަދު ކަނޑައެޅީ ވަރަށް ގިނަ ކަންކަމަށް ބަލައި ދިރާސާކޮށްފައި ކަމަށެވެ. އެގޮތުން އަންނަ އަހަރު އިންކަމް ޓެކްސް ނަގަން ފަށާއިރު، ގާތްގަނޑަކަށް 6،000 މީހުންގެ އަތުން އެ ޓެކްސް ނެގޭނެ ކަމަށް ބެލެވޭ ކަމަށެވެ. އަދި އެ ޓެކްސް މެދުވެރިކޮށް ދައުލަތަށް އަހަރަކު 680 މިލިއަން ރުފިޔާ ލިބޭނެ ކަމަށްވެސް ފިނޭންސް މިނިސްޓްރީން އަންދާޒާ ކުރެއެވެ.\nސަރުކާރުން ބުނީ އިންކަމް ޓެކްސް ނަގަން ނިންމީ އާމްދަނީގެ ފަރަގު ކުޑަކޮށް، ނަހަމަ މުއްސަނދިކަން ހުއްޓުވައި، ޓެކުހުގެ ނިޒާމު އިތުރަށް ފުރިހަމަ ކުރުމުގެ ގޮތުން ކަމަށަވެ. މި ޓެކްސް ނަގަން ފަށާއިިރު ރާއްޖޭގެ ވަޒަންވެރިންނާއި ރާއްޖޭގައި ވަޒަންވެރިވެފައި ނުވާ ފަރާތްތަކުގެ އަތުންވެސް ޓެކްސް ނަގާނެއެވެ.\nވަކިއަދަދަކަށް ތުރެން ގިނައިން މުސާރަ ލިބޭމީހުން އަތުން އިންކަމް ޓެކްސް ނެގުން މައްސަލައެއްނެތް، އެކަމަކު ކުޑަ މުސާރަކޮޅު ލިބިގެން ދެކޮޅު ނުޖެހިގެންއުޅޭ މީހުން އަތުން އިންކަމް ޓެކްސްނެގުން ގާސިމް އިބްރާހީމް ވިދާޅުވިޔަކަސް އޯކޭއެއް ނޫން.


Manchester United aa gulhen Dybala beynunvanee bodu musaaraeh | Mihaaru\nޔުނައިޓެޑާ ގުޅެން ޑިބާލާ ބޭނުންވަނީ ބޮޑު މުސާރައެއް\n01 އޯގަސްޓް 2019 - 11:11\nމެންޗެސްޓާ (އޮގަސްޓް 1) - މެންޗެސްޓާ ޔުނައިޓެޑްގެ ރޮމެލޫ ލުކާކޫ ހޯދަން ޔުވެންޓަސް އިން ކުރާ މަސައްކަތުގެ ތެރޭގައި އެ ޓީމުގެ ޕައޮލޯ ޑިބާލާ ޔުނައިޓެޑާ ގުޅެން ބޮޑު މުސާރަ އަކަށް ޑިމާންޑުކޮށްފައިވާ ކަމަށް މީޑިއާ ރިޕޯޓްތައް ބުނެފި އެވެ.\nރިިޕޯޓްތައް ބުނާގޮތުން ޔުވެންޓަސްގެ ވިސްނުން ހުރީ ލުކާކޫ ހޯދަން 15 މިލިއަން ޑޮލަރުގެ އިތުރުން ޑިބާލާ އާއި މާރިއޯ މަންޑްޒުކިޗް ހުށަހަޅާށެވެ. މައްސަލަ އަކަށް ދިމާވާނެ ކަމަށް ކުރިން ބެލެވިފައި އޮތީ ޑިބާލާ ޔުނައިޓެޑަށް ބަދަލުވާން ބޭނުންނުވުމެވެ. އެއީ ދާދި ފަހުން ޓޮޓެންހަމުން ވެސް ޑިބާލާ ހޯދަން މަސައްކަތްކުރިއިރު، އޭނާ އޭރު ބުނީ ކްލަބް ބަދަލުކުރަން އަދި ބޭނުންނުވާ ކަމަށާއި ވިސްނުން ހުރީ ޔުވެންޓަސްގައި މަޑުކޮށް ޖާގަ އަކަށް ވާދަކުރުމަށް ކަމަށް ބުނެފަ އެވެ. އެކަމަކު ޔުނައިޓެޑަށް ބަދަލުވެވޭނެ ފުރުސަތު އޮތުމުން ޑިބާލާ އަންނަނީ އޭނާގެ އޭޖެންޓް މެދުވެރިކޮށް އެ ޑީލާ މެދު ގޮތެއް ނިންމަން މަޝްވަރާކުރަމުންނެވެ.\nޑިބާލާ އާއި ލުކާކޫ ބަދަލުކުރަން ޔުނައިޓެޑާއި ޔުވެންޓަސް އެއްބަސްވުމަކަށް އައިސްފައިވާއިރު، މިހާރު އެ ޑީލުގައި އެއްބަސްވުމަކަށް ނާދެވި އޮތީ ދެ ޓީމުން އެ ކުޅުންތެރިއަކަށް ދޭ މުސާރައަކާ މެދު އެވެ. ރިޕޯޓްތައް ބުނާގޮތުގައި ޔުނައިޓެޑަށް ސޮއިކުރަން ހަފްތާ އަކު 350،000 ޕައުންޑުގެ މުސާރައަކަށް ޑިބާލާ ޑިމާންޑްކުރާނެ އެވެ. މި ވަގުތު ޑިބާލާ ޔުވެންޓަސްގެ ކޮންޓްރެކްޓްގައި ހުރީ އަހަރަކު 6.5 މިލިއަން ޕައުންޑް ލިބޭ ގޮތަށެވެ. އޭނާ ޔުނައިޓެޑާ ގުޅެން ބޭނުންވަނީ ބޯނަސްތަކާ އެކު އަހަރަކު 9.2 މިލިއަން ޕައުންޑަށެވެ.\nޔުނައިޓެޑުގައި މި ވަގުތު އެންމެ ބޮޑު މުސާރައެއް ލިބޭ ގޮތަށް ހުރީ އަލެކްސިސް ސަންޗޭޒް އެވެ. އޭނާ އަށް ހަފްތާ އަކު ބޯނަސްތަކާ އެކު 500،000 ޕައުންޑް ލިބެ އެވެ. މި ވަގުތު ޔުނައިޓެޑުން އަންނަނީ ޕޮގްބާ އާއި ޑެހެއާގެ ކޮންޓްރެކްޓް އާ ކުރަން މަސައްކަތްކުރަމުންނެވެ. އެ ދެ ކުޅުންތެރިންނަށް ވެސް ޔުނައިޓެޑުން ހުށަހަޅާފައިވަނީ ޑިބާލާ ޑިމާންޑްކޮށްފައިވާ ވަރުގެ މުސާރައެކެވެ.\nމީގެ ކުރިން ލުކާކޫ ހޯދަން އެންމެ ބޮޑަށް މަސައްކަތްކުރީ އެންޓޯނިއޯ ކޮންޓޭގެ ކޯޗުކަމުގައި ކުޅޭ އިންޓަ މިލާނުންނެވެ. އިންޓަ އިން ލުކާކޫ ހޯދަން މައުރޯ އިކާޑީ ހުށަހެޅި ނަމަވެސް ޔުނައިޓެޑުން އެ ޑީލާ މެދު އެއްބަހެއްނުވި އެވެ. އިންޓަ އަށް ލުކާކޫ ދޫކޮށްލަން ޔުނައިޓެޑުން ޑިމާންޑްކުރީ 93 މިލިއަން ޑޮލަރެވެ. އެކަމަކު އެ އަގު އިންޓަ އަށް ބޮޑުވުމުން އެ ޑީލް ކުރިއަށް ނުދިޔަ އެވެ.\nޔުނައިޓެޑުން އަންނަނީ ލެސްޓާ ސިޓީގެ ހެރީ މެގުއާ އާއި ސްޕޯޓިން ލިޒްބަންގެ ބްރޫނޯ ފެނާންޑޭޒް އަދި ލާޒިއޯގެ މިލިންކޮވިޗް ސަވިޗް ގެންނަން ވެސް ވާހަކަ ދައްކަމުންނެވެ. މެގުއާ ވިއްކާލަން ލެސްޓާ އިން ކިޔާ އަގުބޮޑުވުމުން ޔުނައިޓެޑުން ވަނީ އެ ޑީލް މަޑުޖައްސާލައިފަ އެވެ. ބްރޫނޯ ފެނާންޑޭޒާއި ސަވިޗް ގެނައުން ބަރޯސާވަނީ ޕޮގްބާގެ މުސްތަގުބަލާ މެދު ގޮތެއް ނިންމުމަށް ފަހު އެވެ. ރިޕޯޓްތައް ބުނާގޮތުގައި ސަވިޗާއި ބްރޫނޯ ފެނާންޑޭޒް ގަނެވެން އޮތީ ރެއާލް މެޑްރިޑަށް ޕޮގްބާ ވިއްކާލުމަށް ފަހު އެވެ.


PCR Test majuboorukurun: Natheejaa vikkaigen faidhaa nagaa faraaiythakah hulhuvunu ithuru dhoreh!? - vNews.mv\nލެބޯޓަރީއެއްގައި ޕީސީއާރް ޓެސްޓް ހެދުމުގެ މަސައްކަތް ކުރިއަށް ދަނީ\nޕީސީއާރް ޓެސްޓް މަޖުބޫރުކުރުން: ނަތީޖާ ވިއްކައިގެން ފައިދާ ނަގާ ފަރާތްތަކަށް ހުޅުވުނު އިތުރު ދޮރެއް!؟\nޒިދާން މުޙައްމަދު Male' | 09 January 2022, 22:22\nބިންދާލި ކޮވިޑް-19ގެ އިތުރު ރާޅާއެކު އެއްކަލަ ހެލްތު ޕްރޮޓެކްޝަން އޭޖެންސީ (އެޗްޕީއޭ) ނިކަން ވަރުގަދައަށް އެކްޓިވްވެލައިފިއެވެ. އައު އަހަރު ފެށުމުގެ މަޖާނަގަން ހަވަރު އެއްކޮށްގެން ހުޅުމާލޭގައި ހަވާއަރުވައި ބޮޑު ސިންގާ "ނިޔު އިއާޝޯއެއް" ބޭއްވިއިރު ކަހާތަން ހިރުވާލިހެން ވެސް ހިޔެއް ނުވެއެވެ. ނުވިތާކަށް ގައިޑްލައިންތަކާ މުޅިން ޚިލާފަށް ވަރުވަރުން މާލޭ ސަރަހައްދުގައި ނައިޓް މާކެޓްތަކެއް ބާއްވަމުން ދިޔައިރު ވެސް ހާލަތު ގޯސްވެދާނެކަން އެ ވެރިންނަށް އެނގިފައި ނެތް ފަދައެވެ.\nމުޅި މާލޭ ތެރޭގައި ބަސްނާހާ ކުދިންކޮޅު މާސްކު އެޅުމެއް ނެތި އެތައް ދުވަހަކު އުޅުނު އިރު ފެނުނު މީހަކު ހަމަ ނެތީއެވެ. މިހުރި ކަންކަމުގެ ގޯސް ނަތީޖާ މި ރާއްޖޭގެ ތަންފީޒީ މުވައްސަސާތަކާއި ވުޒާރާތަކަށް ފެންނަނީ އަބަދު ވެސް ހާލަތު ގޯސްވާ ހިސާބުންނެވެ. މި ފަހަރު ވެސް މިވީ އެހެންނެވެ. ދިވެހިންނަކީ 'ފޫކޮޅުގައި ރޯވުމުން' ކޮންމެ ކަމެއް ވެސް ކުރާ ބައެކޭ ބުނާތީ އަޑުއަހަމެވެ. އެޗްޕީއޭއަށް ވެސް މިވީ އެހެން ތޯއްޗެކެވެ.\n2022 އަށް މަރުހަބާ ކިޔަން ޔޫތު މިނިސްޓްރީން ހުޅުމާލޭގައި ބޭއްވި މިއުޒިކް ޝޯގައި، އާ އަހަރު ފެށުމާއެކު ހަވާއަރުވަނީ: މި މަންޒަރު ބަލަން ވަރަށް ގިނަ ކުޑަކުދިން ވެސް ދިޔަ.--- ފޮޓޯ: ފަޔާޒު މޫސާ / މިހާރު\nއަވަށްޓެރި އިންޑިއާއަށް ބަލައިލަމާ ހެއްޔެވެ؟ އިންޑިއާގައި ބަލީގެ ހާލަތު ވަރަށް ބޮޑަށް ގޯސްވާންފެށި ނަމަވެސް، ސިޔާސީ ލީޑަރުން އަވަދިނެތި އުޅުއްވަނީ ކުރިއަށް އޮތް ސްޓޭޓްތަކުގެ އިންތިޚާބަށް ކެމްޕެއިން ކުރެއްވުމުގައެވެ. އެގޮތުން، އެތައްހާސް މީހުން ބައިވެރިކޮށްގެން ބޮޑެތި ކެމްޕެއިން އެއްވުންތައް ބާއްވަމުން ގެންދާއިރު، އެފަދަ އެއްވުންތަކުގައި ގިނަމީހުން މާސްކްވެސް ނާޅާކަމަށް މީޑިއާއިން ބުނެއެވެ.\nޑެލްޓާ ވޭރިއެންޓް އިންޑިއާގައި ފެތުރެންފެށި ދުވަސްވަރަކީވެސް މިފަދަ ބޮޑެތި ކެމްޕެއިން އެއްވުން ކުރިއަށްދިޔަ ދުވަސްވަރެކެވެ. ބޮޑުވަޒީރު ނަރެންދުރަ މޯދީވެސް ހިމެނިވަޑައިގަންނަވާ ގޮތުން ސިޔާސީ ޕާޓީތަކުން ބޮޑެތި އެއްވުންތައް ބޭއްވިއިރު، މޯދީވެސް ގިނަފަހަރު މާސްކެއް ނާޅުއްވައެވެ. ނަތީޖާއެއްގެ ގޮތުން، ކޮވިޑްގެ ހާލަތު އިތުރަށްގޯސްވެ ދުނިޔޭގައި ދެވަނައަށް އެންމެ ގިނަމީހުންނަށް ބަލިޖެހި ހާލަތު ގޯސްވެގެންދިޔަ ގައުމަށް އިންޑިއާވަނީ ވެގެން ގޮސްފައެވެ.\nމިހާރު ރާއްޖޭން ވެސް ފެންނަމުންދަނީ އެމަންޒަރު ކަމަށް ރަށު ތެރޭ އެބަ ކިޔައެވެ. ނަމޫނާ ދައްކަވަން ތިއްބެވި ވެރިން ބަލަނީ ކެމްޕޭން ކުރެވޭތޯއެވެ. މީސްތަކުން އެއްކޮށްގެން ކެމްޕޭން ޖަލްސާތައް ބޭއްވޭތޯއެވެ. މާސްކުއެޅުމެއް ގައިދުރުމެއް ވެސް ނެތިއެވެ. އަތާއި އަތްޖޯޑުކޮށް ސަލާމްވެސް ކުރަނީއެވެ. ފަހަރުގައި އެ ކުރެވެނީ ކިހާ ވަރެއްގެ ކަމެއްކަން ވެރިންނަށް ނޭނގުން ގާތެވެ. ކޮވިޑަށް ނުދެވޭ ސަމާލުކަމެއް ކޮމަންޑޫ ދާއިރާއަށް ޕާޓީން ކުރިމަތިލެއްވި ކެންޑިޑީޑޭޓްގެ ކެމްޕޭނަށް ދެވުމުން އެ ވަރު ކަމެއް ހިނގާފާނެއެވެ.\nކޮންމެ ގޮތަކަށް ކަން ވިޔަސް ހާލަތު ގޯސް ނުވާ ކަމަކަށް ދެން ނުވާނެއެވެ. މާލެއާއި އަތޮޅު ތެރޭގައި ކޭސްތައް އިތުރުވަމުން އެ ދަނީ ފަތުއަޑުކިޔާފައެވެ.\nފިޔަވަޅެއް އެޅުނު ކަމަށް މިވީ އަދަދުތައް ތިންސަތޭކައިން މައްޗަށް އަރާ އަތްނުފޯރާ ފަށަށް ދިޔާމައެވެ. ހެލްތް ޕްރޮޓެކްޝަން އެޖެންސީން ބުނީ މާލެ، ހުޅުމާލެ އަދި ވިލިމާލެއިން ޓެސްޓުކުރާ ސާމްޕަލްގެ ތެރެއިން ޕޮޒިޓިވްވާ ނިސްބަތް މިވަގުތު ހުރީ5އިންސައްތަ އިން މަތީގައެވެ. މިކަމާއި ގުޅިގެން ބަލި ކޮންޓްރޯލް ކުރުމަށް 10 ޖެނުއަރީން ފެށިގެން އިތުރު ފިޔަވަޅުތައް އެޅުމަށް ވަނީ ނިންމާފައެވެ.\nއެގޮތުން، ވެކްސިންގެ ޑޯޒް ފުރިހަމަކޮށް 14 ދުވަސް ހަމަވެފައިވާ މީހުނަށް ދަތުރުކުރުމުގެ 72 ގަޑިއިރު ނުވާ ޕީސީއާރް ނެގެޓިވް ނަތީޖާ އޮތުން މަޖުބޫރުކުރުމާއި ވެކްސިންގެ ޑޯޒް ފުރިހަމަ ނުވާ ނަމަ، ދަތުރުކުރުމުގެ ކުރިން 14 ދުވަހުގެ ފުރަބަންދު ކަރަންޓީން ފުރިހަމަކުރުމަށް މަޖުބޫރުކުރުން އަދި މާލޭ ސަރަޙައްދުން ރާއްޖޭގެ އެހެން ރަށްރަށަށް ދަތުރުކުރާ މީހުން "ކޮވިޑް ސޭފް" ޕޯޓަލްއިން ނެގެޓިވް ނަތީޖާ ދެއްކުމަށް ފަހުގައި ދަތުރުކުރުމުގެ އިތުރުން ކަރަންޓީންވުމަށް ދަތުރުކުރާ ފަރާތްތަކުން "ހާލުބެލުން ޕޯޓަލް" އިން ހުއްދަ ހޯދައިގެން ދަތުރުކުރުމަށް މަޖުބޫރުކުރުން، އަޅާފައިވާ ފިޔަވަޅުތަކުގެ ތެރޭގައި ހިމެނެއެވެ.\nއެޗްޕީއޭން އެޅި ފިޔަވަލުތަކާއެކު މި ވަނީ އަނެއްކާ ވެސް އެއްކަލަ އަޑު ގަދަވެފައެވެ. ދަތުރުކުރުމުގެ 72 ގަޑިއިރު ނުވާ ޕީސީއާރް ނެގެޓިވް ނަތީޖާ އޮތުން މަޖުބޫރުކުރުމަކީ ވަކި ބަޔަކު މަންފާ ހޯދުމަށް ހިންގާ ޖަރީމާއެކޭ ބުނާ އަޑެވެ. މި އަޑު ރަށު ތެރޭގައި ގަދަވެފައި ވާއިރު، މިއީ އެންމެ މީހަކު ދެމީހަކު ދައްކާ ވާހަކައެއް ނޫނެވެ. ކަންކަން މިހެން ވުމުން އެންމެ އުފާވާނީ ޕީސީއާރް ހަދައިދޭ ތަންތަނުގެ ޕްރޮފިޓް ޝެއާރ އޮންނަ ޑޮކްޓަރުންނަށް ކަމަށް ބަޔަކު މީހުން އެބަ ކިޔައެވެ. އެ ވާނީ ތެދަކަށެވެ.\nމިދިޔަ އަހަރު ރަށަށް ދާންވެންގެން ޕީސީއާރް ޓެސްޓް ހަދަންޖެހޭ ވާހަކަ ބުނުމުން އަޅުގަނޑުގެ އެކުވެރިޔަކު ބުނީތީ އިވުނެވެ. ހަތްސަތޭކައެއްހާ ރުފިޔާ ދެނިކޮށް އެކަން ނިމިދާނެއެވެ. މާލޭ ސަރަހައްދުގައި ހުރި ނަން ހިނގާ ޕްރައިވެޓް ހޮސްޕިޓަލަކުން ނެގެޓިވް ނަތީޖާ ރިޕޯޓެއް ގަނެވިދާނެ ކަމަށް އެކުވެރިޔާ ބުނުމުން ވަރަށް ހައިރާންވިއެވެ. ގަބޫލުކުރަން ދަތި ނަމަވެސް އެއީ ތެދުކަން އޭނާ ސާބިތުކޮށްދިނީ ސާމްޕަލް ނުނަގައި ހަމަ އެ ދުވަހު އޭނާ ހޯދި ނެގެޓިވް ނަތީޖާ ރިޕޯޓަކުންނެވެ.\nމި ދެންނެވީ އަޅުގަނޑު ނަތީޖާ ގަތް ވާހަކައެއް ނޫނެވެ. އަޅުގަނޑު ނުގަތަސް އަޅުގަނޑުގެ އެކުވެރިޔާ ފަދައިން ނަތީޖާ ގަންނާނެ އެތައް ބަޔަކު ތިބޭނެ ކަމީ ދުވާލު އިރު ފެންނަހެން ގައިމުކަމެކެވެ. އެއީ އެންމެ ރަނގަޅު ގޮތް ނޫން ކަމަށް ބުނެ، ފައިސާކޮޅަކުން މުޅި މުޖުތަމައު އަދި އަމިއްލަ ނަފުސު ނުރައްކަލަކަށް ހުށަނޭޅުމަށް އެދި އެކުވެރިޔާއަށް އާދޭސް ކުރީމެވެ.\nމާލޭގެ ބައެއް ކްލިނިކުތަކުންނާއި ބައެއް ހޮސްޕިޓަލުތަކަށް ފައިސާ ދިނުމުން ސާމްޕަލް ނުނެގިޔަސް ޕީސީއާރް ޓެސްޓްގެ ނަތީޖާ ދެމުން އަންނަ ކަމަކީ ގިނަ ބަޔަކަށް އެނގޭ ބޮޑު ސިއްރެކެވެ. ނަމަވެސް އެޗްޕީއޭން މިކަން ދޮގުކުރެއެވެ. ބުނެވޭ ގޮތުގައި އެޗްޕީއޭގެ ތެރޭގައި ވެސް މި ޖަރީމާއިން ނަފާ ލިބޭ ޑޮކްޓަރުން ކަމަށް ބުނާ ބަޔަކު އެބަ ތިއްބެވެ. ފަހަރުގައި މި ޖަރީމާ ހިންގާކަން އެނގި ތިބެ ނޭނގޭ ކަމަށް ބުނަނީ ނޫނީ ނުވާ ކަމެއް ކަމަށް ދެއްކުމަށް އެެ ވެރިން މަސައްކަތް ކުރަނީ މި ސަބަބާ ހުރެ ކަމަށް ވެސް ވެދާނެއެވެ.\nއަޅުގަނޑަށް ޔަގީންވާ ކަމަކީ މިކަން ހިނގަމުންދާ ކަމެވެ. އަދި ޕީސީއާރް ޓެސްޓް މަޖުބޫރުކުރުމަކީ ނަތީޖާ ވިއްކައިގެން ފައިދާ ނަގާ ފަރާތްތަކަށް ހުޅުވުނު އިތުރު ދޮރަކަށް ނޫނީ ނުވާނެ ކަމެވެ.\nކޮރޯނާވައިރަސް ކޮވިޑް-19 އެޗް.ޕީ.އޭ ރިޕޯޓް\nޖެހިލުން ކުޑަ ނޫސްވެރިއެއްކަން ސާބިތުކޮށްދީފި. ކަން އޮތްގޮތް ތިޔަ ގެނެސްދެއްވަނީ ހާދަހާ ފުރިހަމަކޮންނޭ. ސާބަސް ދަރިޔާ ސާބަސް.


Pakistan ge askaree baaru dhahkaalamun sulha ah govaalaifi\nޕާކިސްތާނުގެ އަސްކަރީ ބާރު ދައްކާލަމުން ސުލްހައަށް ގޮވާލައިފި\nއިސްލާމްއާބާދު (މާޗް 24) - ސިއްހަތާއި ތައުލީމަށް އިސްކަންދީގެން ޕާކިސްތާނުން ބޭނުންވަނީ އަވަށްޓެރި އިންޑިއާއާއެކު ސުލްހަ ގާއިމުކުރަންކަމަށް ޕާކިސްތާނުގެ އަސްކަރީ ބާރު ދައްކާލުމަށް ޖުމްހޫރީ ދުވަހުގެ މުނާސަބަތުގައި ބޭއްވި ހަރަކާތުގައި ރައީސް ޢަރިފް އަލްވީ ވިދާޅުވެއްޖެ އެވެ.\nމިދިޔަ މަހު ކަޝްމީރު ސަރަހައްދުގައި އިންޑިއާ ސިފައިންތަކެއް ގޮވައިގެން ދަތުރުކުރި ބަހަކަށް ޕާކިސްތާނުގައި ހަރަކާތްތެރިވާ ހަނގުރާމަވެރި ޖަމާއަތަކުން ހަމަލާދިނުމުން ދެގައުމުގެ ދެމެދުގައި ޒަމާނުއްސުރެ އޮންނަ ކޯޅުން ހަނގުރާމައަކަށް ބަދަލުވެދާނެކަމުގެ ބިރުހީވި އެވެ.\n"އަހަރެމެންނަކީ ހަނގުރާމަ ގަބޫލުކުރާ ބައެއް ނޫން، އަހަރެމެން ބޭނުންވަނީ މަޝްވަރާކޮށްގެން މައްސަލަތައް ހައްލުކުރަން،" ޖުމްހޫރީ ދުވަހުގެ ހިތާބުގައި ރައީސް އާރިފް ވިދާޅުވި އެވެ.\nއެ ހާދިސާގައި 42 އިންޑިއާ ސިފައިން މަރުވެފައިވާއިރު، ފަހުގެ ތާރީހެއްގައި އިންޑިއާ ސިފައިންނަށް ދިން އެންމެ ނުރައްކާތެރި ހަމަލާގެ ފަހަތުގައިވާ ޖަމާއަތަށް ވާގި ދޭ ކަމަށް ބުނެ އިންޑިއާ ސަރުކާރުން ވަނީ އަވަށްޓެރި ޕާކިސްތާނަށް ނުރައްކާތެރި އިންޒާރުތައް ދީފަ އެވެ.\nއެ އަރައިރުމުގެ ތެރޭގައި، ދެ ގައުމުން ވައިގެ ހަމަލާތައް ބަދަލުކޮށްފައިވާއިރު، އިންޑިއާގެ އަސްކަރީ މަތިންދާބޯޓެއް ވައްޓަލާއި، އެ ބޯޓުގެ ޕައިލެޓު ޕާކިސްތާނުން ހައްޔަރުކުރި އެވެ. ނަމަވެސް، ބޮޑުވަޒީރު އިމްރާން ޚާންގެ އެންގެވުމަށް، އެ ޕައިލެޓު ވަނީ ފަހުން އިންޑިއާ އާ ހަވާލުކޮށްފަ އެވެ.\nޖުމްހޫރީ ދުވަހުގެ ހަފްލާ ޝަރަފުވެރިކޮށްދެއްވީ، މެލޭޝިއާގެ ބޮޑުވަޒީރު މަހާތީރު މުހައްމަދެވެ. އެ ހަފްލާގައި ބައިވެރިވެވަޑައިގެންނެވި ޕާކިސްތާނުގެ ބޮޑުވަޒީރު އިމްރާން ޚާން ވިދާޅުވީ، ޖުމްހޫރީ ދުވަހުގެ މުނާސަބަތުގައި އިންޑިއާގެ ބޮޑުވަޒީރު ނަރެންދުރަ މޯދީގެ ހާއްސަ މެސެޖެއް ލިބިވަޑައިގެންނެވި ކަމަށެވެ. އެ މެސެޖުގައި ސަރަހައްދީ ސުލްހައާ އެއްބައިވަންތަކަށް މޯދީ ގޮވާލައްވާފައިވާކަމަށް އިމްރާން ޚާން ވިދާޅުވި އެވެ.\n"މޯދީގެ މެސެޖަށް ޕާކިސްތާނުގެ ރައްޔިތުންގެ ނަމުގައި މަރުހަބާ ކިޔަން. އަދި ވަރަށް ފުޅާ ދާއިރާއެއްގައި މަޝްވަރާކޮށް، ކުރިމަތިވެފައިވާ މައްސަލަތައް ހައްލުކުރަން ދެގައުމުން އިށީނަންޖެހޭ ވަގުތު ޖެހިއްޖެކަމަށް އަހަރެން ގަބޫލުކުރަން،" ޚާން ވިދާޅުވި އެވެ.


Thahugeegah phone hulhuvumuge amuru2aharu fahun | Mihaaru\nސައޫދީން ޔާމީނަށް ހަދިޔާކުރި ކާރުގެ މައްސަލައިގެ ތަހުގީގަށް ފޯނުތައް ހުޅުވަން ދެ އަހަރު ފަހުން އަމުރު ލިބިއްޖެ\nސައުދީ ސަރުކާރުން ރައީސް ޔާމީން ބޭނުން ކުރެއްވުމަށް ހަދިޔާ ކުރެއްވި މާސީޑީޒް ބެންޒް އާމާޑް ކާރު --\n21 ޖޫން 2021 - 19:06\nކުރީގެ ރައީސް އަބްދުﷲ ޔާމީން ބޭނުންފުޅު ކުރެއްވުމަށް ސައުދީ ސަރުކާރުން ހަދިޔާކުރި މާސެޑީޒް ކާރަކީ އަމިއްލަ މީހެއްގެ ނަމުގައި ރާއްޖެ އެތެރެކުރި ކާރެއް ކަމަށް ދައްކަން ކަސްޓަމްސްގެ ޑިކްލަރޭޝަން ފޯމުތައް ޕްރޮސެސް ކުރި އޭރުގެ އެއާޕޯޓް ޑިވިޝަން ހެޑް އަބްދުﷲ އަލީގެ ފޯނުތައް، ހެކި ހޯދުމަށް ހުޅުވޭނެ ކަމަށް ސުޕްރީމް ކޯޓުން މިއަދު ނިންމައިފި އެވެ.\nއެންމެ ފަހުގެ ރިއާސީ އިންތިހާބު ކައިރިވެފައި ވަނިކޮށް، ސައުދީން ހަދިޔާކުރި، "މާސެޑީޒް ބެންޒް އެސް 600" އަކީ 4.5 މިލިއަން ރުފިޔާގެ އަގުހުރި އެއްޗެކެވެ.\nއެ ކާރު ރަޖިސްޓަރީ ކުރީ، ލ. އަތޮޅުގައި ދުއްވާ ގޮތަށް، މުލީއާގޭގެ އޭރުގެ ޗީފް އޮފް ސްޓާފް އަހުމަދު މުސްތަފާ މުހައްމަދުގެ އަމިއްލަ ނަން މަތީގަ އެވެ. ކާރުގެ ލިޔުންތައް ބަދަލުކުރި މައްސަލައިގައި، އެއާޕޯޓް ޑިވިޝަން ހެޑް އަބްދުﷲ އަލީގެ މައްޗަށް މަގާމުގެ ނުފޫޒު ނަހަމަ ގޮތުގައި ބޭނުންކުރި ކަމުގެ ތުހުމަތު އޭސީސީން ކުރި އެވެ.\nއެ މައްސަލައިގައި އޭނާގެ ފޯނުތަކާއި ސިމް ކާޑުތަކާއި މެމޮރީ ކާޑުތަކާއި އެ ތަކެތީގައި ހުރި ޑޭޓާ އާއި އެ ތަކެތިން ކުރި ހުރިހާ މުއާމަލާތްތައް ތަހުގީގުގެ ބޭނުމަށް ނެގުމަށް އަމުރަކަށް އެދުމުން ފެބްރުއަރީ 28، 2019 ގައި ކްރިމިނަލް ކޯޓުން އެ އަމުރު ދިނެވެ. ނަމަވެސް، އަބްދުﷲ އަލީގެ ފަރާތުން އެ އަމުރު އިސްތިއުނާފު ކުރުމުން ހައި ކޯޓުން ވަނީ އެ އަމުރު ބާތިލުކޮށްފަ އެވެ.\nއަމުރުގެ ފޯމެޓުގެ މައްސަލައެއް ނެތް\nހައި ކޯޓުގައި މައްސަލަ ބެއްލެވި ފަނޑިޔާރުންގެ ތެރެއިން މުހައްމަދު ފައިސަލާއި ހުސައިން ޝަހީދުގެ އަޣުލަބިއްޔަތުން އިއްވި ހުކުމުގައި ފާހަގަކުރި އެއް ކަމަކީ ކްރިމިނަލް ކޯޓުން ނެރުނު އަމުރުގެ ފޯމެޓު، ޝަރީއަތް ކުރުމާ ބެހޭ ޖިނާއީ އިޖުރާއަތުގެ ގާނޫނުގައިވާ ފޯމެޓާ ތަފާތު ކަމެވެ. އެކަމުގެ ސަބަބުން ނުރަނގަޅު ގާނޫނީ ނަތީޖާއެއް ނުކުމެދާނެ ކަމަށް އެ ހުކުމުގައިވެ އެވެ.\nނަމަވެސް، އެ މައްސަލައިގައި ސުޕްރީމް ކޯޓުން އިއްވި ހުކުމުގައި ބުނެފައި ވަނީ، ކޯޓު އަމުރުގައި ހިމަނަންޖެހޭ ހުރިހާ މައުލޫމާތެއް ކްރިމިނަލް ކޯޓުގެ އަމުރުގައި އެބަހުރި ކަމަށެވެ. ނަމާނޫއާ އެއްގޮތް ނުވުމުން އަމުރުގެ ބާރު ކެނޑޭނެ ކަމަށް ބެލުން ހަމަނުޖެހޭ ކަމަށް ވެސް އެންމެ މަތީ ކޯޓުގެ ނިންމުމުގައިވެ އެވެ.\n"... ޖަދުވަލުގައިވާ ނަމޫނާއާ އެއްގޮތަށް އަމުރު ނެރެފައި ނުވުމުގެ ސަބަބުން އެ އަމުރުގެ ބާރު ނުހިނގާނެ ކަމުގައި ބެލުމަކީ ހަމަޖެހޭ ކަމަކަށް ނުވެ އެވެ،" ސުޕްރީމް ކޯޓުގެ ހުކުމުގައިވެ އެވެ.\nކްރިމިނަލް ކޯޓުގެ އަމުރުގައި، ނަމޫނާގައި ހިމެނޭ ބައެއް މައުލޫމާތު މަދު އިރު ނަމޫނާގައި ނެތް މައުލޫމާތު ހުރި ކަމަށް ވެސް ސުޕްރީމް ކޯޓުގެ ހުކުމުގައި ފާހަގަކުރި އެވެ. އެހެންވެ، އަމުރު ނެރެގެން، އަމުރުގެ ގާނޫނީ ބާރު ކެނޑޭ ނަމަ ކެނޑޭނީ، ނަމޫނާއާ އެއްގޮތަށް އަމުރު ނެރެގެން ކަމަށް ހުކުމުގައިވެ އެވެ.\nއެއީ ނަމޫނާގައިވާ ގޮތަށް އަމުރު ނެރެއްޖެ ނަމަ އޭގައި މުހިންމު މައުލޫމާތުތަކެއް މަދުވާނެތީ އެވެ. އަދި ގަވައިދުގައިވާ ނަމޫނާ އިސްލާހުކުރަން ޖެހޭ ކަމަށް ވެސް ހުކުމުގައި ބުނެފައިވެ އެވެ.\nނަމޫނާގައިވާ ގޮތަށް އަމުރު ނެރެވުނީ އިޖުރާއީ އޮޅުމަކުން ކަމަށް ވިޔަސް ކޮންމެ އިޖުރާއީ އޮޅުމެއްގެ ސަބަބުން އިޖުރާއަތާއި އެއާ ގުޅިފައިވާ ފިޔަވަޅުތައް ނިއުޅާލަން ނުޖެހޭ ކަމަށް ހުކުމުގައިވެ އެވެ.\nހައްގެއް ގެއްލިފައެއް ނުވޭ\nއަބްދުﷲ އަލީގެ ފަރާތުން ބުނެފައި ވަނީ، އަމުރުގައި ވަނީ އޭނާގެ ކޮން ފޯނެއް ކަމެއްކަން ބަޔާންނުކޮށް ހުރިހާ ފޯނުތައް ނަގަން އަމުރު ނެރުނީ، ޒާތީ މިނިވަންކަމުގެ ހައްގާއި ގާނޫނުން ރައްކާތެރިކަން ލިބިގެންވުމުގެ ހައްގަށް ބުރޫ އަރާ ގޮތަށް ކަމަށެވެ.\nނަމަވެސް، ސުޕްރީމް ކޯޓުގެ ހުކުމުގައި ވަނީ ޖުމުލަކޮށް މި ވެނި ހައްގަކާ ހިލާފުވެއްޖެއޭ ބުނުމުން ނުފުދޭ ކަމަށެވެ. ޒާތީ ދިރިއުޅުމުގެ ހައްގާ ހިލާފު ވެއްޖެ ކަމަށް ބުނާ ނަމަ، އެ ހައްގުގެ ދާއިރާގެ ތެރޭގައި ހިމެނޭ، ޒާތީ ދިރިއުޅުން، އާއިލީ ދިރިއުޅުން، ގޯތި ގެދޮރު، ނުވަތަ ޒާތީ މުއާސަލާތު، މި އިން ކޮންމެވެސް އެއް ކަމަކާ ބުނާ ބުނުން ގުޅުވާލަން ޖެހޭނެ ކަމަށް ހުކުމުގައިވެ އެވެ. ހައްގު ގެއްލުނު ކަމަށް އޭނާ ބުނާ އިރު އެކަމުގެ ތަފްސީލު ނުދޭ ކަމަށް ހުކުމުގައިވެ އެވެ.\nއަމުރު ނެރުނީ ހަނުހުރުމުގެ ހައްގާއި އަމިއްލަ ނަފުސާ ދެކޮޅަށް ބަޔާނެއް ނުދިނުމުގެ ހައްގަށް ބުރޫ އަރާ ގޮތަށް ކަމަށް ވެސް އަބްދުﷲ އަލީގެ ފަރާތުން ބުނެފައިވެ އެވެ.\nނަމަވެސް، ހުކުމުގައި ވަނީ އަމިއްލަ ނަފްސާ ދެކޮޅަށް ބަޔާނެއް ނުދިނުމުގެ މާނައިގެ ތެރޭގައި ކަމެއް ހިމެނޭނީ، ކުށުގެ ތުހުމަތާ ގުޅިގެން ޝަރީއަތަށް ހުށަހަޅަންޖެހޭ މާއްދީ ހެއްކެއް ތުހުމަތުގައިވާ މީހާއާ ގުޅުވެން އޮތް ހަމައެކަނި ގޮތަކީ، އޭނާގެ އަތުލިޔުމުގެ ސާމްޕަލެއް ނުވަތަ އިނގިލީގެ ނިޝާން ނުވަތަ ހަށިގަނޑުގެ ބޭރުން ނެގޭ ސާމްޕަލެއް ނުވަތަ ހަށިގަނޑުގެ ތެރެއިން ނެގޭ ސާމްޕަލެއް ހޯދުން ކަމުގައި ވުމުން ކަމަށެވެ.\nމި މައްސަލައިގައި އަމުރުން ހޯދި ތަކެއްޗަކީ މައްސަލައިގައި ހިމެނޭ ހަމައެކަނި ހެކި ނޫންކަން ފާހަގަކޮށް ހުކުމުގައި ވަނީ އޭނާގެ ހަނުހުރުމުގެ ހައްގާއި އަމިއްލަ ނަފްސާ ދެކޮޅަށް ބަޔާން ދިނުމުގެ ހައްގު ގެއްލިފައިވާ ކަމަށް ނުބެލެވޭ ކަމަށެވެ.\nއަމުރުގައި ނަގަން އެދޭ މިންވަރަށް ވުރެ އިތުރަށް ވެސް ނެގިދާނެ\nއަބްދުﷲ އަލީގެ ފަރާތުން ދެން ފާހަގަ ކުރި އަނެއް މައްސަލަ އަކީ އަމުރު ނެރެން އެދުނު މިންވަރަށް ވުރެ ގިނައިން އެއްޗެހި ހިފަހައްޓަން ކޯޓުން އަމުރު ކުރުމެވެ. އެގޮތުން އޭނާގެ އެއް ފޯނުގެ ބަދަލުގައި ހުރިހާ ފޯނެއް ނަގަން އަމުރުކުރިކަން ފާހަގަކުރި އެވެ. އަދި އޭސީސީން އެދުނު 12 ދުވަހުގެ ބަދަލުގައި 30 ދުވަހަށް އަމުރު ނެރެދިންކަން ފާހަގަކުރި އެވެ.\nސުޕްރީމް ކޯޓުގެ ހުކުމުގައި ބުނީ، މީހަކު ގެންގުޅެނީ ކިތައް ފޯނުކަން ނޭނގޭ ނަމަ، ނުވަތަ އެ މީހަކު އެއް ފޯނަށް ވުރެ ގިނަ ފޯނު ގެންގުޅޭކަން އެނގޭ ނަމަ، ތުހުމަތު ކުރެވޭ ކުށާ ގުޅޭ ހެކި ހޯދުމަށް އޭނާގެ ފޯނުތައް ހޯދުން އެކަށީގެންވާ ކަމަށެވެ.\nއަމުރަށް އެދުނު އިރު "ފޯނު" ހޯދަން އެދުނަސް، "ފޯނުތައް" އިދާރާގެ ބެލުމުގެ ދަށަށް ގެންދިއުމުގެ އެއްވެސް ހުރަހެއް ނެތް ކަމަށް ސުޕްރީމް ކޯޓުގެ ހުކުމުގައިވެ އެވެ. ހުކުމުގައިވާ ގޮތުން އެއީ އެހެން ނޫނަސް ގާނޫނު ތަންފީޒުކުރާ އިދާރާގެ ބެލުމުގެ ދަށަށް ގެންދެވޭނެ ތަކެއްޗެވެ.\nއަމުރު ނެރެން އެދުނު ވަރަށް ވުރެ ދިގު މުއްދަތަކަށް އަމުރު ނެރުމާ ގުޅޭ ގޮތުން ސުޕްރީމް ކޯޓުން ބުނެފައި ވަނީ، ފަނޑިޔާރަށް އަމުރު ނެރުމުގައި ލިބިދީފައިވާ ބާރުގެ ތެރެއިން، އަމުރު ނެރުމަށް އެދޭ މުއްދަތަށް ވުރެ މަދުން ނުވަތަ އިތުރަށް އަމުރުގެ މުއްދަތު ކަނޑައެޅުމަކީ ފަނޑިޔާރަށް ލިބޭ އިހްތިޔާރީ ބާރެއް ކަމަށެވެ.\nއެހެންވެ، މައްސަލަ ބެއްލެވި ފަނޑިޔާރުންގެ އިއްތިފާގުން ހުކުމް ކުރެއްވީ ހައި ކޯޓުގެ ހުކުމް ބާތިލު ކުރާށެވެ. މައްސަލަ ބެއްލެވީ ރިޔާސަތު ބެލެހެއްޓެވި ފަނޑިޔާރު އަައިޝާ ޝުޖޫން އާއި ފަނޑިޔާރު ހުސްނުއްސުއޫދާއި ފަނޑިޔާރު އަލީ ރަޝީދު ހުސެއިނެވެ.\nސައޫދީ އަރަބިއްޔާ ކްރިމިނަލް ކޯޓް ސުޕްރީމް ކޯޓް ރާއްޖެ-ސައުދީ ރައީސް އަބްދުﷲ ޔާމީން\nހެޔޮނުވާނެ. އެ ކާރުކޮޅު އަވަހަށް ޔާމިނަށް ދެއްވާ. އެއަކީ ސައުދީ ސަރުކާރުން ޔާމީން ރީތިވީމަ ދިން ކާރުކޮޅެއް.\nމީ ދެން އަޅެ ކިހާ ވަރުގަދަ ވެއްޖެ ކަމެއްތަ؟ ކުށެއް ކޮށްފަ، އިޖްރާއަތް ފުރިހަމަ ނުކުރާތީ އޭ ކިޔާފަ އެ މީހާ ކުށް ނުކުރާ ކަމަށް ވާނެހޭ؟ މީ ރޯމާ ދުވާލު އެންމެންނަށް ފާޅުގަ އެނގިގެން ހިނގާފަ ހުރި ކަންކަމެއް ނޫންތަ ރެކެންވެގެން މި އުޅެނީކީ އެއް! ކިހިނަކުން ވެގަނެގެންތަ މި މީސް މީހުން މި އުޅެނީ ކީއެއް!\nހީއެއްނުވޭ ތިކަމުގަ އުންސުރު ހަމަވާނެ ހެނެއް\nއަމިއްލަ މީހަކުނަމުގަ މީހަކުއެތެރެކުރި ކާރެއްގަ ދިވެހިދައުލަތުގެ ނިޝާން ޖަހާފަ ހުރީކީއްވެގެނތޯ!\nއޭރުހުރި ވެރިމީހާގެ ބޮޑާކަމާ ދެއްކުންތެރިކަން، ދައުލަތުގެ މުދަލަށް ހިތުހުރިގޮތެއް ހަދަންކެރުން.\nމިކަމާ ގުޅިގެން ނެތްތަ ޔާމީންގެ ގޯސް ވާހަކަ ދައްކާލާނެ މީހެއް؟ މިފަހަރު މިއޮތީ ޔާމީނަށް (އަސްލު ރާއްޖޭގަ ހުންނަ ރައީސަކަށް) ލިބެންވާ އެއްޗެއް އެހެން މީހަކު ދަމައިގަނެފައި.\nތިޔަބުނާ މީހާ މިހާރު ހުރީ ފައިނޭންސް ޑިވިޒަންގެ ހެޑަކަށް. #ޒީރޯޓޮލަރެންސް\nޔާމީނު އަތުން ކާރެއް އަތުލެވުނީމަ އެކަމުގެ އިނާމު ދިނީތަ މިސަރުކާރުން؟\n2 އަހަރުން އަދި ޕެންޝަނެއް ނުލިބޭނެއެއްނޫންތޯ؟!\nމިއީ ވަރަށްވެސް ނުރައްކާތެރި ހުކުމެއް. ދެން ކޮންމެ މައްސަލައެއްގައި ފުލުހުން ހެކި ހޯދަން ދުއްވައިގަންނާނީ 'މޯބައިލް ފޯނު' އާއި ދިމާލަށް. އިތުރު ހެއްކެ ދެން ފުލުހުން ބޭނުމެއްވެސް ނުވާނެ. ނުވެސް ކުރާނެ. މީގެކުރިންވެސް ފުލުހުންނަށް އައި ސީޒަންއެއް. އެސީޒަންގައި ހަމަ ކޮންމެކަމެއްގައިވެސް ފުލުހުން ދިމާކުރީ ފޯނު ހިފަހައްޓަން. ދެން މައްސަލަތަށް ސާބިތުކުރަން ދައުލަތަށް ވަރަށް ފަސޭހަވާނެ. އެކަމަކު މިއީއެއް ނޫން ފުލުހުން ހެކި ހޯދަން ޖެހޭނެ ގޮތަކީ.\nހެކި ފެންނާނީ ޖަރީމާ ހިންގާފަ އޮތިއްޔާ. ޖަރީމާއެއް ހިންގާފަ ނެތިއްޔާ ފުލުހުންނަށް އެއިން ފެންނާނެ ހެއްކެއް ނޯންނާނެ. އެހެންވީމަ ޖަރީމާ ހިންގާ މީހުންނަށް މީގަ ނުރައްކާބޮޑީ. އިނޮސެންޓް މީހުންނަށް ލިބުނު ރައްކާތެރިކަމެއް މީ\nރަގަޅުގޮތަކީ، ވަގުންނަށް ނުރައްކާ ހުކުމެއް.\nހެކިހޯދަން ފޯނު ހިފހެއްޓުމަކީ މައްސަލައެއްނޫން. ކުށެއް ނުކުރާނަމަ ޑަރުހީވާންޖެހޭ ސަބަބެއްބެތް.\nއަދިވެސް ތިޔަކާރު ދުއްވަނީ މުސްތޮތަ؟


މަޤާމުގެ ނަން: ޑިރެކްޓަރ\nމުސާރަ: -/8835 ރުފިޔާ\nސާރވިސް އެލަވަންސް: 2000:00 ރުފިޔާ\nރޭންކް: އީއެކްސް 1\nކްލެސިފިކޭޝަން: އޮފިޝަލްސް އެންޑް އެޑްމިނިސްޓްރޭޓާސް\nސެކްޝަން: ކޯޕަރޭޓް ސާވިސް ސެކްޝަން\nމަސައްކަތް ކުރަންޖެހޭ ތަން: ޤައުމީކުތުބުޚާނާ، ކ.މާލެ.\nއެޑްމިނިސްޓްރޭޝަން / މެނޭޖްމެންޓުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައި ވުމާއެކު، އެޑްމިނިސްޓްރޭޝަން / މެނޭޖްމެންޓުގެ ދާއިރާއެއްގައި 8 އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\nއެޑްމިނިސްޓްރޭޝަން / މެނޭޖްމެންޓުގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައި ވުމާއެކު، އެޑްމިނިސްޓްރޭޝަން / މެނޭޖްމެންޓުގެ ދާއިރާއެއްގައި6އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\nއެޑްމިނިސްޓްރޭޝަން / މެނޭޖްމެންޓުގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައި ވުމާއެކު، އެޑްމިނިސްޓްރޭޝަން / މެނޭޖްމެންޓުގެ ދާއިރާއެއްގައި4އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\nއެޑްމިނިސްޓްރޭޝަން / މެނޭޖްމެންޓުގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ހާސިލުކޮށްފައިވުން. ނުވަތަ\nއެޑްމިނިސްޓްރޭޝަން / މެނޭޖްމެންޓްުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައި ވުމާއެކު، ގުޅުންހުރި އެހެން ދާއިރާއަކުން ލެވެލް7ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nމަގާމުގައި އަދާކުރަންޖެހޭ މަސްއޫލިއްޔަތު:\nކޯޕަރޭޓް އެފެއާޒްގެ އިދާރީ މަސައްކަތްތައް ހިންގައި ބެލެހެއްޓުން.\nއޮގަނައިޒޭޝަންގެ އެޗް.އާރު ޑިވެލޮޕްމަންޓް ޕްލޭންކޮށް ހިންގައި ބެލެހެއްޓުމުގެ ޒިންމާ އުފުލުން.\nލައިބްރަރީ ސައިންސް ދާއިރާ އަށާއި އޮގަނައިޒޭޝަނަށް ބޭނުންވާ އެންމެހާ ޓްރޭނިންގތައް ހިންގައި ބެލެހެއްޓުން.\nމުވައްޒަފުންގެ ރެކްރޫޓްމަންޓާ ގުޅޭ ހުރިހާ ކަމެއް ހިންގައި ބެލެހެއްޓުން.\nޕޭރޯލްގެ އެންމެހާ ކަންތައްތައް ބެލެހެއްޓުން.\nއަހަރީ ރިޕޯޓު ތައްޔާރުކުރުން.\nކުތުބުޚާނާއިން ހިންގާ އެކި ޕްރޮޖެކްޓުތައް ބެލެހެއްޓުން.\n1. ސިވިލް ސާރވިސްގެ ޤާނޫނާއި ގަވާއިދުތަކަށް އަހުލުވެރިވެފައިވާ މިންވަރު.\n2. ސިވިލް ސާރވިސް ކޮމިޝަނުން ނެރެ ޝާއިޢުކޮށްފައިވާ، ސިވިލް ސާރވިސްގެ ވަޒީފާތަކަށް މީހުން ހޮވުމާއި އައްޔަން ކުރުމުގެ މިންގަނޑުތަކާއި އުސޫލުތައް – 1 އެޕްރީލް 2013 ގައިވާ، "މިޑިލް މެނޭޖްމަންޓް ސާރވިސްގެ މަގާމުތަކަށް މުވައްޒަފުން އައްޔަން ކުރުމުގެ ކުރައިޓީރިއާ (އެމް.އެސް3އިން އީ.އެކްސް2އަށް) ގައިވާ ގޮތުގެ މަތިން،\nތަޢުލީމާއި ތަމްރީނު %50\nމަސައްކަތުގެ ތަޖުރިބާ % 12\nމަސައްކަތުގެ ހުނަރާއި ފެންވަރާއި، ޤާބިލުކަމާއި ސިފަތައް %38\n3. ވަޒީފާއަށް އެދޭ ފަރާތުން ހުށަހަޅާ ޕްރެޒެންޓޭޝަންގައި ހިމަނާނެ ބައިތައް:-\nޕާރސަނަލް ޕްރޮފައިލް (ވަޒީފާއަށް ކުރިމަތިލާފައިވާ ފަރާތުގެ ކުރު ތަޢާރަފެއް)\nވަޒީފާގެ ދާއިރާއިން ހިންގާފައިވާ ޕްރޮޖެކްޓުތަކާއި އޭގެ ނަތީޖާތައް.\nވަޒީފާއަށް ކުރިމަތިލާ އިދާރާގެ ކުރިމަގު ބިނާ ކުރާނެ ގޮތުގެ ތަޞައްވަރު.\nވަޒީފާއަށް ކުރިމަތިލާ އިދާރާ ހަރުދަނާކޮށް ހިންގުމަށް އިންސާނީ ވަސީލަތް ބިނާކުރާނެ ގޮތުގެ ތަޞައްވަރު.\nވަޒީފާއަށް ކުރިމަތިލާ އިދާރާ ހަރުދަނާކޮށް ހިންގުމަށްޓަކައި ފައިނޭންސް މެނޭޖްކުރާނެ ގޮތުގެ ތަޞައްވަރު.\nވަޒީފާގެ މަސައްކަތުގައި ކުރިމަތިވާނެ ކަމަށް ފެންނަ ގޮންޖެހުންތަކާއި އެ ގޮންޖެހުންތައް ޙައްލު ކުރާނެ ގޮތްތައް.\nކެންޑިޑޭޓް ކުރިމަތިލާފައިވާ ވަޒީފާއަށް އެންމެ ޤާބިލުވާ ކަމަށް ދެކެވަޑައިގަންނަވާ ސަބަބު.\n4. ވަޒީފާއަށް ޝަރުޠު ހަމަވީ ފަރާތްތަކުގެ ތެރެއިން އިދާރީ ދާއިރާގައި މަސައްކަތް ކޮށްފައިވާ ފަރާތްތަކަށް އިސްކަން ދެވޭނެއެވެ.\n- މި މަޤާމުތަކަށް އެދި ހުށަހަޅާ ފަރާތްތަކުގެ ތެރެއިން، ޝަރުޠު ފުރިހަމަނުވާ ފަރާތްތަކަށް، އިޢުލާނުގެ މުއްދަތު ހަމަވާތާ، މަސައްކަތު 10 ދުވަހުގެ ތެރޭގައި އެންގޭނެއެވެ. އަދި މި މަޤާމަށް މީހުން ހޮވުމަށް ބާއްވާ އިންޓަވިއު، ވަޒީފާއަށް ކުރިމަތިލުމުގެ ސުންގަޑި ހަމަވުމަށްފަހު މަސައްކަތު 20 ދުވަހުގެ ތެރޭގައި ޤައުމީ ކުތުބުޚާނާގައި އޮންނާނެއެވެ. މި މަޤާމަށް މީހުން ހޮވުމަށް ބާއްވާ އިންޓަވިއު ބޭއްވުމަށް ކަނޑައަޅާ ދުވަސް، މި މުއްދަތުގެ ތެރޭގައި،3ދުވަސް ކުރިން އެންގޭނެއެވެ.\nސަރުކާރުގެ މުވައްޒަފުންނަށް ހަމަޖެހިފައިވާ އުޞޫލުން ބޭސްފަރުވާގެ ކަންތައްތައް ހަމަޖައްސައި ދެވޭނެއެވެ.\nއިތުރުގަޑީގައި މަސައްކަތް ކޮށްފިނަމަ، ސިވިލް ސަރވިސް މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާ ދެވޭނެއެވެ.\nސިވިލް ސަރވިސްއަށް/ ސަރުކާރަށް ޚިދުމަތް ކުރުމުގައި އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\nވަޒީފާއަށް އެދޭ ފަރާތަށް ލިބިފައިވާ ތަޢުލީމާއި ތަމްރީނު ދެނެގަތުމަށް ބޭނުންވާ އެކްރެޑިޓް ކުރެވިފައިވާ ލިޔުންތަކާއި އަދި މަސައްކަތުގެ ތަޖުރިބާ ދެނެގަތުމަށް، މަސައްކަތް ކޮށްފައިވާ އިދާރާތަކުން ދޫކޮށްފައިވާ ލިޔުންތައް.\nވަޒީފާއަށް އެދޭ ފަރާތުގެ ކާކުކަން އަންގައިދޭ ކާޑުގެ ދެފުށް ފެންނާނޭ ލިޔެފައިވާ ލިޔުންތައް ކިޔަން އެނގޭފަދަ ކޮޕީ.\nފޯމު ފޮނުއްވަންވީ ތާރީޚު: 2014 ސެޕްޓެންބަރު 07 ވާ އާދީއްތަ ދުވަހުގެ 14:00ގެ ކުރިން ޤައުމީ ކުތުބުޚާނާ އަށް. (މެދުޒިޔާރަތްމަގަށް ހުންނަ ދާރުލްއާޘާރުގެ ޢިމާރާތް)\nސިވިލް ސަރވިސް ވަޒީފާއަށް އެދޭ ފޯމު (ޤައުމީ ކުތުބުޚާނާގެ ކައުންޓަރުންނާއި، ވެބްސައިޓް www.nlm.gov.mv އިން އަދި ސިވިލް ސަރވިސް ކޮމިޝަންގެ ވެބްސައިޓް www.csc.gov.mv އިން ފޯމް ލިބެން ހުންނާނެއެވެ. )\nމި އިޢުލާނާ ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ، ރަސްމީ ގަޑީގައި، 3323943 ނަންބަރު ފޯނާއެވެ.\nސުންގަޑި: 07 ސެޕްޓެންބަރު 2014 14:00


ޑެލިވަރީގެ ނަމުގައި މަކަރު ހަދާނަމަ މައްސަލަ ރިޕޯޓުކުރޭ: ފުލުހުން – Dhen.mv\nޑެލިވަރީގެ ނަމުގައި މަކަރު ހަދާނަމަ މައްސަލަ ރިޕޯޓުކުރޭ: ފުލުހުން\nApril 21, 2020 - 9:26 pm\nޑެލިވަރީގެ ހިދުމަތް ދޭނެ ކަމަށް ބުނެ މަކަރު ހަދައިފި ނަމަ 2111 އަށް ރިޕޯޓުކުރަން ފުލުހުން އެދެފި އެވެ.\nކޮވިޑް-19 ފެތުރުން ކޮންޓްރޯލް ކުރުމަށް މާލެ ލޮކްޑައުން ކޮށްފައި ވާއިރު، ގޭގައި ތިބެގެން އާއްމުން ބަރޯސާވެފައި ވަނީ ޑެލިވަރީގެ ހިދުމަތަށެވެ.\nމިރޭ ބޭއްވި ނޫސްވެެރިންގެ ބައްދަލުވުމުގައި އެސިސްޓެންޓް ކޮމިޝަނަރ އޮފް ޕޮލިސް އިސްމާއީލް ނަވީން ވިދާޅުވީމި ދަނޑިވަޅުގައި މަކަރާއި ހީލަތުން ފައިސާ ހޯދުމުގެ މަސައްކަތް ބައެއް ފަރާތްތަކުން ކުރަމުންދާ ކަމަށެވެ. ނަވީން އެދިވަޑައިގެންނެވީ އެފަދަ މައްސަލަތައް 2111 އަށް ރިޕޯޓު ކުރުމަށެވެ.\n"ޑެލިވަރީ ސާވިސް ކޮށްދިނުމުގެ ބަދަލުގައި މަދު ފަރާތްތަކަކުން އެބަ މަކަރު ހަދައި. އެއްޗެހި ޑެލިވާ ކުރާއިރު ސާމާނު މަދުވުމުގެ އަޑުތައް އެބަ އަރައި. އެހެންވީމަ އެފަދަ ކަމެއް ދިމާވެގެން ރިޕޯޓްކުރާނީ 2111 އަށް،" ނަވީން ވިދާޅުވި އެވެ.\nކޮވިޑް-19 ފެތުރުން ހުއްޓުވަން މިދިޔަ ހަފްތާގެ ބުދަ ދުވަހުން ފެށިގެން މާލެ ފުރަބަންދުކޮށްފައި ވާއިރު މިހާރު ފުލުހުން ގެންދަނީ ކޮންމެ ގޭބިސީއަކުން އެކަކު ގެއިން ނިކުތުމުގެ ހާއްސަ ހުއްދައެއް ދޫކުރަމުންނެވެ. އެހުއްދައިގެ ދަށުން ގެއިން ނިކުންނަ މީހުންނަށް ވެސް އުޅެވޭނީ ވަކި ސަރަހައްދުތަކެއްގައެވެ. އެސަރަހައްދުތަކުން ބޭރަށް ހިނގައްޖެނަމަ ޖޫރިމަނާ ކުރާނެ ކަމަށް ފުލުހުން ވަނީ ވިދާޅުވެފައެވެ.\nމާލޭގައި މިހާރު ހަލުވިކަމާއި އެކު ކޮވިޑް-19 ފެތުރެމުން ދާތީ ބޭރަށް ނިކުތުމުގެ ހުއްދަ ލިބުނު ނަމަވެސް ކޮންމެހެން ބޭރަށް ނިކުންނަން ޖެހިގެން ނޫން ގޮތަކަށް ގެއިން ބޭރަށް ނުނިކުތުމަށް ކަމާބެހޭ ފަރާތްތަކުން އެދެއެވެ.


އަދުރޭ ރައީސް ޞާލިޙަށް: ބަފައިބެ އަޑީގައި ހުރެގެން ރާއްޖެއަށް ޓެރަރިސްޓުން ފޮނުވައިގެން 19 ދިވެހިން ޝަހީދުކޮށްލީ ހެޔޮއެދިގެންތޯ! | Sangu News\nއަދުރޭ ރައީސް ޞާލިޙަށް: ބަފައިބެ އަޑީގައި ހުރެގެން ރާއްޖެއަށް ޓެރަރިސްޓުން ފޮނުވައިގެން 19 ދިވެހިން ޝަހީދުކޮށްލީ ހެޔޮއެދިގެންތޯ!\n29 އޯގަސްޓް 2020 - 16:49\nރައީސް ޞާލިހު އަދި އަބްދުއްރަހީމް\nޕީއެންސީގެ ރައީސް ޢަބްދުއްރަޙީމް ޢަބްދުﷲ ރައީސުލްޖުމްހޫރިއްޔާއަށް 06 ސުވާލެއް އަމާޒުކުރައްވައިފިއެވެ.\nރައީސް ޞާލިޙަށް ޓެގްކުރައްވައި ޢަބްދުއްރަޙީމް މިއަދު ކުރެއްވި ޓްވީޓެއްގައި ވަނީ ޤައުމަށް ހެޔޮއެދިވަޑައިގެން ކުރެއްވި ކަންތައްތަކެއްތޯ އައްސަވައި އެކި ދިމަދިމާއިން 05 ސުވާލު އަމާޒުކުރައްވާފައެވެ. ޢަބްދުއްރަޙީމް މިހެން ވިދާޅުވީ ހުކުރުދުވަހުގެރޭ ހެންވޭރުކޮޅުގައި ހިނގި އަލިފާނުގެ ހާދިސާ ހިނގިތަނަށް ވަޑައިގެން ރައީސް ޞާލިޙް ދެއްކެވި ވާހަކަފުޅާއި ގުޅިގެންނެވެ.\nރައީސް ޞާލިޙް ވިދާޅުވީ ބަލި ފެތުރުމުގައި އެންމެ ބޮޑު މައްސަލަައަކަށް މިވަނީ އެންމެން އެއްތަނަކަށް ޖަމާވެ ގައިދުރުކަމެއްނެތި އުޅުންކަމަށެވެ. އަދި އެއާއި ޚިލާފަށް ޤަވާއިދުތަކާއި އެއްގޮތަށް ޢަމަލުކުރާ ފަރާތްތައް އުޅޭކަމަށާއި ނަމަވެސް މިއަދު ވެސް މާލޭގައި ބަޔަކު މުޒާހަރާކޮށްފައިވާ ކަމަށާއި ވަރަށް ގިނަ ފަރާތްތަކުން މާސްކު ވެސް ނާޅުއްވާ އުޅުއްވި މަންޒަރު ފެންނިގެން ހިނގައްޖެކަމަށް ވެސް ރައީސް ޞާލިޙް ވިދާޅުވިއެވެ. އަދި އެއީ ވަރަށް ހިތާމަވެރި ކަމެއްކަމަށް ވެސް ރައީސް ޞާލިޙް ވިދާޅުވިއެވެ.\nހުކުރު ދުވަހުގެރޭ ހިނގި އަލިފާނުގެ ހާދިސާހިނގި ސަރަހައްދަށް ވަޑައިގެން ރައީސް ޞާލިޙް ވާހަކަދައްކަވަނީ. ފޮޓޯ: ސޯޝަލްމީޑިއާ\nރައީސްގެ މި ވާހަކަތަކާއި ގުޅިގެން ޢަބްދުއްރަޙީމް ވަނީ 08 ފެބްރުއަރީގައި މުޅި ޤައުމުގައި ހުޅުޖެހީ ޤައުމަށް ހެޔޮއެދިގެންތޯއާއި ފަތުރުވެރިން ނާންނަން މުޅި ދުނިޔޭތެރޭ ދުވީ ހެޔޮއެދިގެންތޯ ސުވާލުކުރައްވާފައެވެ. އަދި ދިވެހި ރާއްޖެއަށް ދަތިކުރުމުގެ ފިޔަވަޅު އަޅަން ގޮވީ ހެޔޮއެދިގެންތޯއާއި ބޭރުގެ ބާރުތަކުން ރާއްޖެ ހިފުމަށް ގޮވަމުން ދިޔައީ ހެޔޮއެދިގެންތޯ ވެސް ސުވާލުކުރެއްވިއެވެ.\nGaumah heyo edhigenthoa 8 feb 2012 ga mulhi gaumugai hulhu jehee? Fathuruverin naannan govamun dhuniyey therey dhuvee?dhivehi raajje ah dhathi kurumuge fiyavalhu alhan govee? Beyruge baaruthakun araa raajje hifan govamun dhiya’ee?dhawlathuge kh’azaanaa thiya dhovelanee?@ibusolih\n— Abdul Raheem Abdulla (@Banafsaa) August 29, 2020\nހަމައެއާއެކު ދަޢުލަތުގެ ޚަޒާނާ ދޮވެލަމުން ތިޔަ ގެންދަވަނީ ކީއްވެތޯއާއި 1988 ގެ ނޮވެމްބަރު 11 ގައި ރައީސް ޞާލިޙްގެ ބަފައިބެ އަޑީގައި ހުރެގެން ރާއްޖެއަށް ޓެރަރިސްޓުން ފޮނުވައިގެން ކުށެއްނެތް މައުސޫމް 19 ދިވެހިން ޝަހީދުކޮށްލީ ހަމަ ދިވެހި ޤައުމާއި ރައްޔިތުންނަށް ހެޔޮއެދިގެންތޯ ވެސް ޢަބްދުއްރަޙީމް ވަނީ ރައީސް ޞާލިހާއި ސުވާލުކުރައްވާފައެވެ.\n@ibusolih manikfaanuge bafaibe adeegai huregen mi gaumah terroristun fonuvaigen kusheh neiy mausoom 19 Dhivehin shaheed kohlee hama Dhivehi gaumaai rayyithunnah heyo edheythee thoa? Hama saafu kohlah dhannavaalee.@DhiyaresNews @avasmv @dhenonline @Ch13official @AdhivesOnline\nރައީސް ޞާލިޙަށް ޓެގްކުރައްވައި ޢަބްދުއްރަޙީމް ކުރެއްވި ޓްވީޓުގައި ސުވާލުތައް އަމާޒުކުރައްވައި ފާޑުވިދާޅުވެފައިވާއިރު އޭނާ ކުރެއްވި އެހެން ޓްވީޓެއްގައި ވަނީ ކިތަންމެ އިންޒާރެއް ދިނަސް ދިވެހިން ދިވެހިންގެ ޤައުމުގެ ޙައްޤުގައި ތެދުވާނެކަމަށާއި ދީން ދިފާޢުކޮށް ޤައުމުގެ މިނިވަންކަން ދަމަހައްޓައި ރައްޔިތުންގެ ޙައްޤުތައް ކަށަވަރުކުރާނެކަމަށް ވިދޅުވެފައެވެ. އަދި ޤައުމު އަޅުވެތިކުރާތަން ބަލަން ދިވެހިން ނުތިބޭނެކަމަށް ވެސް އޭނާ ވަނީ ވިދާޅުވެފައެވެ.\nރައީސް އިބްރާހިމް މުހައްމަދު ސޯލިހް, ޢަބްދުއްރަޙީމް ޢަބްދުﷲ\n41%ވަރަށް ގަދަ 59%ވަރަށް ގަޔާވޭ 0%ބޮޑު ޖޯކެއް 0%ހައިރާންވެއްޖެ 0%ވަރަށް ދެރަ 0%ރުޅިގަދަ ވަނީ\nކުޑަކުދިންނަކީ ރާއްޖޭގެ މުސްތަގުބަލް، އެ ކުދިންނަށް ރައްކާތެރިކަން ދޭން ޖެހޭ: ރައީސް\nރައީސްގެ ގަރާރު ތަންފީޒު ކުރެވޭނީ މަޖިލީހުން ފާސްކޮށްގެން: ދިޔާނާ\nކުރީގެ ސަރުކާރުން ހެކިތައް ނައްތާފައިވޭ: އިބްރާހިމް ޝަރީފް\nރައީސް، އައްޑޫ އަދި ފުވައްމުލަކަށް ކުރެެއްވި ދަތުރުފުޅު ނިންމަވާލައްވައިފި


Au Flying School eh hadhai, dharivarunge kiyevun Decemberu mahu fashanee - vNews.mv\nއައު ފްލައިން ސްކޫލެއް ހަދައި، ދަރިވަރުންގެ ކިޔެވުން ޑިސެމްބަރުމަހު ފަށަނީ\nމުހައްމަދު ހަފީޒް 10 October 2021, 17:30\nއައްޑޫ ފްލައިން ސްކޫލްގެ މައްސަލައާ ގުޅިގެން ކިޔެވުން ހުއްޓިފައިވާ ދަރިވަރުންނަށް އަންނަ ޑިސެންބަރުމަހު އަލުން ކޯސް ކުރިޔަށް ގެންދެވޭނެ މަގު ފަހިކޮށްދިނުމަށް މަސައްކަތް ސަރުކާރުން ކުރަމުންދާ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nއައްޑޫ ފްލައިން ސްކޫލްގައި ޕައިލެޓްކަން ކިޔަވަމުންދާ ދިވެހި ދަރިވަރުންނާ ކަމާގުޅޭ އިދާރާތަކުގެ އިސްވެރިންނާއެކު މިއަދު މެންދުރުފަހު ރައީސް އޮފީހުގައިި ބޭއްވި ބައްދަލު ކުރެއްވުމުގައި އެ ދަރިވަރުން ބުނިގޮތުގައި، އެދަރިވަރުންނަށް ދިމާވެފައިވާ ކަންކަމަށް ހައްލު ހޯދުމަށް ހުރިހާ އިދާރާއަކަށް ދިޔަ ކަމަށާއި، ކުރެވެންހުރި ހުރިހާ މަސައްކަތެއް ކޮށްފައިވީ ނަމަވެސް މިހާތަނަށް އެއްވެސް އެދެވޭ ޖަވާބެއް ލިބިފައި ނުވާ ކަމަށެވެ.\nސްކޫލްގެ ކިޔެވުން ހުއްޓިފައިވާތާ އެއް އަހަރަށްވުރެ ގިނަ ދުވަސްވެފައި ކަމަށާއި، ރީފަންޑް ނުލިބުމާއި އަލުން ކިޔެވުން ފެށޭނެ ދުވަހެއް ނޭނގުމުގެ ސަބަބުން ދަރިވަރުންނަށް ދިމާވަމުންދާ ނަފްސާނީ އަދި ވަގުތުގެ ގޮތުން ދިމާވާ ދަތިތައް އެކުދިންވަނީ ރައީސްއާ ހިއްސާ ކޮށްފައެވެ.\nރައީސް ވިދާޅުވި ގޮތުގައި، މިކަމަށް ހައްލެއް ހޯއްދެވުމުގެ ގޮތުން އައިލެންޑް އޭވިއޭޝަނާއި، މޯލްޑިވްސް ނެޝަނަލް ޔުނިވަރސިޓީން ގުޅިގެން ޖޮއިންޓް ވެންޗަރ ކުންފުންޏެއް ޤާއިމުކުރުމަށް ނިންމާފައިވާ ކަމަށާއި، މި ޖޮއިންޓް ވެންޗަރ ކުންފުނީގެދަށުން ރާއްޖޭގައި ހިންގާ ފްލައިންގ ސްކޫލް ހިންގާނީ ޕްރޮފެޝަނަލް ޔޫރަޕިއަން ފްލައިން ސްކޫލަކުން ކަމުގައެވެ.\nމި ފްލައިން ސްކޫލްގައި ކިޔަވއިދިނުމަށް ބޭނުންވާ ކަންކަން ފުރިހަމަކޮށް ޑިސެންބަރުމަހުގެ ތެރޭގައި ކިޔެވުން ފެށުމުގެ މަސައްކަތްތައް ކުރިޔަށް ދާނެކަމުގައި ރައީސް ހާމަކުރައްވާފައި ވެއެވެ.\nމީގެ އިތުރުންވެސް ކުދިންނަށް ދިމާވެފައިވާ މާލީ ދަތިތައް ޙައްލުކޮށްދެއްވުމަށް ޓޮޕްއަޕް ލޯންތަކެއް ދިނުމާއި، މިކަމުގައި އިތުރަށް ކުރެވެންހުރި ކަންތައްތަކަކީ ކޮބައިތޯ ބެއްލެވުމަށްފަހު އެކަންކަން ޙައްލުކޮށް ދެއްވާނެކަމުގައި އެމަނިކުފާނު ވަނީ ވިދާޅުވެފައެވެ.\nމީގެކުރިންވެސް ސަރުކާރުން ވަނީ ކޯސްހަދާ ދަރިވަރުންނަށް ލުޔެއް ދިނުމުގެގޮތުން ދަރިވަރުން އަނބުރާ ލޯނު ދައްކަންޖެހޭނީ ކޯސް ނިމޭ ތާރީޚުން ފެށިގެން6މަސްދުވަސް ފަހުންކަމުގައި ކަނޑައަޅާފައެވެ.\nމިކޯސް ފުރިހަމަ ކުރުމަށް ބައެއް ދަރިވަރުން ބޭންކް އޮފް މޯލްޑިވްސް މެދުވެރިކޮށް ނަގާފައިވާ "ކިޔަވާ" ލޯންތައް ސަރުކާރުންވަނީ ހަޔަރ އެޑިއުކޭޝަން މިނިސްޓްރީގެ ދަށަށް ބަދަލުކޮށްފައެވެ.\nއައްޑޫ ސިޓީ ފްލައިންގް ސްކޫލް ރާއްޖެ ރައީސް އިބްރާހިމް މުހައްމަދު ސޯލިހު ރައީސުލް ޖުމްހޫރިއްޔާ


Jalugai huri Mahfuza ge dhifaaugai FIFA thedhuvejje | Mihaaru\nޖަލުގައި ހުރި މަހުފޫޒާގެ ދިފާއުގައި ފީފާ ތެދުވެއްޖެ\n20 މާޗް 2019 - 09:523comments\nޒިއުރިކް، ސްވިޒަލެންޑް (މާޗް 20) - މިދިޔަ ހޮނިހިރު ދުވަހު ޖަލުގައި ބަންދުކުރި ބަންގްލަދޭޝްގެ ސީނިއާ ފުޓްބޯޅަ އެޑްމިނިސްޓްރޭޓަރު އަދި ފީފާގެ ކައުންސިލް މެމްބަރު މަހުފޫޒާ އަކުތަރުގެ ދިފާއުގައި ފީފާ އިން ތެދުވެއްޖެ އެވެ.\nމިދިޔަ ހޮނިހިރު ދުވަހު މަހުފޫޒާ ޖަލަށް ލާފައިވަނީ، މިދިޔަ މަހު ޓީވީ ޝޯއެއްގައި އެ ގައުމުގެ ބޮޑު ވަޒީރު ޝެއިޚް ހަސީނާ އަށް ފާޑުކިޔާފައިވަނިކޮށެވެ. އެ ޝޯ ގައި މަހުފޫޒާ ބުނީ ހަސީނާގެ ވިސްނުންފުޅު ހުރީ ހަމައެކަނި ވަކި ކުޅިވަރުތަކެއް ކުރިއެރުވުމަށް ކަމަށާއި ފުޓްބޯޅަ އަށް ދެނީ ވަރަށް ކުޑަ އަހައްމިއްޔަތުކަމެއް ކަމަށެވެ. އަދި ފުޓްބޯޅަ ކުޅުންތެރިންގެ ކާމިޔާބީތައް ފާހަގަނުކޮށް ކްރިކެޓަށް ވަރަށް ބޮޑަށް ސަރުކާރުން ހޭދަކުރާ ކަމަށް އޭނާ ތުހުމަތުކުރި އެވެ.\nމި މައްސަލައިގައި ފީފާ އިން އޭއެފްޕީ އަށް ބުނީ ބަންގްލަދޭޝް ފުޓްބޯލް ފެޑެރޭޝަން މެދުވެރިކޮށް މަހުފޫޒާގެ ހާލަތު ބަލަމުން އަންނަ ކަމަށާއި ހައްޔަރުކުރި ސަބަބެއް އޮޅުން ފިލުވުމަށް އެދިފައިވާނެ ކަމަށެވެ.\n"ފީފާ އިން މި އަންނަނީ މި މައްސަލަ ވަރަށް ގާތުން މޮނިޓާ ކުރަމުން. އަދި އޭއެފްސީ ވެސް މި ކަމުގައި ބައިވެރިވާނެ،" ފީފާގެ ތަރުޖަމާނު އޭއެފްޕީ އަށް ފޮނުވި ސިޓީއެއްގައިވެ އެވެ.\nމަހުފޫޒާގެ ވަކީލު ލިއާކަތު ހުސައިން މީޑިއާ އަށް އެންމެ ފުރަތަމަ އިންޓަވިިއުއެއްގައި ބުނީ ކަފާލާތުގެ ދަށުން ވެސް މަހަފޫޒާ ދޫނުކުރަން ނިންމުމުގެ ފަހަތުގައި އޮތީ ފޮރުވިފައިވާ އެޖެންޑާ އެއް ކަމަށެވެ. އަދި އޭނާ ވަނީ މަހުފޫޒާ ސަލާމަތްކުރަން އެކި ޖަމިއްޔާތަކުގެ އެހީތެރިކަން ބޭނުންވާ ކަމަށް ގޮވާލައިފަ އެވެ.\nބަންގްލަދޭޝްގެ މީޑިއާ ރިޕޯޓްތައް ބުނާގޮތުން ފީފާ އާއި އޭއެފްސީން މަހުފޫޒާ ދޫކޮށްލުމަށް ބާރު އެޅުމުގެ ސަބަބުން ކަފާލާތުގެ ސަބަބުން ކުރިއަށް އޮތް ދެ ދުވަހެއްގެ ތެރޭގައި އޭނާ ދޫކޮށްލާނެ އެވެ. އަންނަ މަހު2ވަނަ ދުވަހާ ހަމައަށް ކަފާލާތުގެ ދަށުން މަހުފޫޒާ ދޫކޮށްލަން ކޯޓުން ނިންމަނީ ޖަލުގައި ހުންނަން އޭނާގެ ސިއްހީ ހާލަތު ތަންނުދޭ ކަމަށް ބުނެ އޭނާގެ ވަކީލު ލިއާކަތު ޑޮކްޓަރުގެ ލިއުންތަކެއް ހުށަހަޅާފައިވާތީ ކަމަށްވެ އެވެ.\nBangladesh ge FIFA official jalugai, ehee ah edhenee\nއިންސާނީ ހައްގުތައް ހިމާޔަތް ކުރުމުގައި މަސައްކަތްކުރާ ޖަމިއްޔާއެއް ކަމަށްވާ އެމްނެސްޓީ އިންޓަނޭޝަނަލް އިން ވަނީ މަހުފޫޒާ މިނިވަން ކުރުމަށް އަޑުއުފުލައިފަ އެވެ.\n"މަހުފޫޒާ ގޯސްކޮށް އެއްވެސް ކަމެއް ނުކުރޭ. އޭނާ އަކީ ދުނިޔޭގެ ފުޓްބޯޅައިގެ މައި އިދާރާގެ މެމްބަރެއް އޭނާ އަމިއްލަ ވިސްނުމުގައި ދައްކާ ވާހަކައެއްގެ ސަބަބުން އެގޮތަށް ހައްޔަރެއް ނުކުރެވޭނެ. ބަންގްލަދޭޝްގެ ބޮޑުވަޒީރު ފުޓްބޯޅަ އަށް ވުރެން ބޮޑަށް ކްރިކެޓަށް އަހައްމިއްޔަތުކަން ދޭ ވާހަކަ ބުނުމަކީ ކުރެވޭ ކުށެއް ނޫން،" އެމްނެސްޓީ އިންޓަނޭޝަނަލްގެ ދެކުނު އޭޝިއާގެ ކެމްޕެއިން ލީޑަރެއްގެ ގޮތުގައި މަސައްކަތްކުރާ ސާދު ހައްމާދީ ބުންޏެވެ.\nހަސީނާ ނިސްބަތްވެވަޑައިގަންނަވާ ޕާޓީގެ މެމްބަރަކު މަހުފޫޒާގެ މައްސަލަ ހުށަހެޅީ އޭނާގެ ވާހަކަތަކާ ގުޅިގެން ރައްޔިތުންގެ މެދުގައި ފިތުނަ އުފެދުމުގެ ފުރުސަތު އޮތުމުން ކަމަށް ބުނެ އެވެ.\nފީފާ ކައުންސިލަށް މަހްފޫޒާ އިންތިހާބުކުރީ 2017 ވަނަ އަހަރު އެވެ. އޭނާ އަކީ ބަންގްލަދޭޝްގެ ފުޓްބޯޅަ އަށް ގިނަ މަސައްކަތްތަކެއް ކޮށްދީފައިވާ ފަރާތެކެވެ. އަދި ބަންގްލަދޭޝް ފުޓްބޯޅަ ފެޑެރޭޝަނާ މިހާރު ވެސް ގާތްގުޅުމެއް އޮވެ އެވެ.\nއިތުރު ލިޔުންތައް ފީފާ ބަންގްލަދޭޝް


މޮޅުވި ކެންޑިޑޭޓުންނަށް އިސް ލީޑަރު މަރުހަބާ ވިދާޅުވެއްޖެ\nރައީސް އިބްރާހީމް މުހައްމަދު ސޯލިހް -- ފޮޓޯ: އަވަސް\nއެމްޑީޕީގެ ގައުމީ މަޖިލީހުގެ އިންތިހާބު ކާމިޔާބު ކުރެއްވި ހުރިހާ މެންބަރުންނަށް އެ ޕާޓީގެ އިސް ލީޑަރު އަދި ރައީސް އިބްރާހިމް މުހައްމަދު ސޯލިހް މިރޭ ތަހުނިޔާ ފޮނުއްވައިފި އެވެ.\nރައީސް ކުރެއްވި ޓްވީޓެއްގައި ވިދާޅުވީ އެމްޑީޕީގެ ގައުމީ މަޖިލީހުގެ އިންތިހާބު ކާމިޔާބު ކުރެއްވި ހުރިހާ މެންބަރުންނަށް ތަހުނިޔާ އާއި މަރުހަބާ ދަންނަވާ ކަމަށެވެ. އަދި އިންތިހާބުގައި ވާދަކުރެއްވި ހުރިހާ ކެނޑިޑޭޓުންނާއި ވޯޓުލުމުގައި ބައިވެރިވި ޕާޓީގެ މެންބަރުންނަށް ޝުކުރު އަދާކުރެއްވިއެވެ.\nއިއްޔެ ބޭއްވި އިންތިހާބުގައި ކާމިޔާބު ހޯދި އެމްޑީޕީގެ މެމްބަރުންނަށް ރައީސް ނަޝީދުވެސް ވަނީ މަރުހަބާ ވިދާޅުވިއެވެ. އަދި ޑިމޮކްރެސީގެ ރޫހުގައި މެމްބަރުން ކުރަމުން އަންނަ މަސައްކަތްތައް ފާހަގަކުރައްވައި ވިދާޅުވެފައިވަނީ އެއީ ގައުމަށާއި ޕާޓީއަށް ކޮށްދޭ މަތިވެރި ހިދުމަތެއް ކަމަށެވެ.\n“ބަރުލަމާނީ ނިޒާމަށް ތާއީދު ކުރައްވާ ގިނަ ކެންޑިޑޭޓުން އެމްޑީޕީގެ ގައުމީ މަޖިލީހަށް އިންތިހާބް ވުމަކީ ރާއްޖެއަށް ލިބުނު ކުރިއެރުމެއް،” ރައީސް ނަޝީދު ވިދާޅުވެފައި ވެއެވެ.\nއެމްޑީޕީ ދެ ފެކްޝަނަށް ބެހިފައިވާއިރު އިއްޔެގެ އިންތިހާބުގައި ބޮޑު ކާމިޔާބީއެއް ހޯދާފައި ވަނީ އެމްޑީޕީގެ އިސް ލީޑަރު، ރައީސް އިބްރާހިމް މުހައްމަދު ސޯލިހުގެ ފެކްޝަނަށް ތާއީދު ކުރާ މެމްބަރުން ކަމަށް އެ ފެކްޝަނުން ދެކެއެވެ. ނަޝީދުގެ ފެކްޝަނުން ދެކޭ ގޮތުގައި ގައުމީ މަޖިލީހަށް ހޮވިޑައިގަތް މެޖޯރިޓީ މެންބަރުންނަކީ ބަރުލަމާނީ ފިކުރުގެ މެންބަރުންނެވެ.


Jinsee Aniyaa Libumun Anhenun Ge Dharimaivaa Nizaamah Gehlunvey - Vaguthu\nޖިންސީ އަނިޔާ ލިބުމުން އަންހެނުންގެ ދަރިމައިވާ ނިޒާމަށް ގެއްލުންވޭ\nޖިންސީ އަނިޔާގެ ސަބަބުން އަންހެނުންގެ ދަރިމައިވާ ނިޒާމަށް ނުރަނގަޅު އަސަރުކޮށް ގެއްލުން ލިބޭކަން ދިރާސާއަކުން ހާމަވެއްޖެއެވެ.\nހާހަކަށްވުރެ ގިނަ އަންހެނުން ބައިވެރިކޮށްގެން އެމެރިކާގެ ޔުނިވާސިޓީ އޮފް ލޯވާގެ ތަޖުރިބާކާރުން ދާދިފަހުން ކުރިއަށްގެންދިޔަ މި ދިރާސާއިން އެނގިފައިވާގޮތުގައި، އަންހެނުން ދަރިމައިވުމަށް މައްސަލަ ދިމާވެ ދާއިމީ ގޮތެއްގައި އެ ނިޒާމަށް ގެއްލުން ލިބުމުގެ މައިގަނޑު އެއް ސަބަބަކީ ޖިންސީ ހާނިކަ އާއި ގޯނާ ލިބުމެވެ.\nމި ދިރާސާއިން އެނގުނު ގޮތުގައި، ޖިންސީ އަނިޔާގެ ޝިކާރައަކަށް ވެފައިވާ އަންހެނުން، އެނޫން އަންހެނުންނާއި އަޅާ ބަލާއިރު ދަރިމައިވާ ނިޒާމުގެ ބާރުދަށްވެ އެ ނިޒާމުގައި މައްސަލަ ހުންނަ މިންވަރު 33 އިންސައްތަ އަށް އިތުރެވެ. އެހެންކަމުން ނިސްބަތުން ބަލާއިރު، މި މައްސަލަ ކުރިމަތިވެފައިވާ މީހުންގެ ތެރެއިން، ޖިންސީ ގޯނާ ލިބިފައިވާ އަންހެނުން ބޮޑު ބައެއް ހިއްސާކުރާނެ ކަމަށް ވަނީ ޤަބޫލުކުރެވިފައެވެ.\nއުމުރުން 21 އަހަރާއި 52 އަހަރާއި ދެމެދުގެ ހާހަކަށް އަންހެނުން ބައިވެރިކޮށްގެން ކުރިއަށްގެންދިޔަ މި ދިރާސާގައި ހޯދި ހޯދުންތަކުން ހާމަވެފައި ވަނީ، އޭގެތެރެއިން 18 އިންސައްތަ މީހުންނަށް، އުމުރުގެ ކޮންމެވެސް ހިސާބެއްގައި ޖިންސީ ގޯނާ ލިބިފައިވުމުގެ ސަބަބުން ދަރިމައިވާ ނިޒާމަށް ގެއްލުންވެ އެ ނިޒާމުގެ ބާރުދަށްވެފައި ވާކަމެވެ. މީގެ އިތުރުން ސިއްޙީ މައްސަލަތަކާއި ދުންފަތުގެ އިސްތިއުމާލު ކުރުމާއި އެނޫންވެސް އެފަދަ ކަންކަމުގެ ސަބަބުން ދަރިމައިވުމަށް ހުރަސް އެޅިފައި ތިބި އަންހެނުން ދިރާސާގެ ބައިވެރިންގެ ތެރޭގައި ހިމެނުނެވެ.\nދަރިމައިވާ ނިޒާމުގެ ބާރުދަށްވެ އެ ނިޒާމަށް މައްސަލަ ކުރިމަތިވުމަކީ އެކަމަށް ފަރުވާ ކުރުން އުނދަގޫ ހާލަތެކެވެ. މި ހާލަތު މެދުވެރިވެފައިވާ ގިނަ ޢަދަދެއްގެ ބަޔަކު ދުނިޔޭގެ އެކި ކަންކޮޅުތަކުގައި އުޅެމުންދާއިރު، އެކަމުން ރައްކާތެރިވުމަށް މި ދިރާސާ އެހީއަކަށް ވެގެންދާނެ ކަމަށް ދިރާސާގެ އިސް ތަޖުރިބާކާރުން ޤަބޫލުކުރެއެވެ.\nމި ދިރާސާގެ ތަފްސީލީ ރިޕޯޓު، ކޮލޮރާޑޯގެ ޑެންވާގައި މި ހަފްތާގައި ބާއްވާ އެމެރިކަން ސޮސައިޓީ އޮފް ރީޕްރޮޑަކްޓިވް މެޑިސިން (އޭއެސްއާރުއެމް) ގެ ކޮންފަރެންސުގައި ހުށަހެޅުމަށް އެފަރާތްތަކުން ދަނީ ތައްޔާރުވަމުންނެވެ.\nއޮކްޓޯބަރ 12, 2018 19:41


Transport Authority in vaki kuri9meehakah vazeefaa dheyn amurukohfi - One Online\n2 އޮގަސްޓް 2020، ޓްރާންސްޕޯޓް އޮތޯރިޓީ ހިންގާ އާ ބިލްޑިންގް، މ.ޗަނބޭލީވިލާ (ކުރީގެ ސްޓާ ސިނަމާ) ބިލްޑިންގް --- ވަން ފޮޓޯ: މުހައްމަދު އައުޒަމް\nޓްރާންސްޕޯޓް އޮތޯރިޓީން ވަކިކުރި ނުވަ މީހަކަށް ވަޒީފާ ދޭން އަމުރުކޮށްފި\nޓްރާންސްޕޯޓް އޮތޯރިޓީގެ ވަޒީފާއިން ވަކިކުރި ނުވަ މީހަކަށް އަލުން ވަޒީފާދީ، އެ މުއްދަތުގައި ދޭން ޖެހޭ މުސާރަ އާއި އިނާޔާތްތައް ދިނުމަށް ވަޒީފާއާ ބެހޭ ޓްރައިބިއުނަލް އިން އަމުރުކޮށްފިއެވެ.\nއެ ނުވަ މީހުން ތަމްސީލުކޮށްފައިވާ ޕަބްލިކް އިންޓަރެސްޓް ލޯ ސެންޓަރުން މިރޭ ބުނީ، އެމީހުން ވަޒީފާއިން ވަކިކޮށްފައިވަނީ މައުޟޫއީ އަދި އިޖުރާއީ އަދުލުވެރިކަން ގާއިމުނުކޮށް ކަމަށެވެ.\nއެހެންކަމުން އެ ނުވަ މީހުން މީގެ ކުރިން އަދާކުރަމުންދިޔަ ވަޒީފާއަށް އަލުން އަނބުރާ އިއާދަކޮށްދިނުމަށާއި އަދި ވަޒީފާ އިއާދަކޮށްދޭ ތާރީހާ ހަމައަށް ލިބެންޖެހޭ މުސާރަ އާއި އިނާޔަތްތައް ދިނުމަށް ސިވިލް ސާވިސް ކޮމިޝަނުގެ މައްޗަށް ވަޒީފާއާ ބެހޭ ޓްރައިބިއުނަލް އިން މިއަދު އަމުރުކޮށްފައިވާ ކަމަށެވެ.\nމުވައްޒަފުންް ވަޒީފާއިން ވަކިކުރެވޭނީ އެކަށީގެންވާ ސަބަބަކާ ލައިގެން އަދި ވަޒީފާއިން ވަކިކުރުމުގައި އަމަލުކުރަންޖެހޭ މައުޟޫއީ އަދުލުވެރިކަމާއި އިޖުރާއީ އަދުލުވެރިކަން ގާއިމުކުރުމަށްފަހުގައި ކަމަށް ޕަބްލިކް އިންޓަރެސްޓް ލޯ ސެންޓަރުން ވަނީ ބުނެފައެވެ.\nވަޒީފާއާ ބެހޭ ޓްރައިބިއުނަލްއިން މިއަދު ނިންމި ނިންމުމަށް މަރުހަބާ ކިޔައި އެ ލޯ ސެންޓަރުން ބުނެފައިވަނީ، އެ ނިންމުމަކީ ވަޒީފާއިން ވަކިކުރުމާ ގުޅިގެން ވަޒީފާ އަދާކުރުމުގެ ހައްގުން މަހުރޫމްވެފައިވާ ފަރާތްތަކަކަށް އިންސާފު ލިބިގެންދިޔަ ނިންމުމެއް ކަމަށެވެ.\nޓްރާންސްޕޯޓް އޮތޯރިޓީގެ މުވައްޒަފުންތަކެއް ވަޒީފާއިން ވަކިކުރަން ނިންމާފައިވާ ކަމަށް ބުނެ، އެކަން ހުއްޓުވުމަށް އެދި ރައީސް އިބްރާހިމް މުހައްމަދު ސޯލިހަށް މީގެ ކުރިން ވަނީ ޕެޓިޝަނެއް ވެސް ހުށަހަޅައިފައެވެ.\nގުޅޭ ޓެގު މިނިސްޓްރީ އޮފް ޓްރާސްޕޯޓް އެންޑް ސިވިލްއޭވިއޭޝަން ވަޒީފާއާ ބެހޭ ޓްރައިބިޔުނަލް


(13 މެއި 2018 އާ ގުޅޭ) "ސްކާލެޓް!... ސްޓޭ ވިތް މީ... ބޭބީ ޕްލީޒް ސްޓޭ ވިތް މީ... ޓުނައިޓް.. ޑޯންޓް... ލީވް މީ އެލޯން" އަރްސަލް އަތްދިއްކޮށްލައިގެން އޮވެ ބުންޏެވެ. އިރުކޮޅަކު ބަލަން ހުރެފައި އެ އަތުގައި ނިމްރާ ހިފިއެވެ. ހުމުގެ ސަބަބުން އެ ދެއަތްތިލަ ވެސް އޮތީ ހޫނުވެފައެވެ. ނިމްރާގެ އަތްތިލައިގެ އިހުސާސް ކުރެވުނު ހިނދު އަރްސަލް ހިނިތުންވެލަމުން ދެ ލޯ މަރާލިއެވެ. އަދި ނިމްރާގެ އަތާއެކު އޭނާގެ އަތް ގެނެސް މެޔާ ކައިރިކޮށްލިއެވެ.\nރާދިން ފަތިސް ނަމާދަށް ދިއުމުގެ ކުރީން އަރްސަލްގެ ހާލު ބަލަން ބޭނުންވިއެވެ. އަރްސަލްގެ ކޮޓަރީގެ ދޮރު އެއްކޮށް ނުލައްޕާ ހުރި ތަން ފެނި އޭނާ މަޑުމަޑުން އެތެރެ ބަލާލިއެވެ. ކޮޓަރިއަށް ވެރިވެފައި އޮތް ފަނޑު އަލިކަމުގެ ތެރޭގައި ރާދިންގެ ލޮލުގައި އަރްސަލްގެ އެނދުގެ ކައިރިފަށުގައި އަތްއަޅުވާލައިގެން އެ އަތުގައި ބޯ ބާއްވާލައިގެން ނިދިފައި ނިމްރާ އިން ގޮތް އަޅައިގަތެވެ. އެތެރެއަށް ވަދެ އަރްސަލްގެ ހުން ބަލާލަން ހިތަށް އަރާފައި ވެސް ރާދިން ހުއްޓުނީ ނިމްރާގެ ނިދި ގެއްލިދާނޭތީވެއެވެ. އިރުކޮޅަކު ބަލަން ހުރެފައި ރާދިން ޖީބުގައި އޮތް ފޯނު ނަގައި ފޮޓޯއެއް ނެގިއެވެ.\n"ޔޫ ބެޓާ އެޕްރިޝިއޭޓް ހާ... އެހާވަރުން ނިމް އެހީވީމަ ވެސް ހޭ ޖެހޭ ގޮތަށް ނޭނގެ އެ އަންހެންކުއްޖާއަށް ކުރާނީ ކިހާވަރެއްގެ ކަމެއްކަން. ޔަގީނުން ވެސް ފޮޓޯ ދެއްކީމަ އަރްސަލްއަށް ވެސް ޖެހޭނީ ޤަބޫލުކުރަން... ރޭ ހަތަރުދަން އެ ހާލުގައި ނޫންކަމެއް ނޭނގޭ އެ އިނީ. ޝީ ކެއާޒް ފޯ ހިމް ކޮންމެ ގޮތަކަށް އަރްސަލް ކަންތައްކުރިޔަސް" ރާދިން އަމިއްލަ ނަފްސާ ވާހަކަދެއްކިއެވެ.\nމަކަރުވެރި ދެއްކުންތެރި އަންހެނަކަށްވުރެން ނިމްރާއަކީ ރަނގަޅު ކުއްޖެއްކަން އަރްސަލްއަށް ވިސްނައިދޭން ރާދިން ބޭނުންވެއެވެ. އަރްސަލްގެ ސިކުނޑީގައިވާ ބަދަލު ހިފުމުގެ ޚިޔާލުތައް ދޫކޮށްލާ ނިމްރާއާ ޞުލްޙަވާން ރާދިން އެދެއެވެ. ނަމަވެސް އަރްސަލްއަކީ ގޮތްދޫނުކުރާ މީހެކެވެ. އޭނާ ޤަބޫލުކުރާ ގޮތުގައި ހިފަހައްޓައި އެ ގޮތުގައި ދެމި ހުންނަން ބޭނުންވާ ޒުވާނެކެވެ. އޭނާގެ ނިންމުންތައް ބަދަލުކުރުމަކީ ޚުދު ރާދިންއަށް ވެސް ކުރަން ފަސޭހަ ކަންކަމެއްނޫނެވެ. އެހެންވިޔަސް ނިމްރާ އެ ދެ ޒުވާނުންގެ ދިރިއުޅުމުގައި ވަރަށް ބޮޑަށް ޝާމިލުވެއްޖެއެވެ. އެ އަންހެންކުއްޖާ އެކަހެރިކޮށްލުމުގެ ބަދަލުގައި އެ އަންހެންކުއްޖާ އެނގެން ރާދިން ވެސް މިހާރު ވަރަށް ބޮޑަށް ޝައުގުވެރިވެއެވެ.\nނަމާދުން ފައިބައިގެން ރާދިން އައިސް އެޕާޓްމެންޓަށް ވަންއިރު ނިމްރާ ސިޓިންރޫމުގައި އިނެވެ. ކާމޭޒު ދޮށުގައި ކޮފީ ޖޯޑެއް ހިފައިގެންނެވެ. ރާދިން ފެނުމުން އޭނާއަށް އަވަހަށް ކޮފީ ހަދައިގެން ގެނެސްދިނެވެ.\n"މިހާރު ކިހިނެއް؟" ރާދިން އަހާލުމާއެކު އެ ދެއްކީ އަރްސަލްގެ ވާހަކަކަން ނިމްރާ ދެނެގަތެވެ.\n"ރަނގަޅު... އެކަމަކު ހުންނުފިލާ އެކީގައި... ދެން ހެނދުނުން ކާއެއްޗެއް ދީފައެއްނު ބޭސް ދޭން ވާނީ" ނިމްރާ ބުނެލިއެވެ. ރާދިން ވެސް ނިމްރާއާއެކު ކާމޭޒުދޮށުގައި އިށީނެވެ.\n"ޑާލިންގް... ކިހިނެއްވީ؟ އަތަށް ތަދުވަނީތަ؟ ރޭގައި ރަނގަޅަށް ނުވެސް ނިދޭ ދޯ" ރާދިންއަށް އަރްސަލްގެ އެނދުކައިރީ ނިމްރާ އިން ގޮތް ހިތަށް އެރުމުން އަހާލިއެވެ.\n"އަހަރެން އޯކޭ...ރާދު!... ޑެވިލް ބަލިވީމަ އަބަދުވެސް އެހާ ފިނޑިތަ؟" ރޭ ހަތަރުދަން ނިމްރާގެ އަތުން އަރްސަލް ދޫކޮށްނުލާކަން އެނގި ހުރެ ނިމްރާ ސުވާލުކުރިއެވެ. އަރްސަލްގެ ޢަމަލު އެގޮތަށް ހުރީ އޭނާ ބަލިވީމަކަމުގައި ނިމްރާއަށް ހީކުރެވެނީއެވެ.\n"ހެ ހެ ހެ... އާމުކޮށް ވަރަށް ބަލިނުވާނެ... އެކަމަކު ކަމެއްވިޔަސް މީހަކު ގާތު ނުބުނާނެ. އެހެންމީހުންނަށް ޖެހޭނީ އަރްސަލްއަށް ވެގެން އުޅޭ ގޮތެއް ދެނެގަންނަން. އަނެއްކާ އެހިޔަސް ކޮންމެ މީހެއް ގާތުގައި ނުބުނާނެ. އަހަންނާ ވެސް ޝެއާ ކުރަނީ ކުޑައިރުއްސުރެ އަހަރެމެން އެކުގައި އުޅެ ބޮޑުވީމަ... އަރްސަލްގެ އިތުބާރު ޖެހޭނީ ހޯދަން. އޭނާ މީހުންނަށް އެހާ ފަސޭހައިން އިތުބާރެއްނުކުރާނެ. އެކަމަކު އޭނާއަކީ ގޯސް މީހެއްނޫން. އެކި މީހުންގެ މިޒާޖު ތަފާތުވާނެތާ ދޯ... އަރްސަލް އެހާ ސީރިއަސްކޮށް ފެނުނު ނަމަވެސް އޭނާ ބައެއްފަހަރު ވަރަށް ސަމާސާ ކުރާނެ. ވަރަށް ލާނެތްކަންކަން ކޮށްލާނެ" ރާދިން ހީނލިގޮތުން ހީވީ ޚިޔާލަކަށް ގެއްލިފައި އިންހެނެވެ.\n"ޔޫ ގައީޒް އާ ބްރަދާސް... އެންމެ ހަގަށް ހުންނަނީ ހަލަފް... އެކަމަކު ތި ތިން މީހުން ވެސް ވަރަށް ތަފާތު. ސިފަ ވެސް ވަރަށް ތަފާތު. ރާދުއާއި އަރްސަލްގެ ތެރެއިން ދޮށީ ކާކުކަމެއް ބުނާކަށް ހަމައެއްގޮތަކަށް ވެސް ނޭނގެ. އެކަމަކު އެނގޭ ތީ އެއްމާބަނޑު ދެބެން ނޫންކަން... ހަލަފް ބުނީ ތި މީހުންގެ ފެމެލީ ވަރަށް ކޮމްޕްލިކޭޓެޑްކަމަށް. ހަލަފް އުޅެނީ މައިންބަފައިން ގާތުގައި ކަމަށް ބުނި. ދެން ކީއްވެ ރާދުމެން ވަކިން އުޅެނީ... އަރްސަލް މެރީކޮށްފައި ވަކިން އުޅޭން ނިންމީތަ؟ އެހެންވިޔަސް ރާދު އޭނާއާއެކު އުޅޭ ސަބަބެއް އަހަންނަކަށް ނުވިސްނުނު" ނިމްރާގެ ސިކުނޑީގައި އޮޅުންބޮޅުންވެފައިވާ ސުވާލުތަކަށް ޖަވާބެއް ހޯދުމަށް އޭނާ މަސައްކަތްކުރިއެވެ.\n"ވީ އާ ނޮޓް ރިއަލް ބްރަދާސް.... އަރްސަލްއާއި ހަލަފްއަކީ އެއްބަފާ ދެބެން. އަހަންނާއި އަރްސަލް... ވީ އާ ސޭމް އޭޖް. އަރްސަލްގެ ބައްޕަ އަހަރެން ކުޑައިރުއްސުރެ ގެންގުޅުނީ. އަރްސަލްއާއި އޭނާގެ ބައްޕައަކާ އެހާ ނުގުޅޭނެ. ކިތަންމެ ފަހަރަކު ގެއިން ނުކުމެގެންދާން އަރްސަލް އުޅުނު. އެކަން ބައްޕައަށް ބޮޑުވެގެން އަހަރެމެން ދެ މީހުންގެ ފުރާވަރުގައި ބޭރަށް ފޮނުވާލީ. އެކޮޅުން ކިޔަވަން ބޭނުންވި ވަރަށް ކިޔަވައި ނިންމާފައި އައިސް އަރްސަލް ބޭނުންވީ އޭނާގެ އަމިއްލަ ވިޔަފާރިއެއް ފަށަން. ދެން ވެސް އޭނާ ގޭގައި ހުންނަ ޚިޔާލެއް ނުކުރި. އެހެންވެ ބައްޕަ އޭނާއާ ޑީލްއެއް ހެދީ... މުއްޠުބެ އިސްކޮށް ހުރެ އަހަރެމެންނަށް އިންވެސްޓްމެންޓެއްގެ ގޮތުގައި މި ގެ ދިނީ. އަރްސަލްއަކީ ކާކުގެ ދަރިއެއްކަން ގިނަ ބަޔަކަށް އެނގޭނެ. އޭނާ ލޯނެއްނަގައި އަމިއްލަ ކުންފުންޏެއް އެހާ ފަސޭހައިން އުފެއްދުނީ އެހެންވެ. ކުންފުނި ހަމައަކަށް އެޅުނީމާ އޭނާ ދިރިއުޅުމެއްފެށީ އޭރު ހަޔާތަށް ބައިވެރިއަކު ވެސް އައިސްފައި ހުރީމަ. ލޫންއާ ދިމާވީ ކިޔަވަން އުޅުނުއިރު. ކީފާ ވެސް ދިމާވީ އޭރު. ހަލަފްއާ ކިތަންމެ ދުރުދުރުން އުޅުނަސް ހަޤީޤަތުގައި އަރްސަލް އޭނާގެ ކޮއްކޮދެކެ ރުޅިއެއް ނާދޭ. އެކަމަކު ކެއާ ކުރާކަން ޝޯ ކުރާކަށް ވެސް އޭނާ މަސައްކަތެއް ނުކުރޭ... ދެ މީހުން އެއްތަންވެއްޖެއްޔާ ދެބަސްވާތަން އަބަދު ފެންނާނީ. އެހެންވިޔަސް އެ ދެ މީހުން ވެސް އެކަކު އަނެކަކުދެކެ ވަރަށް ލޯބިވާނެ. ޚާއްޞަކޮށް ހަލަފް. އައި ލަވް ދެމް ބޯތް... އަހަރެންގެ ޢާއިލާއަކީ ވެސް އެއީ" ރާދިންގެ މޫނުމަތިން މާޔޫސްކަން ފާޅުވެގެންދިޔައެވެ.\n"ކީއްވެ އަރްސަލްގެ ބައްޕައާ ނުގުޅެނީ" ނިމްރާ އެހިއެވެ.\n"ސޮރީ ޑާލިންގް... ތި ސުވާލަށް އަހަންނަކަށް ޖަވާބެއްނުދެވޭނެ. އެވާހަކައަކީ އަރްސަލްގެ ވާހަކައެއް. ކިޔައިދޭނީ ވެސް އޭނާ. އަހަރެން ކިޔައިދީގެން ކަމަކުނުދާނެ" ރާދިން ލުއި ހިނިތުންވުމެއް ބަދަލުކޮށްލިއެވެ.\n"ރާދު!... އަހަރެން... އަހަރެން ކަމަކަށް އެދިފިއްޔާ ކޮށްދޭނަންތަ؟" ނިމްރާ ޖެހިލުންވިކަން ރާދިންއަށް ވެސް ފާހަގަވިއެވެ.\n"އަހަންނަށް ކޮށްދެވޭވަރުކަމެއްނަމައެއްނު... މިހެންބުންޏަސް އަރްސަލްއާ ދެކޮޅަށް ކަމެއް ކުރަން ނުބުނައްޗޭ" ރާދިންގެ ނަޒަރު ނިމްރާއަށް ހުއްޓާލައިގެން އިނދެ ބުނެލިއެވެ. ނިމްރާ ހިނިތުންވެލަމުން ބޯޖަހާލިއެވެ.\n"އަސްލު!... އަހަރެން ނުދެކެން އަރްސަލްގެ ވައިފް. މިގެއަކުން ވެސް ނުފެނޭ އޭނާގެ ފޮޓޯއެއްހާ ހިސާބު ވެސް... ރާދު އަތުގައި އޭނާގެ ފޮޓޯއެއް އޮތިއްޔާ އަހަންނަށް ދައްކާލަފާނަންތަ؟ އައި ޖަސްޓް ވޯންޓު ސީ ހާ. އެ ހާދިސާ ހިނގައިދިޔައީ ވަރަށް އަވަހަށް... އަހަރެންގެ އަތުން ފުރާނައެއް ގެއްލިގެންދިޔައިރު އޭނާ ހުންނަ ގޮތެއް ވެސް އަހަންނަކަށް ނޭނގޭ. އަހަންނަށް އެއްވެސް ވަރަކަށް އޭނާގެ ސޫރައެއް ސިފައެއްނުކުރެވޭ... އެނގެނީ ދިގު އިސްތަށިގަނޑެއް އޮތްކަން... އެންމެން ވެސް އޭނާއަށް ލޫންގެ ނަމުން މުޚާޠިބު ކުރާކަން. އަހަރެން ހޭ އެރިއިރު ހުރިހާ ކަމެއް ނިމިއްޖެ... ރާދު! އައި ރިއަލީ ޑިޑިންޓް މީން ޓު... އައި ވިޝް އައި ކުޑް ޓާން ބެކް ޓައިމް"\n"އިޓްސް ނޮޓް ޔޯ ފޯލްޓް ޑާލިންގް... ޑޯންޓް ބްލޭމް ޔޯސެލްފް... އައި ހޭވް ފިއު ޝޮޓްސް އޮފް ހާ... ޔަގީންތަ ނިމް ބަލަން ބޭނުންކަން" ރާދިން އޭނާ އިށީނދެ އިން ގޮނޑި ނިމްރާއާ ކައިރިކޮށްލިއެވެ. ނިމްރާ ބޯޖަހާލުމުން ރާދިން އޭނާގެ ފޯނު ނަގާ ހުޅުވާލިއެވެ. އަދި ފޯނުގެ ގެލެރީގައި ހުރި ލޫންގެ ފޮޓޯތައް ނިމްރާއަށް ރާދިން ދެއްކިއެވެ.\n"ޝީ އިޒް ޕްރިޓީ... ދޭ ލުކް ޕާފެކްޓް ޓުގެދާ" ރާދިންގެ ފޯނުގައިވާ ފޮޓޯތައް ބަލަމުން ނިމްރާއަށް ބުނެލެވުނެވެ.\n"ހީ ލުކް ސޯ ހެޕީ... އަރްސަލްއަށް އަހަރެން ފެންނަ ކޮންމެ ފަހަރަކު ލޫންގެ މަތިން ހަނދާންވާނެ. އޭނާގެ ކުރިމަތީ އަހަރެން އަބަދުވެސް ވާނީ ލޫންގެ ގާތިލަށް... އެ މީހުންގެ ދަރިފުޅުގެ ގާތިލަށް... ވިލް ޔޫ އެވާ ފޮގިވް މީ. އައި ކާންޓް ބްރިންގް ހާ ބެކް. ލޫން! އަހަންނަށް މަޢާފުކުރާނަންތަ؟ އަހަރެން ވެސް ބޭނުން އަރްސަލްގެ ހަޔާތަށް އުފާވެރިކަން އެނބުރި އަންނަން. އޭނާ ތިގޮތަށް ހިނިތުންވެލައިގެން ހުންނަތަން ދުށުމަށް. އައި... އައި ކެއާ އަބައުޓް ހިމް... އަ ލޮޓް. އަރްސަލްގެ ހަޔާތަށް އާދެވޭނީ ވަރަށް ޚާއްޞަ އަންހެންކުއްޖަކަށް... ޔަގީން ލޫން ހުރިހާ ކުދީންނާ ތަފާތުވާނޭކަން" ނިމްރާ އަމިއްލަ ހިތާ ޚިއްޞާކުރަމުންދިޔައެވެ.\n"ޔޫ އޯލްރައިޓް" ހިމޭންވެފައި ނިމްރާ އިންނަން ފެށުމުން ރާދިން އަހާލިއެވެ.\n"ލޫންއަކީ ކޮންކަހަލަ އަންހެންކުއްޖެއް" ނިމްރާ އަހާލިއެވެ.\n"ޑާލިންގް... މޭ އައި އާސްކް ވައި ޔޫ ވޯންޓް ޓު ނޯ" ލޫންއާ މެދު ނިމްރާ ޝައުގުވެރިވީތީ ރާދިން ހައިރާންވިއެވެ.\n"ހިތަށް އެރީ ލޫން ވަރަށް ޚާއްޞަ ތަފާތު ކުއްޖަކަށްވީމައޭ އަރްސަލް އޭނާއާ މެރީ ކުރީ... ޓެލް މީ ރާދު... ޕްލީޒް" ނިމްރާ އެނގެން ބޭނުންވަނީ ކޮންކަމެއްކަން ރާދިންއަށް ސާފެއްނުވިއެވެ. އެހެންނަމަވެސް އޭނާ އިތުރަށް ހައިރާންކުރުވީ ނިމްރާގެ ދެ ލޮލުގައި ހިފެހެއްޓިފައި ހުރި ކަރުނަ ފެނިފައެވެ.\n"އަހަންނަށް ހިޔެއްނުވޭ ލޫންގެ ވާހަކަދެއްކުން އެއީ ރަނގަޅު ޚިޔާލެއްހެނެއް" ރާދިން މަޑުމަޑުން ބުނެލިއެވެ.\n"އަހަރެމެން މި ނޫން ގޮތަކަށް ބައްދަލުވިނަމަ ދޯ... އޭރުން ރަނގަޅު ރައްޓެހިންނަށް ވެވުނީސްކަންނޭނގެ. އަރްސަލްގެ ތަފާތު ސިފައެއް ފެނުނީސްކަން ޔަގީން" މަޑުމަޑުން ދެ ލޯ ފުހެލަމުން ނިމްރާ ބުނެލިއެވެ. އެ ތުންފަތުގައި ހިނިތުންވުމެއް ވިޔަސް އެ ހިނިތުންވުން އުފާވެރިކަން ރަމްޒެއްނުކޮށްދެއެވެ. ނިމްރާގެ ކޮނޑުގައި ރާދިން ފިރުމާލިއެވެ.\n"ކޮންމެ ގޮތަކަށް ކޮންމެ ހާލަތެއްގައި ވިޔަސް ބައްދަލުވުން މުހިންމީ... މިހާރު މި ތިބީ ބައްދަލުވެފައެއްނު. އައި އޭމް ގްލޭޑް ވީ މެޓް... ޑާލިންގް... އަރްސަލް މެއިޑެކޭ ކީ ނަމަވެސް އަހަރެން އެގޮތަކަށް ނިމްއާ މެދު ނުދެކެން. ޔޫ އާ އަ ވެރީ ކޭޕަބަލް ލޭޑީ" ރާދިން ބުނެލިއެވެ.\n"ޑާލިންގް! އަހަރެން ވެސް ބޭނުން ނިމް އެނގެން... ޓެލް މީ އެނީތިންގް އަބައުޓް ޔޫ... އަބަދުވެސް އިސްތަށިގަނޑު ހުންނަނީ ތިހާ ކުރުކޮށްތަ؟ ކީއްވެ ރަތްކުލަ ޖެއްސީ... އެހެންވެއޭ އަރްސަލް ރަތްޖިންނި ކިޔަނީ" ރާދިން ކުޑަކޮށް ހީނލިއެވެ. ނިމްރާ ވެސް ކުޑަކޮށް ހީނލާފައި ވާހަކަދައްކަންފެށިއެވެ.\n"އަހަރެންގެ އުމުރުގައި އަހަރެންގެ ނަން ނޫން ނަމަކުން މުޚާޠިބުކުރި ފުރަތަމަ މީހާ އަރްސަލްއަކީ... ނޭނގެ ކީއްވެ ކަމެއް އޭނާ އަހަރެންގެ ނަން ނުކިޔަނީ... ކިޔަން ބޭނުންނުވަނީހެން ހީވަނީ... ވެލް!... މައި ލައިފް ދޯ... އަނެއްހެން މާބޮޑު ކަމެއްނެތް ކިޔައިދޭކަށް... ރާދުއަށް އެނގެއެއްނު އަހަރެންގެ ފެމެލީގައި އެކަކުވެސް ނެތްކަން" ނިމްރާ ހިނިތުންވުމަކުން ހަޤީޤަތް ފޮރުވާލެވޭތޯ އުޅުނެވެ.\n"އެކަން އެނގޭ... އެކަމަކު އޭގެ ކުރިން... ސްކޫލް ލައިފް... ޓީނޭޖް ޑޭޒް... ވަޓް ޔޫ ލަވް... ވަޓް ޔޫ ހޭޓް" ރާދިން މަސައްކަތްކުރީ ނިމްރާ ލައްވާ ވާހަކަދައްކުވާށެވެ.\n"އަހަރެން އަސްލު ވަރަށް ޝައިވާނެ... ވަރަށް ސައިލެންޓް މީހެއް. އައި ލަވް އޮބްޒާވިން. މާ ގިނަ ވާހަކަދައްކާކަށް ނުޖެހޭނެއެއްނު. މޭ ބީ އައި އޭމް ނޮޓް އަ ހެޕީ ކިޑް... މިކޮޅު ސްކޫލުގައި އުޅުނުއިރު ބައެއް ސަބަޖެކްޓްތަކަށް ވަރަށް ވީކްވާނެ. އައި ޑޫ ފެއިލް... ހެ ހެ ހެ... ނޮޓް އަ ޓޮޕް ސްޓޫޑެންޓް. އައި ލަވް އެކައުންޓިންގް، މެތްސް އެންޑް އިންގްލިޝް. ކާފަ އަބަދުވެސް ބިޒްނަސް ކުރާތަން ފެނޭ. މާމައަކީ ހައުސް ވައިފެއް. މާމަ ވަރަށް ކޫލްވާނެ. އައި ޑޯންޓް ނޯ ހޫ މައި މަދާ އިޒް. ކާފައާއި މާމަ ވެސް މަންމަގެ ވާހަކައެއް ނުދައްކާނެ. ނޭނގެ ހުންނަ ގޮތެއް ވެސް. ބައްޕަ... ބައްޕަ އަމިއްލައަށް މަރުވީ... އެވެސް ގޭގައި ޓޯކް ނުކުރާ ޓޮޕިކެއް. ކާފައާއި މާމަ ނުދައްކާނެ ބައްޕަގެ މާގިނަ ވާހަކައެއް. އެކަމަކު ބައްޕަގެ ފޮޓޯތައް ދުށިން. ކާފަ ވަރަށް ރުޅި ގަދަވާނެ. އަހަރެން ސުވާލުކުރާވަރުން ބައްޕަގެ ފޮޓޯ އަލްބަމް އަންދާލީ... މާމަ ބުނޭ ބައްޕައަކީ ރަނގަޅު މީހެކޭ، މަންމައާ ހެދިއޭ ބައްޕަ ހުރިހާކަމެއް ކުރީ... އެނީވޭޒް... އޭގެ ފަހުން އަހަރެން ވެސް ބައްޕަގެ ވާހަކަ ނުދައްކަން. އޭލެވެލް ހެދެން ނެތީމަ އަހަރެން ދިޔައީ ލަންކާއަށް. އެކޮޅުގައި ޑިގްރީއަށް ޖޮއިންވީ. އެކައުންޓިން ހަދަމުން ފައިނޭންސްއަށް އިންޓްރެސް އުފެދުނީ. މިކޮޅުގައި އެއްވެސް ރަޙުމަތްތެރިއަކު ނުހުރޭ. އެކަމަކު ލަންކާ ކޮލެޖުން ވަރަށް ގިނަ ރައްޓެހިން ލިބުނު. އަހަރެން މާ މަޑުމަޑުން ހުންނާތީ އެ މީހުންގެ ޚިޔާލާއެކު އަހަރެން ބަދަލުވެލަން ނިންމީ... އެގޮތުން ބޯ ކޮށާލީ... އެންމެންގެ ލައިފް ވެސް ނުލާހިކު އިންޓްރެސްޓިންގް. އަހަރެންގެ ލައިފްގަ ބޯއިފްރެންޑެއްހާ ހިސާބު ވެސް ނެތް. ލައިކްވާ މީހަކު ވެސް ނެތް. އަހަރެން ވަރަށް ބޯރިންގް މީހަކަށްވަނީ... އައި ވޯންޓް ސަމް އެޓެންޝަން އިން މައި ލައިފް. ސޯ އައި ޕްރިފާ ރެޑް. ފުރަތަމަކޮޅު ވަރަށް އޮޑްވި... ބަޓް ނައު އިޓްސް ނަތިންގް. އައި ލަވް އިޓް. ކިޔަވައިގެން އައިސް މިކޮޅުގައި ދުވަސްކޮޅެއް ވީތަނާ ކާފަ ނިޔާވެއްޖެއެވެ. އަހަރެން ކާފަގެ ބިޒްނަސް ހޭންޑްލްކުރީ. އޭގެ ދުވަސްކޮޅެއް ފަހުން ކާފަގެ ބިޒްނަސް ގެއްލުނީ... އެންޑް ބޭންކުން ގެ ނެގީ. ދެއާ ވޯޒް ނޮޓް މަޗް ލެޕްޓް... ނޯ މަނީ ނޯ ހޯމް... ދެން ދި އެކްސިޑެންޓް. އެ ހުރިހާ ކަމަކަށް މާމައަށް ކެތްނުކުރެވުނީ... ދެން އައި މޭކް އަ ޑީލް ވިތް ދި ޑެވިލް... އެބައި ރާދުއަށް އެނގެއެއްނު" ނިމްރާ ދެތުންފަތް ފިއްތާލާ ފިނިނޭވާއެއް ލިއެވެ. ރާދިން ލުއި ހިނިތުންވުމެއް ދިނުން ފިޔަވާ އިތުރުކަމެއް ނުކުރެވުނެވެ. އޭނާއަށް ބުނާނޭ އެއްޗެއް ނޭނގުނީއެވެ. ނިމްރާ ވެސް ހަޔާތުގެ ހުރިހާ ހަޤީޤަތެއް ހާމައެއް ނުކުރިއެވެ. އެ ކަޅު އަނދިރި ސަފުހާތައް ހިތުގެ އެންމެ ފުނުގައި ވަޅުލީއެވެ.\nދެ ޒުވާނުންގެ ސަމާލުކަން އަތުލީ ފަހަތުން އަރްސަލް ކަރުކެހިލި އަޑު އިވިފައެވެ. އޭނާ އެ މީހުންގެ ވާހަކަ އަޑުއަހަން ހުރީ ކިހާ އިރަކުން ފެށިގެންކަމެއް ނޭނގެއެވެ. ރާދިން ތެދުވުމާއެކު އަރްސަލްއާ ކުރިމަތިލިއެވެ. ހުސްވެފައި ހުރި ކޮފީ ޖޯޑުތައް ހިފައިގެން ނިމްރާ ކައިރިވެލީ ސިންކު ކައިރިއަށެވެ.\n"ކިހިނެއްވަނީ ހުންގަނޑު" ރާދިން އަހާލިއެވެ.\n"ރަނގަޅު" އަރްސަލް ބުނެލިއެވެ. އަދި އައިސް ކާމޭޒު ދޮށުގައި އިށީނެވެ.\n"ކޮފީއެއް ހަދާބަލަ" އަރްސަލް ބުނެލިއެވެ. އެ އަޑަށް ނިމްރާ އަވަސްވެލިއެވެ. އޭރު އޭނާގެ ސިކުނޑީގައިވަނީ އެންމެ ސުވާލެކެވެ. އޭނާއާއި ރާދިންއާ ދެމެދު ދެކެވުނު ވާހަކަތައް އަރްސަލްއަށް އަޑުއިވުނުބާއެވެ. އެކަމަކު އަރްސަލްގެ ހަރަކާތްތަކުން އެހެން ހިޔެއްނުވެއެވެ. ކިރިޔާ މީހާ ހަމައަކަށް އެޅިލުމުން އޭނާގެ ހަރުކަށިކަން އެނބުރި އައި ކަހަލައެވެ.\n"ޑާލިންގް ލެޓްސް މޭކް ބްރޭކްފަސްޓް... މިއަދު ތަންކޮޅެއް ލަސްވެއްޖެ ދޯ" ރާދިން ބުނެލިއެވެ.\nހެނދުނު ނާސްތާކޮށްގެން ރާދިން އޮފީހަށް ދާން ނުކުތެވެ. ސައިބޮއެގެން އައިސް ސޯފާގައި އަރްސަލް އިނެވެ. ނިމްރާ ތަށިތައް ނަގާ ނިމުމުން އަރްސަލްގެ ކޮޓަރީގައި އޮތް ތެމޯމީޓާ އާއި ބޭސްކާޑު ހިފައިގެން ނުކުތެވެ.\n"ހުން ހުރި ތޯ ބަލާލަން" އަރްސަލް ގާތުގައި މަޑުކޮށްލަމުން ނިމްރާ ބުނެލިއެވެ. އަރްސަލް ބޯޖަހާލުމުން ނިމްރާ ތެމޯމީޓާ ޖައްސާލިއެވެ. ރެއަށްވުރެ ވަރަށް ބޮޑުތަން ދަށްވެފައި ވުމުން ނިމްރާ ހިތްހަމަޖެހުނެވެ. ފެންތަށްޓާއި ބޭސްގުޅަ ގެނެސް އަރްސަލްއަށް ދިނެވެ. ނިމްރާގެ ހަރަކާތްތަކަށް ބަލަން އަރްސަލް އިންއިރު އޭނާގެ ހިތާއި ސިކުނޑީގައިވީ ރޭގައި އޭނާގެ އެނދު ކައިރީ ނިމްރާ ނިދިފައި އިންގޮތެވެ. އޭނާއަށް ދެ ފަހަރެއްގެ މަތިން ހޭލެވުނު އިރު ވެސް ނިމްރާ ދުރަކަށް ނުދެއެވެ. އަރްސަލްގެ އަތުން އަތް ވަކިކޮށްލާކަށް ވެސް ނޫޅުނެވެ. ކިތަންމެ ފަހަރަކު ނިމްރާ ނަގައި އޭނާގެ ގާތުގައި އެނދުގައި ބޭއްވުމަށް އަރްސަލް ހިތަށް އެރިއެވެ. ނަމަވެސް އެވަގުތުގެ ގާތްކަން އިތުރަށް ދުރުވެދާނޭތީ އެފަދަ ކަމެއް ކުރަން އަރްސަލް ފަސްޖެހުނީއެވެ.\n"ސްކާލެޓް... ކޮންތާކަށް" ނިމްރާ އެތެރެއަށް ދާން އުޅުމުން އަރްސަލް އަހާލިއެވެ.\n"ބެލްކަނީގައި ހުރި ގަސްތަކަށް ފެންދޭން... މާ އަޅާފައި ހުރީ. ބަލާލަން އަންނާނަންތަ؟" ނިމްރާ ހިނިތުންވެލިއެވެ. ލޫން އިންދާފައި ހުރި ގަސްތަކަށް އާރޯކަން ވެރިވެ މާފޮޅިފައި ހުރިތަން ފެނުމުން އަރްސަލް ހިތްހަމަޖެހިދާނޭ ނިމްރާއަށް ހީވަނީއެވެ. ނަމަވެސް އަރްސަލް މަޑުމަޑުން ދެފަރާތަށް ބޯހޫރާލީއެވެ.\n"ތިކަން ކޮއްފައި އަވަހަށް އަނައްޗޭ" އަރްސަލް ސޯފާގެ ލެނގޭބައިގެ ފަހަތަށް ވާގޮތަށް ކަނދުރާގެ ވާގި ދޫކޮށްލާ ދެ ލޯ މަރާލިއެވެ. ނިމްރާގެ ޖަވާބެއް އަރްސަލް ބޭނުންވި ހެނެއް ހިޔެއްނުވެއެވެ. (ނުނިމޭ)


ލެޑް ބޮކި ބަހަން ފެނަކައާ ހަވާލުކޮށްފި – Haftha\nSun, 31 May, 2020, 11:40 am\nލެޑް ބޮކި ބަހަން ފެނަކައާ ހަވާލުކޮށްފި\nކަރަންޓުގެ ހިދުމަތް ބޭނުންކުރާ ކޮންމެ ގޭބިސީއަކަށް ދެ ލެޑް ބޮކި ބެހުމަށް އެންވަޔަރަމަންޓް މިނިސްޓްރީން ފެނަކަ ކޯޕަރޭޝަނާ މިއަދު ހަވާލުކޮށްފިއެވެ.\nއެންވަޔަރަންމަންޓް މިނިސްޓްރީގައި މިއަދު އެކަމަށްޓަކާ ބޭއްވި ހާއްސަ ރަސްމިއްޔާތެއްގައި، އެ ބޮކިތައް ފެނަކައާ ހަވާލުކޮށްދެއްވީ އެންވަޔަރަންމަންޓް މިނިސްޓަރު ޑރ. ހުސައިން ރަޝީދު ހަސަނެވެ. ފެނަކަ ކޯޕަރޭޝަންގެ ފަރާތުން ބޮކިތަކާ ހަވާލުވެލެއްވީ އެ ކުންފުނީގެ މެނޭޖިންގ ޑިރެކްޓަރ އަހްމަދު ސައީދު މުހައްމަދެވެ.\nގޭބިސީތަކަށް ބަހާ ލެޑް ބޮކިތަކަކީ އިންޑިއާގެ އެނާޖީ އެފިޝަންސީ ސާވިސަސް ލިމިޓެޑް (އީއީއެސްއެލް)އިން ރާއްޖެއަށް ހަދިޔާ ކުރި 200،000 ލެޑް ބޮކިތަކުގެ ތެރެއަށް ގޭބިސީތަކަށް ދޫކުރާ ލެޑް ބޮކިތަކެކެވެ. އެ ލެޑް ބޮކީގެ ތެރެއިން ފެނަކައާ ފުރަތަމަ ހަވާލުކުރީ 5000 ލެޑް ބޮތްކެވެ.\nއެންވަޔަރަމަންޓް މިނިސްޓްރީން ބުނީ، ގޭބިސީތަކަށް ބަހާ ލެޑް ބޮކިތަކަކީ ތިމާވެށްޓާ ރައްޓެހި ކަރަންޓު ޚަރަދުކުޑަ ލެޑް ބޮކިތަކެއް ކަމަށެވެ. އަދި އިންޑިއާއިން ހަދިޔާކުރި 200,000 ބޮކިން ދުވާލަކަށް 9600 ޔުނިޓުގެ ކަރަންޓު ސަލާމަތްކުރެވޭނެ ކަމަށާއި އެއީ މަހެއްގެ މައްޗަށް އެވްރެޖްކޮށް 100 ޔުނިޓު ބޭނުންކުރާ 2,400 ގެއަށް ދުވާލަކަށް ބޭނުންވާ ކަރަންޓު ކަމަށެވެ.\nގޭބިސީތަކަށް ލެޑް ބޮކިތައް ބަހަން ފެނަކައާ މިއަދު ހަވާލުކުރިއިރު، އީއީއެސްއެލް އާއެކު އެންވަޔަރަމަންޓް މިނިސްޓްރީން ވެފައިވާ އެއްބަސްވުމުގެ ދަށުން ލިބުނު 2500 ލެޑް މަގު ބައްތި ބޭނުންކޮށްގެން މާލޭގެ މަގުތައް އަލިކުރުމުގެ ޕްރޮގްރާމް މިދިޔަ މާރިޗް މަހުގެ ފަހުކޮޅު ވަނީ އިފްތިތާހް ކޮށްފައެވެ.


Ekuveriya salaamai kurumah oxygen fulhi hifaigen meehaku 1400kmadhathuru koffi - AO News\nއެކުވެރިޔާ ސަލާމަތްކުރުމަށް އޮކްސިޖަންފުޅި ހިފައިގެން މީހަކު 1400ކިލޯމީޓަރަށް ދަތުރުކޮށްފި\nއިންޑިއާގެ ބޮކަރޯ އަވަށުގެ ޓީޗަރެއްކަމަށްވާ ޑެވެންޑްރާ އޭނަގެ އެކުވެރިޔާ އަށް ކޮވިޑްޖެހި އޮކްސިޖަން ނުލިބުމުން ނޮޑިއާއަށް ދިއުމަށް އޮކްސިޖަން ފުޅި ހިފައިގެން 1400ކިލޯމީޓަރުގެ ދަތުރެއް ކޮށްފިއެވެ.\nޑެވެންޑްރާ ބުނީ، ނޮޑިއާ އަވަށުގައި ދިރި އުޅޭ އޭނަގެ އުމުރުން 38 އަހަރުގެ އެކުވެރިޔާ އެކަނި ގޭގައި ދިރިއުޅެނިކޮށް ކޮވިޑްޖެހި އޭނައަށް ފަރުވާ ލިބުނުނަމަވެސް އޮކްސިޖަން ފުޅިއެއް ލިބޭގޮތް ނުވުމުން ހާލުދެރަވަމުން ދިޔަކަމަށެވެ.\nއެކުވެރިޔާގެ ހާލަތު އެނގުމާއެކު ޑެވެންޑްރާ އޭނަގެ ގޭގައި ހުރި ހުސްވެފައިވާ އޮކްސިޖަން ފުޅިހިފައިގެން އެކި ހިސާބުތަކަށް ގޮސް އާދޭސްކޮށް އެފުޅި ރިފިލްކުރަން 10000ރުޕީސް ހޭދަކޮށް ފައިވެއެވެ. އޭނާބުނީ، ސިލިންޑަރ ރިފިލްކުރަން ދުއްވި ދުއްވުމުގައި ދެފަހަރަކު ފުލުހުން އޭނާ މަގުމަތިން ހިފެހެއްޓިކަމަށެވެ. ނަމަވެސް ވެގެން އުޅޭގޮތް ކިޔައިދިނުމުން ދޫކޮށްލީކަމަށެވެ.\nއިންޑިއާއަށް އޮކްސިިޖަނަށް ބޭނުންވެފައިވާ މިދަނޑިވަޅުގައި ކަޅުބާޒާރުގައި އޮކްސިޖަން ވިއްކަމުންދާތީ އެކަން ކުށްވެރިކޮށް ފުލުހުންވަނީ އެއަމަލު ހިންގާމީހުން ހައްޔަރުވެސް ކޮށްފައެވެ.\nޑެވެންޑްރާ 24ގަޑިއިރުގެ މި ދަތުރު އޭނަގެ ކާރުގައި ހޭދަކުރުމަށްފަހު އެކުވެރިޔާ އަށް އޮކްސިޖަންފޯރުކޮށްދިނެވެ. އަދި އޭނާ ބުނެފައިވަނީ އެކުވެރިޔާ ބަލިން އެއްކޮށް ރަނގަޅުވަންދެން އޭނަގެ ގޭގައި މަޑުކުރާނެކަމަށެވެ. އިތުރަށް ޑެވެންޑްރާ ބުނީ މިހާރު މަޑުމަޑުން އެކުވެރިޔާގެ ހާލު ރަނގަޅުވަމުން އަންނަކަމަށެވެ.\nއިންޑިއާގައި ކޮވިޑްގެ ހާލަތު ގޯސް މުޅި ދުނިޔެއިން އެންމެ ގިނަ މީހުން ޕޮޒިޓިވްވެގެން ރިޕޯޓުކުރާ ގައުމަކަށް އެގައުމު ވެގެންގޮސްފައިވާއިރު، އޮކްސިޖަން ލިބުމުގެ ދަތިތަކާއި، ސިއްހީ ނިޒާމަށް އޮބިނޯންނަ ވަރަށް ކޭސްތައް އިތުރުވެ އެ ގައުމުގައި ކޮވިޑު ޖެހިގެން މަރުވާ މީހުންގެ އަދަދުތައްވެސް ދަނީ އިތުރުވަމުންނެވެ.\nއިންޑިއާގެ ސިއްޙީ ވުޒާރާއިން ހާމަކުރާގޮތުގައި އެގައުމުގައި ދުވާލެއްގެ މައްޗަށް3ލައްކައަށްވުރެ ގިނަ ޕޮޒިޓިވްކޭސް ރިޕޯރޓްކުރެއެވެ.


SunOnline: Photo Studio eh hingumugai enme 10 aharuge Thaain!\nފޮޓޯ ސްޓޫޑިއޯއެއް ހިންގުމުގައި އެންމެ 10 އަހަރުގެ ތާއިން!\nމުހައްމަދު މުޒައްޔިން ނާޒިމް 14 Jan 2020, 08:34\nތާއިން: އުމުރުން އެންމެ 10 އަހަރު، ބައްޕަގެ ފޮޓޯ ސްޓޫޑިއޯ ހިންގުމުގައި --- ފޮޓޯ/ ތިއްތި ފޮޓޯ\nގއ. ވިލިގިއްޔަށް އުފަން ތާއިން ތަމްހީނު، އޭނާގެ ބައްޕައާއެކު ކެމެރާ ކޮޑުގައި އަޅުވައިގެން ފޮޓޯ ނަގަން ނުކުތީ އުމުރުން އެންމެ ހަތް އަހަރުގަ އެވެ. މިހާރު އޭނާއަކީ ބައްޕަގެ އެ މަސައްކަތުގައި މުހިއްމު ބައިވެރިއެކެވެ. ބައްޕަގެ ފޮޓޯގްރަފީ ވިޔަފާރީގައި އޭނާގެ އަމިއްލަ މަސައްކަތުން ވަނީ ކުރިއެރުންތަކެއް ހޯދައިދީފަ އެވެ. ފޮޓޯ ނެގުމާއި، ފޮޓޯ އެޑިޓް ކުރުމާއި، ޕްރިންޓް ކުރުމުން ފެށިގެން ގޮސް، އެ މަސައްކަތުގައި ހުރިހާ ކަމެއް އޭނާއަށް ވަނީ ދަސްވެފަ އެވެ. ބައްޕަގެ ފިޔަވަޅުމަތިން ދަސްކުރި އެ މަސައްކަތުގައި އޭނާ ގިރާ ނުކުރާ އެއްވެސް ދިމާލެއް މިހާރަކު ނެތެވެ. މިހާރު އުމުރުން 10 އަހަރުގެ ހުނަރުވެރި ތާއިން އެހުރީ އެ ވިޔަފާރީގެ މުގުލުގަ އެވެ.\n“ގްރޭޑް އެކަކުން ފެށިގެން ބައްޕިއާއެކު ފޮޓޯ ނަގަން ދަން. އެހެން ދަމުން ދަމުން ގޮސް ދަސްވީ ފޮޓޯ ނަގަން. ބައްޕި އަބަދުވެސް ކިޔައިދޭނެ. ފޮޓޯ ނަގާ ނިންމާފައި ބުނާނެ މިހެން ނެގީމަ ރީތިވާނޭ. ރަނގަޅު ކުރަން ޖެހޭ ކަންތައް ކިޔައިދޭނެ،" ތާއިން ފޮޓޯގްރަފީ ދާއިރާއަށް ނިކުމެވުނު ގޮތް ހިއްސާ ކުރަމުން ބުންޏެވެ.\nތާއިން ބައްޕައާއެކު: އުމުރުން އެންމެ 10 އަހަރުގެ ތާއިން އަކީ މިހާރު ބައްޕަގެ ވިޔަފާރީގެ މުގޫ --- ސަން ފޮޓޯ\nތާއިން ބުނި ގޮތުގައި އޭނާ އެންމެ ނަގާ ހިތް ވަނީ އިންޑޯ ފޮޓޯގްރަފީ އެވެ. ފަސޭހަވެފައި އޭނާއަށް އެ މަސައްކަތް މާ ބޮޑަށްވެސް ކަމުދާ ކަމަށް ތާއިން ބުންޏެވެ. މިދިޔަ ޗުއްޓީގައި މުޅިން ވެސް އޭނާ އުޅުނީ ބައްޕަގެ ސްޓޫޑިއޯގައި ފޮޓޯ ނެގުމުގަ އެވެ. ތާއިންގެ މުޅި ދުވަސް ހޭދަވަނީ އެކަމުގަ އެވެ.\n"އެއްވެސް ކަސްޓަމަރެއް ނުބުނޭ ތާއިން ނަގާ ފޮޓޯ ހަޑިއޭ. މުޅިންވެސް ޕޮޒިޓިވް ކޮމެންޓް އަންނަނީ. އެންމެވެސް ބުނަނީ ވަރަށް ބޮޑަށް ކަމުދެއޭ ނަގާ ފޮޓޯ. އެއީ ލިބޭ ވަރަށް ބޮޑު އުފަލެއް،" ތާއިން ބުންޏެވެ.\nތާއިން ފޮޓޯ ނަގެމަށްފަހު، ކަސްޓަމަރަކަށް ފޮޓޯ ދައްކާލަނީ: ތާއިން ބުނަނީ ކަސްޓަމަރުންގެ ކޮމެންޓް ވަރަށް ޕޮޒިޓިވް ކަމަށް --- ސަން ފޮޓޯ\nތާއިންގެ ބައްޕަ، ވިލިނގިލީ ކައުންސިލްގެ ކުރީގެ ނައިބު ރައީސް ތަމްހީން ހަސަން ވިދާޅުވީ، ތާއިން އަކީ އޭނާ ފަހުރުވެރިވާ ފަދަ ދަރިއެކެވެ. އޭނާގެ މަސައްކަތުގެ އެންމެ ބޮޑު އެހީތެރިކަމެއް ލިބެނީ ދަރިފުޅުގެ ފަރާތުން ކަމަށް ވެސް ތަމްހީން ވިދާޅުވި އެވެ.\n"މިދިޔަ ޗުއްޓީ ބަންދުގައި ސުޓޫޑީއޯ ހިންގީ މުޅިންވެސް ތާއީން. އެކަމުގައި އޭނާ މުޅިންވެސް އުޅުނީ. ބޭރުން ނަގާ ކުއްޖަކަށް ވުރެ ތާއިންގެ މަސައްކަތް މާބޮޑަށްވެސް ފުރިހަމަވެފައި ހިތްހަމަޖެހޭ. އިކުޕްމަންޓަށްވެސް ތާއިންގެ ފަރުވާތެރިކަން މާ ބޮޑު،" ވިލިނިގިއްޔާ ޖެހިގެން އޮންނަ ކޫއްޑޫގައި މިހާރު ވަޒީފާ އަދާ ކުރަމުން އަންނަ ތާއިންގެ ބައްޕަ ވިދާޅުވި އެވެ.\nމިހާރު ޗުއްޓީ ނިމި، ސްކޫލް ހުޅުވުނު ނަމަވެސް އަދިވެސް ހުސްވަގުތުތަކުގައި ތާއިން އަންނަނީ ސްޓޫޑީއޯގެ މަސައްކަތްތައް ކުރަމުންނެވެ. އެއީ ތާއިން މިކަމަށް ހުންނަ ލޯތްބެއްގެ ބޮޑު ކަމުންނެވެ.\nތާއިންގެ ބައްޕަ ތަމްހީން ވިދާޅުވި ގޮތުގައި، އެންމެ ކުޑަ އިރުއްސުރެ ވެސް ތާއިން ހުންނަނީ ކައިރީގައި ބައްޕަގެ މަސައްކަތް ބެލުމަށެވެ. ތާއިންގެ ޝައުގުވެރިކަން މި މަސައްކަތަށް ހުރުމުން ތާއިން އަތަށް ކެމެރާ ދީ ދަސްކޮށްދޭން ފެށީ ކަމަށް ތަމްހީން ވިދާޅުވި އެވެ. އެއީ، އެއްވެސް ގޮތަކަށް ބައްޕަ ބޭނުންވެގެން ކުރަން ފެށި ކަމެއް ނޫން ކަމަށް އޭނާ ފާހަގަ ކުރެއްވި އެވެ.\n"ތާއިންގެ ހުރި ޝައުގުވެރިކަމެއްގެ ސަބަބުން މިކަމުގައި އޭނާއަށް ކުރިއަށް ދެވުނީ. މިހާރު ތާއިން ދާނެ ބޮޑެތި އައުޓްޑޯ ޝޫޓުތަކަށްވެސް. އަބަދުވެސް އޭނާ ގޮވައިގެން މިހާރު ދަނީ،" ހުރި ހަމައެކަނި ފިރިހެން ދަރިއާ ގުޅޭ ގޮތުން ތަމްހީން ވިދާޅުވި އެވެ.\nތާއިންގެ ބައްޕަ ތަމްހީން ހަސަން: މިއީ ތާއިން ނަގާފައިވާ ފޮޓޯ އެއް.\nތާއިންގެ ހުވަފެނަކީ ބޮޑުވެގެންވެސް މި ދާއިރާއިން ކުރިއަށް ދިޔުމެވެ. ބައްޕަ ބޭނުން ވަނީ ތާއިން މިކަން ހޮބީއެއްގެ ގޮތުގައި ކުރާށެވެ. ނަމަވެސް ތާއިން ބޭނުންނަމަ މި ދާއިރާއިން ވެސް ކުރިއަށް ދިޔުމުގެ ފުރުސަތު އޮންނާނެ ކަމަށް ބައްޕަ، ތަމްހީން ވިދާޅުވި އެވެ.\n"އެކަން އެއީ ތާއިން އަމިއްލައަށް ނިންމަން ޖެހޭ ކަމެއް،" ތަމްހީން ވިދާޅުވި އެވެ.


ދަރިފުޅު މަންމަ މެރުމަށްފަހު ފްރީޒާއަށް ލައިފި – DhiDaily\nދަރިފުޅު މަންމަ މެރުމަށްފަހު ފްރީޒާއަށް ލައިފި\nއަންހެން ހެދުން އެޅުމަށް ގަޔާވާ 47 އަހަރުގެ ފިލިޕް ޓާވާރ އޭނާގެ 86 އަހަރުގެ މަންމަ މެރުމުގެ ތުހުމަތުގައި 19 އަހަރަށް ޖަލަށް ލުމަށް ހުކުމް ކޮށްފައެވެ.\nފިލިޕް ޓާވާރ އޭނާގެ މަންމަ މަރާލައިފައިވަނީ މަސްތުގެ ހާލުގަ ހުރެ އޭނާގެ މަންމަގެ ބަނޑަށް ވަޅި ހެރުމަށްފަހުއެވެ. އަދި މަރާލުމަށްފަހު ހަށިގަނޑުން ބޯ ބުރިކޮށް ފްރީޒާއަކަށް ވަނީ ލާފައެވެ. އަދި އެއަށްފަހު އޭނާގެ މަންމަ އެންޖެލާގެ އިނގިލިތައް ބުރިކޮށް ސައިކުރާއަށް ލާފައިވެއެވެ.\nމިހާދިސާ ހިނގާފައިވަނީ މިދިޔަ އަހަރު ޑިސެމްބަރު މަހުގެ 19 ވަނަ ދުވަހުއެވެ. ފިލިޓް އޭނާގެ މަންމަ މަރާލުމަށްފަހު 83 އަހަރުގެ ބައްޕަ ކޯލިން އަށް ރޭޒަރަކުން ހަމަލާދިނުމަށް މަސައްކަތް ކުރިއެވެ. އެހެންނަމަވެސް، އޭނާ ހަމަލާދިނުމުގެ ކުރިން ކޯލިންވަނީ ފުލުހުންނަށް ގުޅުމުގައި ކާމިޔާބު ވެފައެވެ.\nމިމައްސަލަ ކޯޓުގައި ބަލަމުން ދިޔައިރު ކޯލިން ކިޔައިދިން ގޮތުގައި އޭނާގެ ދަރި އެހާބޮޑުވެފައިވީ އެރު އެއްވެސް މަސައްކަތެއް ނުކުރާ ކަމަށާއި އޭނާގެ ހުރިހާ ޚަރަދެއް ބަލަހައްޓަނީ މުސްކުޅި މައިންބަފައިން ކަމުގައި ކިޔައިދިނެވެ. އަދި އޭނާ ގިނަ ރޭތައް ހޭދަކުރަނީ ގޭމް ކުޅުމުގަޔާއި މަސްތުވާ ތަކެތި ބޭނުން ކުރުމުގައި ކަމުގައިވެސް ކޯލިން ކިޔައިދިނެވެ. ފުލުހުން ފްލީޓް އާއި ސުވާލުކުރުމުން އޭނާ ވަނީ ތުހުމަތު ދޮގުކޮށް އޭނާގެ ބައްފަގެ ބޮލުގައި މަރުގެ ތުހުމަތު އަޅުވާފައެވެ. އެހެންނަމަވެސް، ނަފްސާނީ ބަލީގެ ޑޮކްޓަރުން ވަނީ އޭނާގެ ސިކުނޑި ހަމަޖެހޭ ކަމަށާއި އަދި އޭނާ މަސްތުވާ ތަކެތީގެ އަވާގައި ހުރެ ކުރި ކަމެއް ކަމުގައި ބުނެފައެވެ.\nހަދިސާ ހިނގާދިޔަގޮތް ކޯޓަށް ކިޔައިދެމުން ކޯލިން ބުނިގޮތުގައި ހާދިސާ ހިނގައިދިޔަ ދުވަހުގެ އެއްދުވަސް ކުރިން އޭނާ ލައްވާ7ފުޅި ރަލަށް ލާރި ދެއްކިކަމުގައި ވެއެވެ. އަދި ޖެހިގެން އައި ދުވަހު ހެނދުނު އަންހެން ހެދުމެއް އަޅައިގެން ގޭތެރެ ސާފުކުރުމަށް ސިޓިންގް ރޫމް އަށް އައެވެ. އަދި އެދެމަފރިން ޓީ.ވީ ބަލަން އުޅެނިކޮށް ޓީ.ވީ ގެ ވާގަނޑު ނައްޓާ އުނދޫކުރިކަމަށް ބުންޏެވެ. އަދި ކޯލިން އޭނައާ ދިމާލަށް ހަޅޭ ލަވައިގަތުމުން ބަދިގެއަށް އޭނާ ދިޔައެވެ. އޭރު އޭނާގެ މަންމަ ސައިތައްޓެއް ހެދުމަށް ބަދިގ ތެރޭގައި ހަރަކާތްތެރިވެ އުޅެއެވެ. އަދި ކޯލިން ޓީވީގެ ވާގަނޑު ޖެހިތަނާހެން ބަދިގެއިން ހަޅޭކުގެ އަޑު އިވުނުކަމަށާއި އަދި އޭނަ ދިޔައިރު އޭނަ އަންހެނުން ބަދިގެއަށް ވެއްޓިފައި އޮތް ކަމަށް އޭނާ ކިޔައިދިނެވެ. އަދި ކޯލިން އަށް އެ މަންޒަރު ފެނުނު ކަން ފިލިޓްއަށް އެނގުނު ހިސާބުން އޭނާ މަރާލާނެ ކަމަށް ފިލިޓް ބުނިކަމުގައި ވެއެވެ.\nކޯލިން ކިޔައިދިން ގޮތުގައި އޭނާ އެވަގުތު މަސައްކަތް ކުރީ ވީހާވެސް އަވަހަށް ފުލުހުންނަށް ގުޅޭތޯއެވެ. އަދި އޭނަ ދިޔަވަގުތު ފިލިޓް ވަނީ އޭނާގެ މަންމަގެ ބޯ ބުރިކުރުމަށްފަހު ފޮށްޓަކަށްލާ ފްރީޒާއަށް ލާފައެވެ. އަދި އިނގިލަތައް ފެނުނީ ސައި ކައްކަން ގެންގުޅުނު ކުރައަށް އަޅާފައެވެ. ކޯލިން މި ވާހަކަތައް ކޯޓަށް ކިޔައިދީފައިވަނީ ނުހަނު ހިތާމައާއި އަސަރާއި އެކިއެވެ.\nފިލިޓް ޓާވާގެ މައްޗަށް އޭނާގެ މަންމަގެ މަރުގެ ތުހުމަތުގައި 19 އަހަރުގެ ޖަލު ހުކުމެއް މިއަދު ކޯޓުން އިއްވާފައިވެއެވެ. އަދި އޭނާގެ ބައްޕައަށް ބިރުދެއްކުމުގެ ތުހުމަތުގައި އިތުރު 18 މަސްވަނީ އިތުރުކޮށްފައެވެ. ކޯޓުން ބުނިގޮތުގައި އޭނާގެ މައްޗަށް އިތުރު ދައުވާ ތަކެއްވެސް ވެއެވެ.


މަލްޓިފަންކްޝަނަލް ޕްރިންޓަރެއް ގަތުމަށް\nމި އިދާރާއަށް މަލްޓިފަންކްޝަނަލް ޕްރިންޓަރެއް ގަންނަން ބޭނުންވެއްޖެއެވެ.\nމި އިދާރާއަށް ބިލްކުރާ ގޮތަށް މަލްޓިފަންކްޝަނަލް ޕްރިންޓަރެއް ގަންނަން މި އިދާރާއިން ކުރި ނަންބަރު: (IUL)410-A/410/2016/17(17 އެޕްރީލް 2016) އިޢުލާނާ ގުޅިގެން އަގު ހުށަހަޅާފައިވަނީ އެންމެ ފަރާތަކުން ކަމަށްވާތީ، އެ އިޢުލާން ބާޠިލުކޮށް އަލުން އެ ފުރުޞަތު ހުޅުވާލަމެވެ.\nޕްރިންޓަރުގައި މަދުވެގެން ތިރީގައިމިވާ ސްޕެސިފިކޭޝަންތައް ހުންނަންވާނެއެވެ.\nޕްރިންޓް، ސްކޭން، ކޮޕީ އަދި ފެކްސް ކުރެވުން\nA3 އަދި A4 ގަނޑުތަކަށް ޕްރިންޓުކުރެވުން\nގަނޑުގެ ދެފަރާތަށް އެއްފަހަރާ ޕްރިންޓުކުރެވުން\nއައި.ޑީ ކާޑު ފަދަ ތަކެތީގެ ދެފަރާތް އެއްފަހަރާ ސްކޭންކުރެވުން\nމަދުވެގެން 200 ގަނޑު ލެއްވޭވަރުގެ އޮޓޯ ޑޮކިއުމެންޓް ފީޑާއެއް ހުރުން\nމަދުވެގެން A4 ރީމެއް އެއްފަހަރާ ލެއްވޭ ގޮތަށް ހުރުން\nމަދުވެގެން 45 ޕޭޕަރު މިނިޓެއްގެ ތެރޭގައި ޕްރިންޓުކުރެވުން\nވަޔަރލެސް ޕްރިންޓިންގ ހުރުން\nޔޫއެސްބީ ޑިވައިސްތަކަށް އަދި ނެޓްވާރކް ފޯލްޑަރއަށް ސްކޭންކުރެވެން ހުރުން\nކުލަކޮށާއި ކަޅުކުލައިން ޕްރިންޓުކުރެވުން\nމަދުވެގެން 1 އަހަރުދުވަހުގެ ވޮރެންޓީ އޮތުން\nވީމާ، މަލްޓިފަންކްޝަނަލް ޕްރިންޓަރެއް ވިއްކަން ޝައުޤުވެރިވާ ފަރާތްތަކުން 2016 އޮކްޓޫބަރު 11 ވަނަ ދުވަހުގެ 14:00 ގެ ކުރިން މި އިދާރާއަށް އަންދާސީހިސާބު ހުށަހެޅުން އެދެމެވެ. މި އިދާރާއަށް ފެކްހާއި އީމެއިލް މެދުވެރިކޮށް އަންދާސީހިސާބު ހުށަހަޅާ ފަރާތްތަކުންވެސް 2016 އޮކްޓޫބަރު 18 ވަނަ ދުވަހުގެ 14:00 ގެ ކުރިން އަންދާސީހިސާބު ފޮނުވަންވާނެއެވެ. ފެކްސް ނުވަތަ އީމެއިލްކުރުމަށްފަހު މި އިދާރާގެ ނަންބަރު 6820026 ފޯނަށް ގުޅައި އަންދާސީހިސާބު މި އިދާރަށް ލިބުނުތޯ ކަށަވަރު ކުރަންވާނެއެވެ. މި އިދާރާއަށް ވަޑައިގަނެވެން ނެތް ފަރާތްތަކުން 6820126 ނަންބަރަށް އަންދާސީހިސާބު ފެކްސްކުރެވިދާނެއެވެ. އަދި މި އިދާރާގެ މެއިލް އެޑްރެސް mail@dhaandhoo.gov.mv އަށް މެއިލްކުރެވިދާނެއެވެ. އިތުރު މަޢުލޫމާތު ދާންދޫ ކައުންސިލުގެ އިދާރާގެ ނަންބަރު 6820026 ފޯނަށް ގުޅުމުން ލިބޭނެ ވާހަކަ ދަންނަވަމެވެ. މީގެއިތުރުން އަންދާސީހިސާބު ހުށަހަޅަންޖެހޭ ގޮތުގެ މަޢުލޫމާތު މި އިޢުލާނާއެކުވާ މަޢުލޫމާތުޝީޓުގައި ތަފުސީލުކުރެވިފައިވާނެ ވާހަކަވެސް ދަންނަވަމެވެ.\nސްޕެސިފިކޭޝަންތައް (ޕްރިންޓަރުގައި ހުންނަންޖެހޭ ކަންތައްތަކަށް) ދެވޭ މާކްސް\nމާކްސް ދެވޭނީ މި އިދާރާގެ ބިޑް އިވެލުއޭޝަނުން ފާސްވާ ފަރާތްތަކުން ހުށަހަޅާ (ޕްރިންޓަރުގައި ހުންނަންޖެހޭ) ކަންތައްތަކުގެ ތެރެއިން އެންމެ ގިނަ ކަންތައްތަކެއް ހުންނަ ޕްރިންޓަރެއް ބެންޗްމާކެއް ކަމުގައި ބަލައިގެން ހުރިހާ ސްޕެސިފިކޭޝަންތަކުގެ މެދުގައި ލިބޭ % އަށެވެ.\nޕްރިންޓަރުގެ ވޮރެންޓީއަށް ދެވޭ މާކްސް\nމި އިދާރާއަށް ޕްރިންޓަރު ފޯރުކޮށްދިނުމަށް ހޭދަވާ މުއްދަތަށް ދެވޭ މާކްސް\nމިހެންވެ މި ވާހަކަ އާންމުކޮށް އަންގައި އިޢުލާންކުރީމެވެ.


ޓެކްސް އެޕީލް ޓްރައިބިއުނަލްގެ ރައީސްކަމަށް މުނައްވަރު އަދި ނާއިބު ރައީސްކަމަށް މިންހަތު ޓެކްސް އެޕީލް ޓްރައިބިއުނަލްގެ ރައީސްކަމަށް މުނައްވަރު އަދި ނާއިބު ރައީސްކަމަށް މިންހަތު\nޓެކްސް އެޕީލް ޓްރައިބިއުނަލް، ފޮޓޯ:ސަން\nޓެކްސް އެޕީލް ޓްރައިބިއުނަލްގެ ރައީސްކަމަށް މުޙައްމަދު މުނައްޒަރު އަދި ނާއިބު ރައީސްކަމަށް ފާޠިމަތު މިންހަތު ޢިއްޒަތު އައްޔަންކޮށްފިއެވެ. ޓްރައިބިއުނަލްގެ ރައީސްއާއި ނާއިބު ރައީސް އައްޔަންކުރައްވާފައި މިވަނީ އެޓްރައިބިއުނަލްގެ މެންބަރުކަމަށް މިއަދު ރައީސުލްޖުމްހޫރިއްޔާ ފަސް މެންބަރުން އައްޔަންކުރެއްވުމާއި ގުޅިގެންނެވެ.\nޓެކްސް އެޕީލް ޓްރައިބިއުނަލްއަށް ރައީސް އައްޔަންކޮށްފައިވާ5ބޭފުޅުންނަކީ، ރައީސްކަމަށް މިއަދު ކަނޑައެޅުއްވި އއ.މަތިވެރި، ވެސްޓްބީޗް، އަލްއުސްތާޛް މުޙައްމަދު މުނައްވަރު ޢަލީ އާއި، ނާއިބު ރައީސްކަމަށް ކަނޑައެޅުއްވި ގ.ގޮފި، އަލްއުސްތާޛާ ފާޠިމަތު މިންހަތު ޢިއްޒަތުގެ އިތުރުން އެކޮމިޝަންގެ މެންބަރުކަމަށް އައްޔަންކުރެއްވި އަނެއް ތިންމެންބަރުންކަމަށްވާ މ.ފާމުދޭރިގެ، ޙުސައިން ޒައިދާން ޖަލީލް އާއި، މއ.ވިލާރޮދި އިސްމާޢީލް ސާޖިދު އާއި، ދަފްތަރު ރސ 4883 އަލްއުސްތާޛް އަޙްމަދު އަޝްރަފްއެވެ.\nޓެކްސް އެޕީލް ޓްރައިބިއުނަލްގެ މެންބަރުކަމަށް އައްޔަންކުރުމަށް މި ފަސް ބޭފުޅެއްގެ ނަން ރައްޔިތުންގެ މަޖިލީހުން ފާސްކޮށްފައިވަނީ މިމަހުގެ 25 ވަނަ ދުވަހުއެވެ. އެ ފަސް މެންބަރުން ޓެކްސް އެޕީލް ޓްރައިބިއުނަލްއަށް އައްޔަންކުރައްވާފައިވަނީ ކުރިން ތިއްބެވި5މެންބަރުންގެ ދައުރު މިމަހުގެ 28 އަށް ހަމަވާތިއެވެ.\nފަސް މެންބަރުންގެ މައްޗަށް އެކުލެވިގެންވާ ޓެކްސް އެޕީލް ޓްރައިބިއުނަލަކީ ޓެކްސްއާ ގުޅޭ މައްސަލަތައް ބެލުމަށް، ޓެކްސް ނެގުމާބެހޭ އިދާރީ ޤާނޫނުގެ ދަށުން އުފައްދާފައިވާ މުއައްސަސާއެކެވެ.


Gdh. Atholhu Council In 21 Million Ruffiyaa Ge Budget Eh Faaskoffi އަތޮޅު ކައުންސިލުން 21 މިލިޔަން ރުފިޔާގެ ބަޖެޓެއް ފާސްކޮށްފި – Huvadhoo News Gdh. Atholhu Council In 21 Million Ruffiyaa Ge Budget Eh Faaskoffi Huvadhoo News\nއަތޮޅު ކައުންސިލުން 21 މިލިޔަން ރުފިޔާގެ ބަޖެޓެއް ފާސްކޮށްފި\nހުވަދު އަތޮޅު ދެކުނުބުރީ އަތޮޅު ކައުންސިލުން ލިބޭނެކަމަށް ލަފާކުރެވޭ އާމްދަނީ އާއި ދައުލަތުން ކައުންސިލަށް ދެއްވާފައިވާ ބަޖެޓު ހިމަނައިގެން ގދ. އަތޮޅު ކައުންސިލްގެ 2022 ވަނަ އަހަރުގެ ބަޖެޓް މިއަދު އެ ކައުންސިލުން ފާސްކޮށްފިއެވެ.\n2022 ވަނަ އަހަރަށް ކަނޑައަޅާ ބަޖެޓެއްގެ ގޮތުގައި ދައުލަތުން ދެއްވި -/11،312،769 (އެގާރަ މިލިޔަން ތިންސަތޭކަ ބާރަ ހާސް ހަތްސަތޭކަ ފަސްދޮލަސް ނުވަ ރުފިޔާ) އާއި އަތޮޅު ކައުންސިލްގެ އާމްދަނީ -/4،448،376 (ހަތަރު މިލިޔަން ހަތަރު ސަތޭކަ ސާޅީސް އަށް ހާސް ތިންސަތޭކަ ހަތްދިހަ ހަ ރުފިޔާ )ގެ އިތުރުން ތިންވަނަ ފަރާތުގެ ފައިސާގެ ގޮތުގައި -/3،450،000 (ތިން މިލިޔަން ހަތަރު ސަތޭކަ ފަންސާސް ހާސް ރުފިޔާ) އެކު މުޅި ޖުމްލަ -/19،211،145.00 (ނަވާރަ މިލިޔަން ދުއިސައްތަ އެގާރަ ހާސް އެއްސަތޭކަ ސާލީސް ފަސްރުފިޔާ) ވަނީ ފާސްކޮށްފައެވެ.\nމިއަހަރަށް ފާސްކުރި 19 މިލިއަން ރުފިޔާގެ ބަޖެޓްގެ ތެރެއިން ރިކަރަންޓް ހަރަދުގެ ގޮތުގައި 17 މިލިއަން ހިމަނާފައިވާއިރު ކެޕިޓަލް ހަރަދުގެ ގޮތުގައި 1 މިލިއަން ރުފިޔާ ހިމަނާފައިވެއެވެ.\nދައުލަތުން ދޭ ގުރާންޓްގެ ގޮތުގައި 11 މިލިއަން ރުފިޔާ ޖަހާފައިވާއިރު ތިންވަނަ ފަރާތުގެ ފައިސާގެ ގޮތުގައި ތިން މިލިއަން އަދި ކައުންސިލްގެ އާމްދަނީގެ ގޮތުގައި4މިލިއަން ރުފިޔާ ހިމަނާފައިވެއެވެ.\nގދ އަތޮޅު ކައުންސިލްގެ 2022 ވަނަ އަހަރަށް ލަފާކުރާ ބަޖެޓް ފާސްކޮށްފައި ވަނީ 13 ޖަނަވަރީ 2022 ވަނަ ދުވަހު ބޭއްވި އެ ކައުންސިލްގެ4ވަނަ ދައުރުގެ މި އަހަރުގެ ދެވަނަ ރަސްމީ ޖަލްސާއިންނެވެ. މިބަޖެޓް ފާސް ކުރައްވާފައިވަނީ މިޖަލްސާގައި ބައިވެރިވި ހުރިހާ މެންބަރުންގެ އިއްތިފާގުންނެވެ.\nބަޖެޓް22 ގދ. އަތޮޅު ކައުންސިލް


Dhiraagun high speed fibre internet ge hidhumaiy Guraidhoo aai Milandhoo ah tha'aarafu koffi | Mihaaru\nދިރާގުން ހައި ސްޕީޑް ފައިބާ އިންޓަނެޓުގެ ޚިދުމަތް ތ. ގުރައިދުއަށް ތައާރަފް ކުރުމަށް ބޭއްވި ރަސްމިއްޔާތުގެ ތެރެއިން.---ފޮޓޯ: ދިރާގު\nދިރާގުން ހައި ސްޕީޑް ފައިބާ އިންޓަނެޓުގެ ޚިދުމަތް ގުރައިދު އާއި މިލަންދުއަށް ތައާރަފުކޮށްފި\n27 ނޮވެމްބަރ 2018 - 23:23 1 comment\nދިރާގުން ހައި ސްޕީޑް ފައިބާ އިންޓަނެޓު އަދި ދިރާގު ޓީވީގެ ޚިދުމަތް ތ. ގުރައިދު އާއި، ށ. މިލަންދުއަށް ތައާރަފް ކޮށްފި އެވެ.\nމި ޚިދުމަތް އެ ދެ ރަށަށް ތައާރަފު ކުރިއިރު، ދިރާގުން ވަނީ ބ. އަތޮޅު ތުޅާދޫ، އޭދަފުށި އަދި އެ އަތޮޅު ދަރަވަންދުއަށް ވެސް އެ ދެ ޚިދުމަތް ފޯރުކޮށްދީފަ އެވެ.\nDhiraagu fibre aai TV ge khidhumaiy B. Thulhaadhoo ah\nދިރާގުން ހައި ސްޕީޑް ފައިބާ އިންޓަނެޓުގެ ޚިދުމަތް މުޅި ރާއްޖެ އަށް ފުޅާކުރުމަށް ކުރަމުންދާ މަސައްކަތުގައި 2016 ވަނަ އަހަރުން ފެށިގެން "ފައިބާ ޓު ދަ ހޯމް" ގެ ޚިދުމަތް މާލެ، ވިލިމާލެ އަދި ހުޅުމާލޭގެ އިތުރުން އެހެން 41 ރަށަކަށް ވަނީ ފޯރުކޮށްދީފަ އެވެ.\nފައިބާ ބްރޯޑް ބޭންޑަކީ، ބްރޯޑް ބޭންޑްގެ ހިދުމަތް ފޯރުކޮށްދިނުމަށް ބޭނުން ކުރެވޭ އެންމެ ފަހުގެ ޓެކްނޮލޮޖީ އެވެ. ދިރާގު ފައިބާ ބްރޯޑް ބޭންޑް ޚިދުމަތަކީ 100 އެމްބީޕީއެސް އަދި އެންމެ ބޮޑު އެލަވަންސް ކަމުގައިވާ 1 ޓީބީގެ ޕެކޭޖާ އެކު ރާއްޖޭގައި މިވަގުތު ފޯރުކޮށްދެމުން އަންނަ އެންމެ ހަލުވި ބްރޯޑް ބޭންޑްގެ ޚިދުމަތެވެ. އެ ޚިދުމަތް މިހާރު ގދ. ގައްދޫގެ އާންމުންނަށާއި ވިޔަފާރިތަކަށް ފުރިހަމަ އަށް ލިބެމުންދާނެ ކަމަށް ދިރާގުން ބުންޏެވެ.\nދިރާގުން ހައި ސްޕީޑް ފައިބާ އިންޓަނެޓުގެ ޚިދުމަތް ށ. މިލަންދުއަށް ތައާރަފް ކުރުމަށް ބޭއްވި ރަސްމިއްޔާތުގެ ތެރެއިން.---ފޮޓޯ: ދިރާގު\nދިރާގުން ވަނީ މިދިޔަ ހަފުތާގެ ބުދަ ދުވަހު ފިކްސްޑް ބްރޯޑް ބޭންޑް ޕްރޮމޯޝަނެއް ފަށައިފަ އެވެ. އެގޮތުން، އެ ޕްރޮމޯޝަންގެ ދަށުން ގޭގެ އަށް ފައިބާ ކަނެކްޝަން މުޅިން ހިލޭ ގުޅައިދިނުމުގެ އިތުރުން ތިން މަސް ދުވަސް ވަންދެން ނަގާ ކޮންމެ ފައިބާ ބްރޯޑްބޭންޑް ކަނެކްޝަނަކަށް މަހު ފީގެ ގޮތުގައި ދައްކާ އަދަދުން 25 ޕަސެންޓްގެ ޑިސްކައުންޓެއް ލިބޭނެ އެވެ. މި ޕްރޮމޯޝަން ކުރި އަށް ގެންދާނީ މި މަހުގެ ނިޔަލަށެވެ.\nއިތުރު ލިޔުންތައް ދިރާގު އިންޓަނެޓް ދިރާގު އިންޓަނެޓް\nދިރާގުން ހިލޭ ޑޭޓާ އާއި ޑިސްކައުންޓް ޖޫންގައި ވެސް


Male' sarahahdhu ge current viuga gulhaalaairu current kendidhaane: STELCO | MBS NEWS\nމާލޭގައި ހުންނަ ސްޓެލްކޯ އިންޖީނުގެ. މާލެ ސަރަހައްދުގެ ކަރަންޓް ވިއުގަ ގުޅާލުމުގެ މަސައްކަތް ކުރިއަށްދާއިރު ކަރަންޓް ކެނޑިގެންދާނެ ކަމަށް އެކުންފުނިން ބުނޭ.\nމާލެ ސަރަހައްދުގެ ކަރަންޓް ވިއުގަ ގުޅާލާއިރު ކަރަންޓް ކެނޑިދާނެ: ސްޓެލްކޯ\n17 July 2021, 08:13\nގްރޭޓާ މާލެ ގްރިޑް އެނަޖައިޒްކުރުމުގެ މަސައްކަތް ކުރަމުންދާއިރު މިއަދު ހުޅުމާލޭގެ ބައެއް ސަރަހައްދުން ކަރަންޓުގެ ހިދުމަތް ކެނޑުމުގެ ފުރުސަތު އޮންނާނެ ކަމަށް ސްޓެލްކޯއިން ބުނެފިއެވެ.\nސްޓެލްކޯއިން ބުނީ ގްރޭޓާމާލެ ސަރަހައްދުގެ ކަރަންޓު ވިއުގަ ގުޅާލުމުގެ މަސައްކަތް ކުރުމަށް ހަމަޖެހިފައި ވަނީ ހަތަރު ދުވަހު ކަމަށާއި އެއީ މިމަހުގެ 18،17، 21 އަދި 22 ކަމަށެވެ.\nއެގޮތުން މިއަދު ހެނދުނު 8:00 އިން 5:00 އަށް ކަރަންޓް ވިއުގަ ގުޅާލުމުގެ މަސައްކަތް ކުރިއަށްދާއިރު ހުޅުމާލެއިން ކަރަންޓު ކެނޑުމުގެ ފުރުސަތު އޮންނާނެ ކަމަށް އެ ކުންފުނިން ބުންޏެވެ.\nސްޓެލްކޯއިން ބުނީ މާދަމާ ކުރެވޭ މަސައްކަތުގެ ތެރެއިން ގްރިޑް މާލޭގެ އިންޖީނުގެއާ ސިންކޮރޮނައިޒް ކުރާނެ ކަމަށެވެ. އަދި ގްރޭޓާމާލޭ ގްރިޑްގެ ދެވަނަ ސާކިޓް އެނަޖައިޒް ކުރުމަށް ރޭވިފައިވަނީ އަންނަ ބުދަ ދުވަހު ކަމަށާއި އެ ދުވަހު ވެސް 8:00 އިން 5:00 އަށް އެ މަސައްކަތް ކުރިޔަށްދާނެ ކަމަށް ސްޓެލްކޯއިން ބުންޏެވެ. އެގޮތުން ބުދަ ދުވަހު އެ ވަގުތުތަކުގައި މާލެއާއި، ހުޅުމާލެއިން ކަރަންޓު ކެނޑުމުގެ ފުރުސަތު އޮންނާނެ ކަމަށް ސްޓެލްކޯއިން ބުނެ އެވެ.\nއެ ކުންފުނިން ބުނީ ގްރޭޓާމާލޭ ގްރިޑް ކަނެކްޝަނަކީ މާލެ އާއި، ހުޅުމާލެ އަދި ހުޅުލޭގެ ކަރަންޓު ވިއުގަ 132 ކޭވީގެ ހަތް ކިލޯމީޓަރުގެ ދެ ސާކިޓުން ގުޅާލެވޭ މަޝްއޫއެކެވެ.\nމި މަޝްރޫއުގައި ހުޅުމާލެ އަދި މާލޭގައި 95 އެމްވީއޭގެ ހަތަރު ޓްރާންސްފޯމަރާއި، ހުޅުލޭގައި 8 އެމްވީއޭގެ ދެ ޓްރާންސްފޯމަރު ވަނީ ސްޓެލްކޯއިން ބަހައްޓާފައި އެވެ. މި ކަރަންޓު ވިއުގައިގެ ކޮންމެ ސާކިޓަކުން 100 މެގަވޮޓްގެ ހަކަތަ ފޮނުވުމުގެ ގާބިލްކަން ލިބިފައިވާ ކަމަށް ސްޓެލްކޯއިން ބުނެ އެވެ.\nމި މަޝްރޫއުގެ ސަބަބުން، އެއް ރަށުން ކަރަންޓު ކެނޑިއްޖެނަމަ އަނެއް ރަށުގައި އުފައްދާ ކަރަންޓު ބޭނުންކޮށްގެން ކަރަންޓު ދިނުމުގެ އިންތިޒާމު ހަމަޖެހޭނެ އެވެ. އެގޮތުން މާލޭގެ ކަރަންޓުގެ ނިޒާމަށް މައްސަލައެއް ދިމާވެއްޖެނަމަ ހުޅުމާލޭގެ ކަރަންޓު ގްރިޑާ ގުޅާލެވޭނެ އެވެ. އަދި ހުޅުމާލެއަށް ނުވަތަ ހުޅުލެއަށް މައްސަލައެއް ދިމާވެއްޖެނަމަ މާލޭގެ ގްރިޑާ ގުޅާލެވޭނެ އެވެ. މިއީ 45 މިލިއަން ޑޮލަރު ޚަރަދުކޮށްގެން ކުރިއަށްގެންދާ މަޝްރޫއެކެވެ.\nހުޅުމާލެ ކަރަންޓު ވިޔަފާރި މާލެ ސްޓެލްކޯ


Wisam ge hoonu radhdheh Adhurey ah!\nވިސާމްގެ ހޫނު ރައްދެއް އަދުރޭއަށް!\nލ. ގަމުގެ ހުރިހާ ޕްރޮޖެކްޓެއް ހުއްޓުވާފައިވަނީ އަދުރޭ\nއަދުރޭ އަކީ ރައީސް ޔާމީން ސަރުކާރުގެ އެންމެ ނުފޫޒުގަދަ އެއް މެމްބަރު\nކ. މާލެ 15 އޮކްޓޯބަރ 2019 | އަންގާރަ 17:27 35,585\nގަމު ދާއިރާގެ މެމްބަރު މުހައްމަދު ވިސާމް - ރައްޔިތުންގެ މަޖިލިސް\nނިމިދިޔަ 18 ވަނަ ރައްޔިތުންގެ މަޖިލީހުގެ ފުނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ (އަދުރޭ)އަށް މިހާރު ހިނގަމުންދާ 19 ވަނަ ރައްޔިތުންގެ މަޖިލީހުގެ ގަމު ދާއިރާގެ މެމްބަރު މުހައްމަދު ވިސާމް ހޫނު ރައްދެއް ދެއްވައިފި އެވެ.\nހޯރަފުށި ދާއިރާގެ މެންބަރު އަހުމަދު ސަލީމް ހުށަހަޅުއްވާފައިވާ، ދިވެހިރައްޔިތުންނަށް މާލެއާއި ރަށްރަށުން ފްލެޓް ދޫކުރުމާ ގުޅޭގޮތުން ރައްޔިތުންގެ މަޖިލީހަށް ހުށަހަޅާފައިވާ ގަރާރަށް ބަހުސް ކުރައްވަމުން ވިސާމް ވިދާޅުވީ، ކުރީގެ ރައީސް އަބްދުﷲ ޔާމީންގެ ސަރުކާރުން އެސަރުކާރަށް ނިސްބަތްވި އޭރުގެ ރައްޔިތުންގެ މަޖިލީހުގެ މެމްބަރުންނަށާއި މިނިވަން މުއައްސަސާތަކުގެ އިސްވެރިންނަށް ގާނޫނާ ހިލާފަށް ވަރަށް ގިނަ ކަންކަން ކޮށްދީފައިވާ ކަމަށެވެ.\nއެގޮތުން އޭރު ޕީޕީއެމަށް ނިސްބަތްވި މަޖިލިސް މެމްބަރުން ފައިސާ ހޯދި ގޮތެއް ވެސް ނޭނގި، ބޮޑެތި ފްލެޓްތައް އެ މެމްބަރުންނާއި އެ މެމްބަރުންގެ އަނބިދަރިންނަށް ގަނެދެއްވާފައިވާ ކަމަށް ވިސާމް ވިދާޅުވިއެވެ. އަދި ނަޒާހަތްތެރިކަން އިތުރުކުރަން ކަމަށްބުނެ، ދައުލަތުގެ އަދި މިނިވަން މުއައްސަސާތަކުގެ އިސްވެރިންނަށް ފްލެޓް ދެއްވާފައިވާއިރު، އެއީ މިސަރުކާރުންނާއި މި މަޖިލީހުން ނުބަލާ ދޫކޮށްލަން ހެޔޮވާވަރުގެ ކަމެއް ނޫންކަމަށް ވިސާމް ފާހަގަކުރެއްވި އެވެ.\nވިސާމް އެ އިޝަރާތްކުރައްވަނީ ނިމިދިޔަ 18 ވަނަ މަޖިލީހުގެ ޕީޕީއެމަށް ނިސްބަތްވާ ގިނަ މެމްބަރުންތަކަކާއި އެމެމްބަރުންގެ އާއިލާ މީހުންނަށް ފްލެޓް ދީ، އަދި ރައީސް ޔާމީންގެ އަނބިކަނބަލުން ހިންގެވި ސަދަގާތް ފައުންޑޭޝަނުގައި މަސައްކަތް ކުރެއްވި ބައެއް ފަރާތްތަތަކަށާއި ޕީޕީއެމް އެކްޓިވިސްޓުންނަށް ފްލެޓް ދީފައިވާ މައްސަލައަށެވެ. ރައީސް ޔާމީންގެ ސަރުކާރުން ގަވާއިދާ ހިލާފަށް ފްލެޓް ދީފައިވާ މައްސަލަތައް ތޮއްޖެހިފައިވާއިރު، މިސަރުކާރަށް އަދި އެ އުޅެނީ އެކަމުން އަރާ ނުގަނެވިގެންނެވެ،\nރައީސް ޔާމީންގެ ސަރުކާރުގެ އިސްވެރިންކަމަށްވާ އަދި ޕީޕީއެމް ޕާލަމެންޓްރީ ގްރޫފްގެ އޭރުގެ ލީޑަރު އަހުމަދު ނިހާނާއި އޭނާގެ ދަރިފުޅެއްގެ ނަމުގައި މާލެއިން އަގުބޮޑު ފްލެޓެއް ގަތް މައްސަލައިގެ އިތުރުން ރައީސް ޔާމީން ސަރުކާރުގައި އެންމެ ނުފޫޒުގަދަ އަބްދުއްރަހީމް ވެސް ވަނީ އޭނާއާއި އޭނާގެ އަންހެނުންގެ ނަމުގައި މާލެއިން އަގުބޮޑު ފްލެޓް ގަނެފަ އެވެ. އެ މައްސަލަތައް އޭރު އޭސީސީން ބަލަމުންދާ ކަމަށް އެކޮމިޝަނުންވެސް ވަނީ ބުނެފަ އެވެ.\nނިމިދިއަ ރައީސް އަބްދުﷲ ޔާމީންގެ ސަރުކާރުން ގާނޫނާއި ގަވާއިދާ ހިލާފަށް ވަރަށް ގިނަ ފްލެޓް ދޫކޮށްފައި އެބަހުރި. 18 ވަނަ ރައްޔިތުންގެ މަޖިލީހުގެ މެމްބަރުންނާއި އަދި މިނިވަން މުއައްސަސާތަކުގެ ބޭފުޅުންގެ ނަޒާހަތްތެރިކަން އިތުރުކުރުމުގެ ނިޔަތުގައި ކަނޑައެޅިގެން ހަދިޔާއެއްގެ ގޮތުގައި ފްލެޓް ދޫކޮށްފައި އެބަހުރި. 22 މިލިއަނަށް 20 ފުނަދޫ ދާއިރާގެ ކުރީގެ މެމްބަރު އަބްދުއްރަހީމް ފްލެޓް ބައްލަވައިގެންކަން އެބައިނގޭ. އޭސީސީން އެމައްސަލަ ބެލިކަން މީގެކުރިން އަޅުގަނޑުމެންނަށް އެނގުނު. އެހެންނަމަވެސް މިއަދު މިކަމުގައި އަޅުގަނޑުމެން ވާހަކަދައްކާއިރު، އެގޮތަށް ރައީސް ޔާމީން ދޫކޮށްފައިވާ ފްލެޓްތަކުގެ މައްސަލަތައް އެބަޖެހޭ ބެލެން. ރައީސް ޔާމީން ވަނީ ދިވެހި ރައްޔިތުންގެ ބޯހިޔާވަހިކަމުގެ ހައްގަށް އަރައިގަނެ، ވަކި މަގްސަދެއް ހާސިލްކުރަން ވަކި ބަޔަކަށް ފްލެޓް ދީފަ،"\n~ ގަމު ދާއިރާގެ މެމްބަރު މުހައްމަދު ވިސާމް\nވިސާމް ވަނީ ރައީސް ޔާމީންގެ ސަރުކާރުގެ އިސްވެރިންގެ ގޮތުގައި ތިއްބެވި ބައެއް ބޭފުޅުން ޕީޕީއެމް ދޫކޮށް، ސަރުކާރު ކޯލިޝަން ޖުމްހޫރީ ޕާޓީއާ ގުޅިވަޑައިގެން، ސަރުކާރަށް ފާޑު ކިޔަމުންގެންދަވާތީ އެކަމަށް ފާޑު ވިދާޅުވެފަ އެވެ.\nމިއަދު އަޅުގަނޑުމެންނަށް މިފެންނަނީ ޖުމްހޫރީ ޕާޓީއަށް ސޮއިކުރައްވާފަ، ޕޯޑިއަމްތަކަށް އަރާ ދީނާ ގައުމުގެ ވާހަކަ ދައްކާތަން. އަބްދުއްރަހީމްމެންފަދަ ބޭފުޅުން ކްރިމިނަލް ކޯޓުކައިރީ އިށީދެފަ، ރައީސް އިބްރާހީމް މުހައްމަދު ސޯލިހުގެ ސަރުކާރުން މިގޮތަކަށޭ ކަންތައް ކުރައްވަނީއޭ ކިޔައިގެން ވާހަކައެއް ނުދެއްކޭނެ. އެއީ ދިވެހި ރައްޔިތުންގެ އެތައް ހައްގުތަތަކަކަށް އަބްދުއްރަހީމްމެންފަދަ ބޭފުޅުން ވަނީ އަރައިގަނެފަ، ލ. ގަމުގެ ހުރިހާ ޕްރޮޖެކްޓެއް ކުރީގެ ސަރުކާރުގެ ދުވަސްވަރު ހުއްޓުވީ ވެސް އަބްދުއްރަހީމް،"\nވިސާމް ވިދާޅުވީ ލ. އަތޮޅުގެ ރައްޔިތުން މާލެ އަންނަޖެހޭ އެއްސަބަބަކީ، ލ. އަތޮޅުން ދޫކޮށްފައިވާ ގޯތިތަކަށް ކަރަންޓް ލިބުމުގައާއި ދެންވެސްހުރި އެހެނިހެން ދަތިތަކާހުރެ ކަމަށެވެ.\nލ. އަތޮޅުގެ ރައްޔިތުން މާލެ އަންނަޖެހޭ އެއް ސަބަބަކީ، ލ. އަތޮޅުން ބިންދޫކޮށް، އެގޯއްޗަށް ކަރަންޓް ލިބޭނެ ގޮތެއް ނެތިގެން އެ ގޯއްޗަށް ނުވަދެވިފަ. ލ އަތޮޅުގެ ރައްޔިތުން ބޭސްފަރުވާ ހޯދަން ހޮސްޕިޓަލަށް ދިޔައީމާ އެތަނުން ރަނގަޅަށް ޓެސްޓް ނުހެދޭތީވެ، ކިތަންމެބަޔެއް ކޮންމެ ދުވަހަކު މި މާލެއަށް އަންނަން އެބަޖެހޭ. މިއީ އަޅުގަނޑުމެން އުޅެންޖެހޭ ހާލަތަކީ. އަދި ގޯއްޗެއް އޮތް ކަމަށްވިޔަސް އެގޯއްޗަށް ނަރުދަމާއާއި ފެނުގެ ހިދްމަތް ފޯރުކޮށްދެވޭނެ ގޮތެއް ނެތް. އެހެންވީމާ މާލޭގެ ވާހަކަ ދައްކަނީ. އެއީ އެއްގޮތަކަށްވެސް މާލޭގެ ރައްޔިތުންނަށް ކުޑާމީސްކުރުމުގެ ގޮތުން ދައްކާ ވާހަކައެއް ނޫން. އަޅުގަނޑުމެންވެސް ގަބޫލު ކުރަން މާލޭގެ ރައްޔިތުންވެސް ދިރިއުޅެނީ ދަތިހާލުގަކަން


Guardiola ge massala akee Messi nethun: Gullit | Mihaaru\nގާޑިއޯލާ (ކ) ބާސެލޯނާ އަށް ކޯޗުކޮށްދިން ދުވަސްވަރު މެސީ އަށް އިރުޝާދު ދެނީ. --ފޮޓޯ: އޭއެފްޕީ\n21 އެޕްރީލް 2019 - 09:113comments\nދޯހާ (އޭޕްރިލް 21) – މެންޗެސްޓާ ސިޓީގެ ކޯޗު ޕެޕް ގާޑިއޯލާ އަށް މިހާރު ޗެމްޕިއަންސް ލީގު ކާމިޔާބުނުކުރެވެނީ އޭނާގެ ޓީމުގައި ލިއޮނަލް މެސީ ނެތުމުން ކަމަށް އޭސީ މިލާނާ އެކު މުބާރާތް ތިން ފަހަރު ކާމިޔާބުކޮށްފައިވާ ނެދަލެންޑްސް ކުރީގެ ތަރި ރުޑް ހުލިޓް ބުނެފި އެވެ.\nގާޑިއޯލާ ވަނީ މެސީ ހިމެނިގެން ބާސެލޯނާ އަށް 2009 އާއި 2011 ވަނަ އަހަރު ޗެމްޕިއަންސް ލީގު ކާމިޔާބުކޮށްފަ އެވެ. އެކަމަކު އޭގެ ފަހުން ބަޔާން މިއުނިކުގައި އަދި މިހާރު މެންޗެސްޓާ ސިޓީއާ އެކު ވެސް އޭނާ އަށް ވަރުގަދަ ސްކޮޑެއް އޮވެމެ މުބާރާތް ކާމިޔާބުކުރެވޭ ގޮތެއް ނުވެ އެވެ.\n"ގާޑިއޯލާ އަށް ޗެމްޕިއަންސް ލީގެއް ކާމިޔާބެއް ނުކުރެވޭނެ އޭނާގެ ޓީމުގައި ލިއޮނަލް މެސީ ނެތުމުން. އެކަން ވަރަށް ބޮޑު ތަފާތަކަށްވޭ،" ބީން ސްޕޯޓްސްގެ އެނަލިސްޓަކަށް މަސައްކަތްކުރާ ހުލިޓް ބުންޏެވެ. "އޭނާ ބަޔާން މިއުނިކާ އެކު މަސައްކަތްކުރި. ކޮންމެ ފަހަރަކު އެހާމެ ގާތަށް ގޮސް ކާމިޔާބުނުވެ ދަނީ."\nހުލިޓް ބުނީ ބާސެލޯނާގައި، ވާދަވެރިކޮށް އުނދަގޫކޮށްދާ މެޗުތަކުގައި މެސީ ތަފާތު ދައްކާ ކަމަށާއި އެގޮތުން ގާޑިއޯލާ ބާސެލޯނާ އަށް ކޯޗުކަންކުރިއިރު އެތައް މެޗެއްގައި މެސީ ތަފާތުދެއްކި ކަމަށެވެ.\n"އެ ތަފާތު ދައްކާނެ ޓީމެއް ނުގަނެވޭނެ. އެކަމަކު އަހަރެން އޭނާއާ މެދު ހިތާމަކުރަން. ސަބަބަކީ މި މުބާރާތް ކާމިޔާބުކުރަން އޭނާ ބޭނުންވެފައި ހުރި މިންވަރު ފެންނާތީވެ."\nއިތުރު ލިޔުންތައް ޖޯސެފު ގާޑިއޯލާ ލިއޮނަލް މެސީ


ކަރަންޓީނުކުރުމާއި އައިސޮލޭޓު ކުރުމުގައި އެޗްޕީއޭއިން ސިޔާސީވުމަކީ ލަދުވެތިކަމެއް: ސަޢީދު – DhiDaily\nކަރަންޓީނުކުރުމާއި އައިސޮލޭޓު ކުރުމުގައި އެޗްޕީއޭއިން ސިޔާސީވުމަކީ ލަދުވެތިކަމެއް: ސަޢީދު\nކަރަންޓީނުކުރުމާއި މީހުން އައިސޮލޭޓު ކުރުމުގައި ހެލްތު ޕްރޮޓެކްޝަން އެޖެންސީން ސިޔާސީވުމަކީ ލަދުވެތިކަމެއްކަމަށް މާވަށު ދާއިރާގެ މެންބަރު މުޙައްމަދު ސަޢީދު ވިދާޅުވެއްޖެއެވެ.\nސަޢީދު މިރޭ ކުރެއްވި ޓްވީޓެއްގައި މިހެން ވިދާޅުވީ އިއްޔެ އޮތް އިވެންޓެއްގައި ފޮރިން މިނިސްޓަރު ޢަބްދުﷲ ޝާހިދު ބައިވެރިވެވަޑައިގެންނެވީ އެޗްޕީއޭގެ ޚާއްސަ ހުއްދައެއްގެ ދަށުންކަމަށް ފޮރިން މިނިސްޓްރީން ބުނުމާއި ގުޅިގެންނެވެ.\nކޮވިޑާއި ގުޅިގެން އަޅާ ރައްކާތެރިކަމުގެ ފިޔަވަޅުތަކުގެ ދަށުން ރާއްޖެއިން ބޭރަށް ދިއުމަށްފަހު އެނބުރި ޤައުމަށް އައުމާއެކު 14 ދުވަހުގެ މުއްދަތެއްގައި ކަރަންޓީނުގައި ހުންނަންޖެހޭނެއެވެ.\nމިނިސްޓަރ ޝާހިދު ވަނީ މިމަހުގެ 19 ވަނަ ދުވަހުގައި ރާއްޖެއިން ބޭރަށް ވަޑައިގެންފައެވެ. ނަމަވެސް އެ ދަތުރުފުޅު ނިންމަވައިލެއްވުމަށްފަހު މިނިސްޓަރު ޝާހިދު އިއްޔެވަނީ ރާއްޖެއަށް އެނބުރި ވަޑައިގެންފައެވެ. ފޮރިން މިނިސްޓްރީން ބުނިގޮތުގައި މިނިސްޓަރު ޝާހިދު މިހާރު ހުންނެވީ ކަރަންޓީނުގައެވެ.\nމިގޮތުން ޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރާއި ހެލްތު މިނިސްޓްރީ ހިންގެވުމާއި ވަގުތީގޮތުން ހަވާލުވެވަޑައިގެން ހުންނެވީ މިނިސްޓަރ އަސްލަމަށް ޓެގް ކުރައްވާ ސަޢީދު ވިދާޅުވީ ކަރަންޓީނުކުރުމާއި މީހުން އައިސޮލޭޓު ކުރުމުގައި ހެލްތު ޕްރޮޓެކްޝަން އެޖެންސީން ސިޔާސީވުމަކީ ލަދުވެތިކަމެއްކަމަށެވެ.\nއޭގެ އިތުރުން ސަޢީދުވަނީ ޚާއްސަ ހުއްދަދިނުމުން ކޮވިޑްގެ ވައިރަސް ނެތިދަންޏާ ހުއްދަ އެ ދެވެނީ ޢާންމު ރައްޔިތުންނަކަށް ނޫންތޯ ސުވާލުކުރައްވާފައެވެ.


ސައޫދީ އަރަބިއްޔާ - ވިކިޕީޑިއާ\nކިންގްޑަމް އޮފް ސައުދީ އަރަބިޔާ ނުވަތަ އަލްމަމްލަކަތުލް ޢަރަބިއްޔަތުއް ސުޢޫދިއްޔާ އަކީ އެރޭބިޔަން ޕެނިންސޫލާގައި އޮތް އެންމެ ބޮޑު ޤައުމެވެ. އަދި މުޅި ދުނިޔެއަށް ބަލާއިރު 14 ވަނަ އަށް އެންމެ ބޮޑު ޤައުމެވެ.\nMotto: "There is no god but Allah, and Muhammad is the messenger of Allah" (the Kalimah)\n- Total 2,224,000 km2 (14th)\n829,996 sq mi\n- 2009 estimate 28,686,633 (43rd)\n- Total $592.886 billion\n- Per capita $23,814\n- Total $469.426 billion\n- Per capita $18,855\nސަޢޫދީ ޢަރަބިއްޔާގެ ރަސްމީ ބަހަކީ ޢަރަބި ބަހެވެ. އިނގިރޭސި ބަހުން ސަޢޫދީ މީހުންނަށް ކިޔަނީ ސައުދީސް ނުވަތަ ސައުދީ އަރަބިޔަންސްއެވެ. ޤައުމުގެ އެންމެ ބޮޑު ޝަހަރަކީ ރިޔާޒެވެ. ސަޢޫދީގެ ވެރިރަށަކީ ވެސް ރިޔާޒެވެ. ސަޢޫދީ ޢަރަބިއްޔާއަކީ އިސްލާމިކް އެބްޒޮލިއުޓް މޮނާކީއެކެވެ. ޤައުމުގެ އާބާދީއަކީ 25 މިލިއަނެވެ. އެހެންކަމުން މިއީ ދުނިޔޭގައި 46 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 2.2 މިލިއަން އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ sa. އެވެ. ކޯލިން ކޯޑަކީ +966 އެވެ. ފައިސާގެ ގޮތުން ބޭނުންކުރަނީ ސައުދި އަރަބިޔަން ރިޔާލެވެ.\nސަޢޫދީ ޢަރަބިއްޔާގެ ނަން ނިސްބަތްވަނީ މުޙައްމަދު ބިން ސުޢޫދަށެވެ. އެއީ މީލާދީން 18 ވަނަ ޤަރުނުގައި އުޅުއްވި ވެރިއެކެވެ. ބައެއް ފަހަރު ސަޢޫދީ ޢަރަބިއްޔާއަށް “ދަ ލޭންޑް އޮފް ޓޫ ހޮލީ މޮސްކްސް” އޭ ވެސް ކިޔައެވެ.\nސަޢޫދީ ޢަރަބިއްޔާގެ ހުޅަނގު އުތުރުގައި އޮތީ އުރުދުންއެވެ. އުތުރާއި އިރު އުތުރުގައި އޮތީ ޢިރާޤެވެ. އިރުމަތީގައި އޮތީ ކުވައިތާއި ޤަޠަރާއި ބަޙްރައިނާއި އެކުވެރި ޢަރަބި އިމާރާތެވެ. އިރުދެކުނުގައި އޮތީ ޢައްމާނެވެ. ދެކުނުގައި އޮތީ ޔަމަނެވެ. އިރުއުތުރުގައި އޮތް ކަނޑަކީ ޚަލީޖް ފާރިސެވެ. ހުޅަނގުގައި އޮތީ ރަތްކަނޑެވެ.\nސަޢޫދީ ޢަރަބިއްޔާ އޮތް ސަރަޙައްދަކީ ޤަދީމީ ތާރީޚެއް ލިބިފައިވާ ސަރަޙައްދެކެވެ. އެންމެ އިތުބާރު ހުރި ގޮތަކުން އެނގިފައިވާ ގޮތުގައި މި ބިމުގައި އެންމެ ފުރަތަމައަށް ދިރިއުޅެން ފެށި އިންސާނުންނާ ވެސް މިބިމާ ވަނީ ގުޅިފައެވެ. އިންސާނީ ނަޢުގެ ބައްޕަ އާއި މަންމަ ކަމުގައިވާ އާދަމުގެފާނާއި ޙައްވާގެފާނު މައްކާގެ ބިމުގައި ފައިންޕުޅު ބީއްސަވާފައިވާކަން ތާރީޚީ ފަތްފުށްތަކުން އެނގެއެވެ. އަދި މިއަދު މުސްލިމުންގެ ޤިބްލައެއް ކަމުގައި ހުރި ކަޢުބާ އެންމެ ފުރަތަމަ ބިނާ ކުރެއްވީ ވެސް އާދަމުގެފާނުކަމަށް ތާރީޚީީ ފަތްފުށްތަކުގައިވެއެވެ. މީލާދީން ހަތް ވަނަ ޤަރުނުގައި މުޙައްމަދުގެފާނުގެ ރިސާލަތު ފެށްޓެވި ބިމަކީ ވެސް މިއަދުގެ ސަޢޫދީ ޢަރަބިއްޔާގެ ބިމެވެ. އެހެން ނަމަވެސް މިއަދުގެ ސަޢޫދީ ޢަރަބިއްޔާގެ އަޞްލު ކަމުގައިވާ ސުޢޫދީ ދަރިކޮޅުގެ ވެރިކަން ފެށިފައިވަނީ 1744 ވަނަ އަހަރުގައެވެ. މި ދަރިކޮޅުގެ ފެށުމަކީ މުޙައްމަދު ބިން ސުޢޫދެވެ. އެއީ ރިޔާޒު ކައިރީގައި އޮންނަ ޓައުނެއް ކަމުގައިވާ އައްދަރްޢިއްޔާގެ ވެރިޔާއެވެ. މުޙައްމަދު ބިން ސުޢޫދުގެ ބައިވެރިން ދީނީ ޢިލްމުވެރިއެއް ކަމުގައިވާ އިމާމް މުޙައްމަދު ބިން ޢަބްދިލްވައްހާބްއާ ގުޅިގެން ސިޔާސީ ބާރެއް އުފެއްދިއެވެ. 18 ވަނަ ޤަރުނުގައި އުފަންވި މި އިއްތިޙާދަކީ މިހާރު ސަޢޫދީ ޢަރަބިއްޔާގައި ހިނގަމުން އަންނަ ވެރިކަމުގެ ވެސް ބިންގަލެވެ. އެންމެ ފުރަތަމަ ސަޢޫދީ ދައުލަތް ދެމިއޮތީ 1744 އިން 1818 އަށެވެ. ދެވަނަ ސަޢޫދީ ދައުލަތް ދެމިއޮތީ 1824 އިން 1891 އަށެވެ. ތިންވަނަ ސަޢޫދީ ދައުލަތް ޤާއިމުވީ 1900 ވަނަ އަހަރުގައެވެ. އެއަށް ފަހު މިއަދާ ހަމަޔަށް ވެސް މި އޮތީ އެ ދައުލަތެވެ.3މާރިޗު 1938 ގައި އެ ޤައުމުން ތެޔޮ ފެނުމާއެކު ސަޢުދީ ޢަރަބިއްޔާ މުޅީން ބަދަލުވެގެން ދިޔައެވެ.\nސަޢޫދީ ޢަރަބިއްޔާގެ އަހުލުވެރީންގެ ތެރެއިން އެންމެން ވެސް ބެލެވިފައިވަނީ ޢަރަބީންގެ ގޮތުގައެވެ. އެހެން ނަމަވެސް ކުރީގައި އެ ބިމުގައި ވަޒަންވެރިވެފައިވާ ތުރުކީންނާއި ޙަބަޝީންނާއި ފާރިސީންގެ އަސަރުވެސް ސަޢޫދީ ޢަރަބިއްޔާގެ ރައްޔިތުންގެ ތެރެއިން ފާހަގަކުރެވެއެވެ. ކުރީގައި މުސްލިމުންގެ ތެރެއިން އެތައް ބަޔަކު މި ބިމުގައި ވަޒަންވެރިވަމުން ދިޔަ ނަމަވެސް ޤައުމިއްޔަތުގެ ވަކިތަކުގެ ދަށުވެފައިވާ ސަޢޫދީ ޢަރަބިއްޔާގެ ސަރުކާރުން ޤަބޫލުކުރާ ގޮތުގައި އެ ޤައުމުގެ ބިމަކީ ހަމައެކަނި އެ ޤައުމުގެ ސިޔާސީ ސަރަޙައްދުގައި މިހާރު ވަޒަންވެރިވެ ތިބި މީހުންގެ ޙައްޤެކެވެ.\nސަޢުދީ އަރަބިއްޔާގެ ސަގާފަތު ބައްޓަންކުރުމުގައި އެންމެ ބޮޑު ދައުރެއް އަދާކޮށްފައިވަނީ އިސްލާމްދީނެވެ. އެހެން ނަމަވެސް ބައެއް ކަހަލަ ޤަދީމީ ޢަރަބި އާދަތައް އަދިވެސް ގެންގުޅެވޭކަން ފާހަގަ ކުރެވެއެވެ.\nތެލުގެ މުއްސަނދިކަން ލިބިފައިވާ ސަޢުދީ އަރަބިއްޔާއަކީ އިޤްތިޞާދީ ގޮތުން ކުރިއަރާފައިވާ ޤައުމެކެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 23814 ޑޮލަރެވެ.\n"Saudi Arabia". International Monetary Fund. Retrieved 2009-10-01.\n"Human Development Report 2009: Saudi Arabia". The United Nations. Retrieved 2009-10-18.\nLast edited on 30 އޮގަސްޓު 2018, at 16:12\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 30 އޮގަސްޓު 2018، 16:12 ގައެވެ.


Samsung Fans Koba? Apple In Samsung Vahtaalaifi! - Vaguthu\nދުނިޔޭގެ ގިނަ ބަޔަކު މިވަގުތު ބޭނުން ކުރަމުން އަންނަ އެޕަލްއިން ސެމްސަންގެ ވައްޓާލައި ދުނިޔޭގެ ސްމާޓް ފޯން މާކެޓުގެ އެއްވަނައަށް ޖެހިލައިފިއެވެ.\nއައިފޯނުން ސެމްސަންގް ވައްޓާލައި ދުނިޔޭގެ މާކެޓްގެ އެއްވަނަ އަށް ޖެހިލާފައިވަނީ މިދިޔަ އަހަރުގެ ފަހު ތިން މަހުގައި އައިފޯނުގެ ސޭލްސް ކުރިއަރުވައިގެންނެވެ.\nސެމްސަންގް އަކީ އަބަދުވެސް އެޕަލްއިން އާ ފޯނެއް ނުވަތަ އިތުރު އެއްޗެއް މާކެޓަށް ނެރޭއިރު، ވާދައަށް އާ އެއްޗެހި މާކެޓަށް ނެރެމުން އަންނަ އެންމެ ވާދަވެރި އެއް ކުންފުންޏެވެ. އެގޮތުން އައިފޯނުތަކާއި އެކީ ޗާޖަރާއި ހެޑްސެޓް ނުލިބޭނެ ކަމަށް ބުނުމުން އެކަމަށް ޖޯކު ޖަހައި އެންމެ ފަހުން ސެމްސަންގުންވެސް އާ ފޯނާއި އެކު ޗާޖަރު ނުދޭން ނިންމާފައެވެ.\nމިދިޔަ އަހަރުގެ އޮކްޓޯބަރު މަހުގައި އެޕަލްގެ5ޖީ އައިފޯން 12 ސީރީޒް ނެރުމާއެކު އައިފޯންގެ ސޭލްސް ވަނީ ވަރަށް ބޮޑުތަން މައްޗަށް ގޮއްސައެވެ. އެގޮތުން މިދިޔަ އަހަރުގެ ފަހު ތިން މަހުގައި އެކަނިވެސް ގާތްގަނޑަކަށް 80 މިލިއަން އައިފޯން އެކުންފުނިން ވަނީ ވިއްކާފައެވެ.\nމިއަދަދަކީ 2019 ވަނަ އަހަރަށްވުރާއި އަޅާބަލާއިރު، 15 އިންސައްތައިގެ އިތުރުވުމެކެވެ. މިއާއި އެކީ އެޕަލްއިން ވަނީ 2016 ވަނަ އަހަރުގެ ފަހުން އެންމެ ފުރަތަމަ ފަހަރަށް ސްމާޓް ފޯން މާކެޓުގެ އެއްވަނައަށް އަރާފައެވެ.\nއެޕަލް އަކީ ކޮންމެ އަހަރެއްގެ ފަހު މަސްތަކުގައި އެ ކުންފުނީގެ ސޭލްސް އެންމެ މަތި ކުރަމުން އަންނަ ކުންފުންޏެވެ. އެ ދުވަސްކޮޅަކީ އެއީ އެކުންފުނީގެ އާ ފޯނު ނުވަތަ އިތުރު އެއްޗެއް ބާޒާރަށް ނެރޭ ދުވަސްކޮޅު ކަމަށްވާތީއެވެ.